এইছআইভি/এইডছ — বিকাশপেডিয়া\nমূল পৃষ্ঠা / স্বাস্থ্য / জীৱনৰ সত্যসমূহ / এইছআইভি/এইডছ\nএইডছ এটা অনাৰোগ্য কিন্তু প্ৰতিৰোধ কৰিব পৰা ৰোগ। এই শিতানত এইছআইভি/এইডছ সম্পৰ্কে আলোচনা কৰা হৈছে।\nএইছআইভি/এইডছ সম্পৰ্কীয় তথ্যসমূহ জনা আৰু সেইবোৰ মানি চলাতো কিয় গুৰুত্বপূৰ্ণ?\nবিশ্বৰ সকলো দেশৰ লোকেই এইডছৰ দ্বাৰা ক্ষতিগ্ৰস্ত হৈছে। প্ৰতিদিনে নতুন নতুন লোক এইছআইভি/এইডছ ত আক্ৰান্ত হৈছে। ১৫ বছৰ বয়সৰ তলৰ প্ৰায় ১০.৪ নিযুত শিশুৱে এইডছত তেওঁলোকৰ মাক বা দেউতাক অথবা দুয়োকে হেৰুৱাইছে।\nএইৰোগে ক্ৰমান্বয়ে যুৱ সমাজক বেয়াকৈ প্ৰভাৱিত কৰিছে-২০০১ চনত নতুনকৈ ৫ নিযুত লোক সংক্ৰমিত হৈছে। এইসকলৰ ভিতৰত প্ৰায় আধা সংখ্যকৰ বয়স ১৫ ৰ ২৪ বছৰৰ ভিতৰত।\nকম বয়সীয়া মহিলা এইৰোগত বেছিকৈ আক্ৰান্ত হৈছে।\n৭.৩ নিযুত কম বয়সীয়া মহিলা আৰু ৪.৫ নিযুত কম বয়সীয়া পুৰুষ-প্ৰায় ১১.৮ নিযুত কম বয়সীয়া লোক এইছআইভি/এইডছ ত আক্ৰান্ত।\nএইডছ ৰোগ হিউমেন ইমিউন’ডেফিছিয়েঞ্চি ভাইৰাছ (এইছআইভি) ৰ দ্বাৰা হয়। এইছআইভি য়ে শৰীৰৰ ৰোগ প্ৰতিৰোধ ক্ষমতা নষ্ট কৰি পেলায়।\nঔষধে এইছআইভি/এইডছ ত আক্ৰান্ত ব্যক্তিৰ জীৱনকাল দীঘলীয়া কৰি তুলিব পাৰে, কিন্তু বৰ্তমানলৈ এইৰোগ নিৰাময় আৰু প্ৰতিষেধকৰ ব্যৱস্থা নাই।\nএইছআইভি/এইডছ বিয়পাতো ৰোধ কৰাৰ একমাত্ৰ কাৰ্য্যকৰী কৌশল হ’ল ইয়াক প্ৰতিৰোধ কৰা। বিশ্বৰ সকলো দেশৰ সকলো ব্যক্তিয়েই এই ৰোগ হোৱাৰ পৰা কেনেকৈ আঁতৰি থাকিব পাৰি আৰু সংক্ৰমণ কেনেকৈ ৰোধ কৰিব পাৰি সেই বিষয়ে জনা দৰকাৰ।\nযৌন কাৰ্য্যৰ দ্বাৰা সংক্ৰমিত এইছআইভি কনডমৰ ব্যৱহাৰেৰে প্ৰতিৰোধ কৰি জীৱন ৰক্ষা কৰিব পৰা যায়।\nসকলো দেশতে এইৰোগৰ নিৰ্ণয় আৰু পৰামৰ্শৰ ব্যৱস্থা সহজলভ্য হব লাগে।\nসকলো ব্যক্তিৰে স্বেচ্ছামূলকভাৱে এইছআইভি/এইডছ ৰ পৰীক্ষা কৰা, পৰামৰ্শ লোৱা আৰু গোপনীয়তা অক্ষুন্ন ৰখাৰ অধিকাৰ আছে। লগতে এইছআইভি/এইডছ ৰ স্থিতি সম্পৰ্কে ব্যক্ত কৰাৰ সুৰক্ষিত অধিকাৰ আছে।\nএইছআইভি/এইডছ ৰ বিভিন্ন সেৱা আৰু কাৰ্য্যসূচীসমূহক বাধা দিব পৰা সকলো ধৰণৰ সামাজিক, সাংস্কৃতিক আৰু ৰাজনৈতিক বাধাবোৰ আঁতৰাবলৈ উপযুক্ত ব্যৱস্থা লোৱাৰ প্ৰয়োজন।\nএইছআইভি/এইডছ সম্পৰ্কে কিবোৰ কথা সকলো পৰিয়াল আৰু ৰাইজে জনাৰ অধিকাৰ আছে?\n১) এইডছ এটা অনাৰোগ্য কিন্তু প্ৰতিৰোধ কৰিব পৰা ৰোগ। এইডছ ৰোগ কৰা এইছআইভি ভাইৰাছটো অসুৰক্ষিত যৌনকাৰ্য্য (কনডম অবিহনে কৰা যৌন সংগম), পৰীক্ষা নকৰা তেজ গ্ৰহণ, দূষিত বেজী আৰু চিৰিঞ্জৰ ব্যৱহাৰ (বেছিভাগ ক্ষেত্ৰতে নিছাযুক্ত ঔষধ বেজীৰে গ্ৰহণ কৰা)আৰু সংক্ৰমিত মহিলাৰ পৰা গৰ্ভাৱস্থা, প্ৰসৱৰ সময়ত বা স্তনদুগ্ধৰ মাজেৰে শিশুলৈ বিয়পে।\n২) শিশুসহ সকলো লোকৰে এইছআইভি/এইডছ হোৱাৰ আশংকা থাকে। সকলো লোকেই এইৰোগৰ বিষয়ে তথ্য জনা আৰু জ্ঞান থকাটো উচিত আৰু এই আশংকা কমাবলৈ কনডম ব্যৱহাৰ কৰিব লাগে।\n৩) কোনো ব্যক্তিয়ে যদি সন্দেহ কৰে যে তেওঁ এইছআইভি ৰ দ্বাৰা সংক্ৰমিত হৈছে তেন্তে অনতিপলমে স্বাস্থ্যকৰ্মী বা এইছআইভি/এইডছ কেন্দ্ৰলৈ গৈ গোপনীয় পৰীক্ষা আৰু পৰামৰ্শ লব পাৰে।\n৪) যৌন কাৰ্য্যৰ দ্বাৰা সংক্ৰমিত এইছআইভি প্ৰতিৰোধ কৰিব পৰা যায়-যদিহে ব্যক্তিয়ে যৌন সংগম নকৰে, যদিহে একাধিক যৌন সংগী নাথাকে, যদিহে যৌন সংগম কৰা দুয়োজন ব্যক্তিয়েই অসংক্ৰমিত হয় বা সুৰক্ষিত যৌন সংগম কৰে-অৰ্থাৎ ভেদ নকৰা যৌন সংগম বা কনডম ব্যৱহাৰ কৰি সংগম কৰে। কনডমৰ সঠিক আৰু উপযুক্ত ব্যৱহাৰে এইছআইভি বিয়পোৱাটো প্ৰতিৰোধ কৰি মানুহৰ জীৱন ৰক্ষা কৰিব পাৰে।\n৫) ছোৱালীসকল সহজে এইছআইভি ৰ দ্বাৰা সংক্ৰমিত হয় আৰু তেওঁলোকক সুৰক্ষা দিবলৈ সহায়ৰ প্ৰয়োজন। তেওঁলোকক নিবিছৰা আৰু অসুৰক্ষিত যৌন কাৰ্য্যৰ বিৰুদ্ধে সুৰক্ষা প্ৰদান কৰিব লাগে।\n৬) কম বয়সীয়াসকলক এইছআইভি/এইডছ ৰ বিষয়ে তেওঁলোকৰ লগত আলোচনা কৰি কেনেকৈ এই ৰোগৰ পৰা আঁতৰি থাকিব পাৰি আৰু বিয়পাটো কেনেদৰে বাধা দিব পাৰি সেই বিষয়ে পিতৃ-মাতৃ আৰু শিক্ষকে কথা পতাৰ লগতে পুৰুষ আৰু মহিলাৰ কনডমৰ বিষয়েও আলোচনা কৰিব লাগে।\n৭) এইছআইভি ত আক্ৰান্ত মাতৃৰ পৰা গৰ্ভাৱস্থা বা প্ৰসৱ বা স্তনপানৰ যোগেৰে শিশুটিৰ গালৈ এই ভাইৰাচ সংক্ৰমিত হয়।\nযিসকল গৰ্ভৱতী মহিলা এইছআইভিৰ দ্বাৰা সংক্ৰমিত বা যিসকলে সংক্ৰমিত হোৱা বুলি সন্দেহ কৰে, তেওঁলোকে প্ৰশিক্ষিত স্বাস্থ্যকৰ্মীৰ দ্বাৰা পৰীক্ষা আৰু পৰামৰ্শ লব লাগে।\n৮) বেছিভাগ ক্ষেত্ৰতে নিছাযুক্ত ঔষধ বেজীৰে গ্ৰহণ কৰাৰ ফলত বিজানুমুক্ত নকৰা বেজী আৰু চিৰিঞ্জৰ দ্বাৰা এইছআইভি বিয়পি পৰে। দাড়ি খুৰুৱা ব্লেড, খুৰ, চুৰি বা তেনে ধৰণৰ ছাল কাটিব পৰা আহিলা বিজানুমুক্ত নকৰাকৈ একাধিক লোকে ব্যৱহাৰ কৰাৰ ফলতো এইছআইভি বিয়পাৰ আশংকা বৃদ্ধি পায়।\n৯) যিসকল লোকৰ যৌনকাৰ্য্যৰ দ্বাৰা সংক্ৰমিত হোৱা ৰোগ আছে তেওঁলোকৰ এইছআইভি সংক্ৰমিত হোৱা আৰু এইছআইভি সংক্ৰমিত কৰাৰ আশংকা অতি বেছি। এনে সংক্ৰমণ থকা লোকে তৎকালে চিকিৎসা কৰোৱাব লাগে আৰু যৌন সংগমৰ পৰা বিৰত থাকিব লাগে বা সুৰক্ষিত যৌন কাৰ্য্যৰ অভ্যাস (সংগম নকৰা যৌনকাৰ্য্য বা কনডমসহ যৌন সংগম) কৰিব লাগে।\nএইডছ এটা অনাৰোগ্য কিন্তু প্ৰতিৰোধ কৰিব পৰা ৰোগ।\nএইডছ ৰোগ কৰা এইছআইভি ভাইৰাছটো অসুৰক্ষিত যৌনকাৰ্য্য (কনডম অবিহনে কৰা যৌন সংগম), পৰীক্ষা নকৰা তেজ গ্ৰহণ, দূষিত বেজী আৰু চিৰিঞ্জৰ ব্যৱহাৰ (বেছিভাগ ক্ষেত্ৰতে নিছাযুক্ত ঔষধ বেজীৰে গ্ৰহণ কৰা) আৰু সংক্ৰমিত মহিলাৰ পৰা গৰ্ভাৱস্থা, প্ৰসৱৰ সময়ত বা স্তনদুগ্ধৰ মাজেৰে বিয়পে।\nহিউমেন ইমিউন’ডেফিছিয়েঞ্চি ভাইৰাছৰ পৰা এইডছ ৰোগ হয়।ই মানুহৰ দেহৰ প্ৰতিৰক্ষা ব্যৱস্থা নষ্ট কৰি পেলায়। এইছআইভি সংক্ৰমিত ব্যক্তিয়ে ৰোগৰ লক্ষণ নেদেখুৱাকৈ বহু বছৰলৈ জীয়াই থাকে। তেনে লোকক দেখাত স্বাস্থ্যৱান যেন লাগিলেও আনৰ গালৈ এই ভাইৰাছ সংক্ৰমিত কৰিব পাৰে।\nএইডছ এইছআইভি সংক্ৰমণৰ শেষ স্তৰ। এইডছ হোৱা লোক লাহে লাহে দূৰ্বল হৈ পৰে কিয়নো তেওঁৰ শৰীৰে ৰোগৰ বিৰুদ্ধে যুদ্ধ কৰাৰ ক্ষমতা হেৰুৱাই পেলায়। প্ৰাপ্তবয়স্কসকলৰ মাজত এইছআইভি সংক্ৰমণৰ পাছত এইডছ হ’বলৈ প্ৰায় ৭ ৰ পৰা ১০ বছৰ সময় লয়। সৰু ল’ৰা-ছোৱালীৰ ক্ষেত্ৰত ই যথেষ্ট সোনকালে বিকাশ হয়। এইডছ ৰোগ আৰোগ্য কৰিব নোৱাৰি, কিন্তু নতুন ঔষধ গ্ৰহণ কৰি আক্ৰান্ত ব্যক্তিয়ে বহুদিনলৈ স্বাস্থ্যকৰ জীৱন কটাব পাৰে।\nবেছিভাগ ক্ষেত্ৰতে অসুৰক্ষিত যৌন সংগমৰ দ্বাৰা এইছআইভি বিয়পে। যৌন সংগমৰ সময়ত বীৰ্জ, যোনীৰ পদাৰ্থ বা তেজৰ যোগেৰে সংক্ৰমিত ব্যক্তিৰ পৰা আন ব্যক্তিলৈ এইছআইভি বিয়পে।\nবিজানুমুক্ত নকৰা বেজী আৰু চিৰিঞ্জ (নিছাযুক্ত ঔষধ সেৱন কৰাসকলৰ ক্ষেত্ৰতে বেছিকৈ দেখা যায়) ব্যৱহাৰ কৰাৰ বাবেও এইছআইভি এজন ব্যক্তিৰ পৰা আন এজন ব্যক্তিলৈ সংক্ৰমিত হয়। দাড়ি খুৰুৱা ব্লেড বা খুৰ, ছুৰি আদি ধৰণৰ সামগ্ৰী আৰু সংক্ৰমিত তেজ এজনৰ পৰা আন এজনলৈ যোৱাৰ ফলতো এইছআইভি বিয়পে। ৰক্তগ্ৰহণ কৰোঁতে সকলো ক্ষেত্ৰতে এইছআইভি ৰ পৰীক্ষা কৰি লব লাগে।\nসংক্ৰমিত ব্যক্তিক স্পৰ্শ কৰিলে, সাঁৱতি ধৰিলে, কৰ্মন্দন কৰিলে বা কাঁহ আৰু হাঁছিৰ যোগেৰে এইছআইভি সংক্ৰমিত নহয়। ৰোগীয়ে ব্যৱহাৰ কৰা শৌচাগাৰ, টেলিফোন, কাঁহী-বাটি, পিয়লা, আন খাদ্য গ্ৰহণৰ বাচন-বৰ্তন, গামোছা, বিছনা-চাদৰ, সাতোঁৰা পুখুৰী বা ৰাজহুৱা স্নানাগাৰ ব্যৱহাৰ কৰিলে এইছআইভি/এইডছ সংক্ৰমিত নহয়।\nমহ বা আন কীট পতংগৰ দ্বাৰা এইডছ নহয়।\nশিশুসহ সকলো লোকৰে এইছআইভি/এইডছ ৰ আশংকা থাকে।\nসকলো লোকেই এইৰোগৰ বিষয়ে তথা আৰু জ্ঞান থকাটো উচিত আৰু এই আশংকা কমাবলৈ কনডম ব্যৱহাৰ কৰিব লাগে।\nএইছআইভি এইডছ হোৱা শিশুসকলক ভাল পৰিপুষ্টি, প্ৰতিষেধন আৰু নিয়মীয়া স্বাস্থ্য যত্নৰ বিশেষ প্ৰয়োজন হয়। এনে কৰিলে শিশুকালত হোৱা সাধাৰণ অসুস্থতাৰ জতিলতাৰ পৰা আঁতৰি থাকিব পৰা যায়। কিয়নো এনেবোৰ সাধাৰণ ৰোগেই এইছআইভি/এইডছ থকা শিশুৰ বাবে মাৰাত্মক হবগৈ পাৰে। যদিহে শিশুটি সংক্ৰমিত হয় তেন্তে হয়তুবা মাক আৰু হয়তু দেউতাকো সংক্ৰমিত হ’ব পাৰে। ঘৰতে স্বাস্থ্য যত্ন আগবঢ়োৱাৰ প্ৰয়োজন হব পাৰে।\nঅধিক হাৰত এইছআইভি সংক্ৰমিত লোক থকা দেশত কেৱল শিশুসকলেই সংক্ৰমিত হোৱাৰ আশংকা বৃদ্ধি পোৱাই নহয়, ইয়াৰ উপৰিও পৰিয়াল বা সমাজৰ এইছআইভি/এইডছ সংক্ৰমিত সকলৰ প্ৰভাৱো শিশুসকলৰ ওপৰত পৰে।\nএইছআইভি/এইডছ ত যদিহে শিশু এটিয়ে নিজৰ পিতৃ-মাতৃ, শিক্ষক আৰু যত্ন লওঁতাক হেৰুৱায় তেন্তে প্ৰকৃততে কি হৈছে সেয়া বুজিবলৈ আৰু পৰিস্থিতিৰ সৈতে মুখামুখি হ’বলৈ শিশুটিক সহায়ৰ প্ৰয়োজন হয়।\nমাউৰা শিশুসকলে ঘৰখনৰ মুৰব্বী হিচাপে দ্বায়িত্ব লব লগা হবগৈ পাৰে আৰু নিশ্চিতভাৱে আৰ্থিক অনাটনৰো সৃষ্টি হ’ব পাৰে। যদি মাউৰা ল’ৰা-ছোৱালীক আন পৰিয়ালে যত্ন লবলৈ আগবাঢ়ি আহে তেন্তে সেই পৰিয়ালতো অতিৰিক্ত শিশুৰ প্ৰয়োজনীয়াবোৰ পূৰাবলৈ সীমিত সমলৰ নাটনি হ’বগৈ পাৰে।\nএইছআইভি/এইডছ থকা শিশু বা তেওঁলোকৰ পৰিয়ালক সমাজৰ পৰা আঁতৰাই ৰাখিব পাৰে বা তেওঁলোকক স্বাস্থ্য সেৱা বা ভাল শিক্ষা গ্ৰহণৰ পৰা বঞ্চিত কৰিব পাৰে।\nএনে বৈষম্যভাৱ দূৰ কৰিবলৈ আৰু বুজাবুজি আৰু সহায়ৰ হাত আগবঢ়াবলৈ শিক্ষকসকলক এইছআইভি/এইডছ ৰ ওপৰত ভালদৰে প্ৰশিক্ষিত কৰা উচিত।\nএইছআইভি/এইডছ ৰ দ্বাৰা প্ৰভাৱিত পৰিয়ালটো যাতে একে লগেই থাকে তাৰ প্ৰতি যত্ন ৰাখিব লাগে। মাউৰাসকলক বিশেষ প্ৰতিষ্ঠানত ৰখাৰ ব্যৱস্থাটোৰ পৰা বিৰত থাকিবলৈ চেষ্টা কৰিব লাগে। দূৰ সম্পৰ্কীয় পৰিয়ালৰ লোক বা ৰাইজে এনে মাউৰাসকলৰ প্ৰতিপালনৰ দ্বায়িত্ব ল’লে অধিক উপকৄত হয়।\nঅতি কম সংখ্যক যুৱক-যুৱতীয়েহে তেওঁলোকে বিছৰা ধৰণে সঠিক আৰু যথোপযুক্ত তথ্য লাভ কৰে। বিদ্যালয়লৈ যোৱা শিশুসকলক তেওঁলোকৰ বয়স সাপেক্ষে এইছআইভি/এইডছ ৰ বিষয়ে সঠিক তথ্য প্ৰদান কৰিব লাগে। আৰু যৌন কাৰ্য্যত সক্ৰিয় হোৱাৰ পূৰ্বেই জীৱনটোৰ বাবে দক্ষতা প্ৰদান কৰিব লাগে। এইখিনি সময়ত যৌনকাৰ্য্য পিছুৱাবলৈ আৰু দ্বায়িত্ববোধ বৃদ্ধিৰ শিক্ষা প্ৰদান কৰে।\nপ্ৰতিষ্ঠানিক পৰ্য্যায়ত থকা, পদপথত থকা বা শৰনাৰ্থী শিবিৰত থকা শিশুসকলৰ এইছআইভি সংক্ৰমণ হোৱাৰ আশংকা আন সকলতকৈ অতি বেছি থাকে। উপযুক্ত সহায়ক সেৱা ব্যৱস্থা গ্ৰহণৰ প্ৰয়োজন।\nকোনো ব্যক্তিয়ে যদি সন্দেহ কৰে যে তেওঁ এইছআইভি ৰ দ্বাৰা সংক্ৰমিত হৈছে তেন্তে অনতিপলমে স্বাস্থ্যকৰ্মী বা এইছআইভি/এইডছ কেন্দ্ৰলৈ গৈ গোপনীয় পৰীক্ষা আৰু পৰামৰ্শ লব পাৰে।\nএইছআইভি পৰীক্ষা আৰু পৰামৰ্শমূলক আলোচনাই এইছআইভি সংক্ৰমণ প্ৰথম অৱস্থাতে নিৰ্ণয় কৰাত সহায় কৰে আৰু যিসকল সংক্ৰমিত তেওঁলোকক প্ৰয়োজনীয় সহায়ক সেৱা, আন সংক্ৰমণ নিয়ন্ত্ৰণ কৰা আৰু এইছআইভি/এইডছ সহ কেনেদৰে সুস্থ জীৱন-যাপন কৰি আনলৈ এই ৰোগ সংক্ৰমিত কৰাৰ পৰা আঁতৰি থাকিব পৰা যায় সেই বিষয়ে সক্ষম কৰি তোলে।\nপৰীক্ষা আৰু পৰামৰ্শমূলক আলোচনাই যিসকল সংক্ৰমিত নহয় তেওঁলোকেও কেনেদৰে সুৰক্ষিত যৌনকাৰ্য্যৰ দ্বাৰা সংক্ৰমিত নোহোৱাকৈ থাকিব পাৰে তাৰ শিক্ষা প্ৰদান কৰে। যদিহে এইছআইভি/এইডছ ৰ পৰীক্ষাৰ ফলাফল ঋণাত্মক হয় তেন্তে ইয়াৰ অৰ্থ হ’ল যে ব্যক্তিজন সংক্ৰমিত হোৱা নাই বা ভাইৰাছটো নিৰ্ণয় কৰিব পৰাকৈ সময় যথেষ্ট আগতীয়া হৈছে। এইছআইভি ৰ সংক্ৰমণৰ ৬ মাহলৈ তেজ পৰীক্ষাত নিৰ্ণয় কৰিব পৰা নাযাব পাৰে। সাম্ভাব্য এইছআইভি ৰ সংক্ৰমণৰ আশংকা থাকিলে ৬ মাহৰ বিৰতিত পুনৰাই এইছআইভি ৰ পৰীক্ষা কৰি থাকিব লাগে। যিহেতু সংক্ৰমিত ব্যক্তিয়ে যিকোনো সময়তেই ভাইৰাছবিধ সংক্ৰমিত কৰিব পাৰে সেয়েহে যৌন কাৰ্য্যৰ পৰা বিৰত থাকিব লাগে।\nপ্ৰাপ্তবয়স্ক আৰু শিশুসকল যাতে এই সংক্ৰমণৰ পৰা সুৰক্ষিত হব পাৰে তাৰ বাবে উপযুক্ত গোপনীয়তা সহ এইছআইভি/এইডছ ৰ পৰীক্ষা, পৰামৰ্শ প্ৰদান আৰু তথ্যৰ যোগানেৰে সহায় কৰিবলৈ প্ৰতিটো পৰিয়াল আৰু ৰাইজে দাবী উত্থাপন কৰিব লাগে। এনে পৰীক্ষাই এটা দম্পতীক সন্তান লাগে নে নালাগে সেই সিদ্ধান্ত লোৱাত সহায় কৰে। যদি এজন যৌন সংগী সংক্ৰমিত হয় তেন্তে গৰ্ভধাৰণ কৰিবলৈ চেষ্টা কৰিলে আনজনো সংক্ৰমিত হোৱাৰ অধিক সম্ভাৱনা থাকে।\nযদিহে যুৱসকলে এইছআইভি সম্পৰ্কে প্ৰকৃত সত্য তথ্যসমূহ জানে, যৌনকাৰ্য্যৰ পৰা বিৰত থাকে আৰু কনডমৰ ব্যৱহাৰ কৰে, তেন্তে পিছৰ প্ৰজন্মক এই মাৰাত্মক ৰোগৰ পৰা ৰক্ষা কৰাটো সম্ভৱ হবগৈ পাৰে।\nযৌন কাৰ্য্যৰ দ্বাৰা সংক্ৰমিত এইছআইভি প্ৰতিৰোধ কৰা যায়।\nযদিহে ব্যক্তিয়ে যৌন সংগম নকৰে, যদিহে একাধিক যৌন সংগী নাথাকে, যদিহে যৌন সংগম কৰা দুয়োজন ব্যক্তিয়েই অসংক্ৰমিত হয় বা মানুহে সুৰক্ষিত যৌন সংগম কৰে-অৰ্থাৎ ভেদ নকৰা যৌন সংগম বা যেতিয়া কনডম ব্যৱহাৰ কৰি সংগম কৰে। কনডমৰ সঠিক আৰু উপযুক্ত ব্যৱহাৰে এইছআইভি বিয়পোৱাতো প্ৰতিৰোধ কৰি মানুহৰ জীৱন ৰক্ষা কৰিব পাৰে।\nদুজন অসংক্ৰমিত ব্যক্তিৰ মাজত বুজাবুজিগত যৌন সম্পৰ্কই দুয়োকে এইছআইভি/এইডছ ৰ পৰা সুৰক্ষা প্ৰদান কৰে।\nএকাধিক লোকৰ সৈতে যৌন সংগম কৰিলে এইছআইভি/এইডছ সংক্ৰমিত হোৱাৰ আশংকা বৃদ্ধি পায়, কিয়নো কোনো এজনৰ যদি এই সংক্ৰমণ থাকে তেওঁৰ পৰা আন সকললৈ বিয়পি পৰে।\nতথাপিও যিহেতু যিকোনো ব্যক্তিৰে এইছআইভি/এইডছ থাকিব পাৰে সেয়ে একাধিক ব্যক্তিৰ লগত যৌন সংগম কৰিলেই যে এইছআইভি/এইডছ হব সেইটো ডাঠি কব নোৱাৰি।\nএইছআইভি/এইডছ ৰ সংক্ৰমিত বুলি তেজ পৰীক্ষাৰ যোগেৰেহে সঠিকভাৱে কব পৰা যায়। এজন সংক্ৰমিত ব্যক্তিক সম্পূৰ্ণ স্বাস্থ্যৱানো দেখা যাব পাৰে।\nযদি অসংক্ৰমিত দুজন নৰনাৰীয়ে কেৱল ইজনে সিজনৰ লগতহে সুৰক্ষিত যৌন সংগম কৰে তেন্তে দুয়ো অসংক্ৰমিত হৈ থকাটো নিশ্চিত কৰিব পৰা যায়। সুৰক্ষিত যৌন সংগম বুলিলে ভেদহীন যৌন কাৰ্য্যক (যেতিয়া লিংগডাল যোনী, মুখ বা মলদ্বাৰত নোসোমায়) বা সকলো ধৰণৰ যৌন কাৰ্য্যত কনডম ব্যৱহাৰ কৰাটো বুজায়। নতুন লাটেক্স কনডম সহজে ফাটি নাযায় আৰু পাতল হোৱাৰ বাবে অধিক সংবেদনশীল হয়। কনডম কেতিয়াও দুবাৰ ব্যৱহাৰ কৰিব নালাগে।\nদুয়ো যৌন সংগী উভয়ে সম্পূৰ্ণৰূপে এইছআইভি/এইডছ সংক্ৰমিত নহয় বুলি নিশ্চিত নোহোৱালৈকে সকলো ভেদন যৌন সংগমত কনডমৰ ব্যৱহাৰ কৰিব লাগে। কেৱল এবাৰ কনডমবিহীন অসুৰক্ষিত ভেদন যৌন সংগম কৰিলেও এজন ব্যক্তি এইছআইভি/এইডছ ৰ দ্বাৰা সংক্ৰমিত হব পাৰে।\nএইছআইভি প্ৰতিৰোধ কৰিবলৈ যোনী, শৌচদ্বাৰৰ যৌন সংগমত প্ৰতিবাৰ কনডম ব্যৱহাৰ কৰিব লাগে।\nকনডমৰ ওপৰত পিছল পদাৰ্থ ঘঁহি ল’লে কনডমৰ ব্যৱহাৰ আৰু যৌন কাৰ্য্যৰ সময়ত ফাটি যোৱাৰ সম্ভাৱনা কম থাকে। যদি কনডমটোত পিছল দ্ৰব্য সানি থোৱা নাথাকে তেন্তে চিলিকন বা গ্লিছাৰিন জাতীয় দ্ৰব্য ব্যৱহাৰ কৰিব পাৰি। এই দ্ৰব্যসমূহ লভ্য নহ’লে লেলাৱতীৰেও পিছল কৰি লব পাৰি। তেল বা পেট্ৰলজাতীয় সামগ্ৰী, ৰন্ধন তেল, খনিজ তেল, কেঁচুৱাক ঘঁহা তেল, পেট্ৰলীয়াম জেলি, ভেছলিন আদিবোৰে কনডমটো নষ্ট কৰি পেলায় বাবে এনেবোৰ পদাৰ্থ পিছল কৰিবলৈ ব্যৱহাৰ কৰিব নালাগে। শৌচদ্বাৰৰ সংগমৰ সময়ত সুৰক্ষাৰ বাবে ভালদৰে পিছল কৰা কনডম অত্যাৱশ্যকীয়।\nমুখৰ যৌন কাৰ্য্যৰ দ্বাৰাও এইছআইভি/এইডছ সংক্ৰমিত হ’ব পাৰে। সেইহে এনে যৌন কাৰ্য্যত পুৰুষে কনডম আৰু মহিলাই পিছল মিহি ৰবৰৰ টুকুৰা ব্যৱহাৰ কৰিব লাগে।\nযিহেতু বেছিভাগ যৌনকাৰ্য্যৰ দ্বাৰা সংক্ৰমিত ৰোগ যৌনাংগৰ সংস্পৰ্শৰ দ্বাৰা বিয়পে সেইহে যৌন কাৰ্য্যৰ আগতেই কনডম ব্যৱহাৰ কৰিব লাগে।\nভেদন বিহীন যৌনকাৰ্য্য নিৰাপদ যৌন কাৰ্য্য আৰু এইছআইভি সংক্ৰমণ হোৱাৰ পৰা ৰক্ষা পোৱাৰ আন এটা উপায় (ই অৱশ্যে যৌন কাৰ্য্যৰ দ্বাৰা বিয়পে সকলো ৰোগৰ প্ৰতিৰোধ নহয়)\nপুৰুষৰ কনডমৰ আন এটা পৰিপূৰক হ’ল মহিলাৰ কনডম। মহিলাৰ কনডম কোমল, ঢিলা পলিথিন-যিটো যোনীত লগাই লোৱা হয়। ইয়াৰ দুয়োটা মূৰতে সৰু কোমল আঙুঠি থাকে। বন্ধ থকা ফাল আঙুঠিটো যৌন সংগমৰ সময়ত যোনীৰ ভিতৰৰ ফালে ভৰাই দিয়া হয়। আনটো খোলা মুখৰ ফালে থকা আঙুঠিটো যোনীৰ বাহিৰত থাকে। আৰু যোনীৰ চাৰিওকাষ অলমানকৈ ঢাকি ৰাখে। যৌন সংগম কৰাৰ আগতে মহিলাগৰাকীয়ে নিজে যোনীৰ ভিতৰলৈ আঙুলীৰে হেঁচি কনডমটো ভৰাই লব পাৰে। মহিলাৰ এই কমডম পিছলীয়া কৰিবলৈ যিকোনো ধৰণৰ পানী, তেল বা পেট্ৰলীয়াম জাতীয় সামগ্ৰী ব্যৱহাৰ কৰিব পাৰি।\nমদিৰাপান কৰিলে বা নিছাযুক্ত ঔষধ সেৱন কৰিলে ভাল বেয়া বিছাৰ বুদ্ধি নোহোৱা হয়। যিসকলে এইডছ ৰ আশংকাৰ বিষয়ে ভালদৰে জানে আৰু সুৰক্ষিত যৌন সম্পৰ্কেও মানি চলে-তেনে লোকেই এনে নিছাশক্ত অৱস্থাত হিতাহিত জ্ঞান হেৰুৱাই এই বিষয়ত গুৰুত্ব নিদিয়ে।\nছোৱালীসকল সহজে এইছআইভি ৰ দ্বাৰা সংক্ৰমিত হয় আৰু তেওঁলোকক সুৰক্ষা দিবলৈ সহায়ৰ প্ৰয়োজন।\nতেওঁলোকক নিবিছৰা আৰু অসুৰক্ষিত যৌন কাৰ্য্যৰ বিৰুদ্ধে সুৰক্ষা প্ৰদান কৰিব লাগে।\nবহুবোৰ দেশত এইছআইভি আক্ৰান্ত কিশোৰীৰ হাৰ কিশোৰৰ হাৰতকৈ বেছি। কিশোৰীসকল সোনকালে এইছআইভি ৰ দ্বাৰা সংক্ৰমিত হয় কাৰণ-\nকিশোৰীসকলে যৌন উৎপীড়নৰ বিপদবোৰ সম্পৰ্কে নাজানে বা নিজকে সুৰক্ষিত কৰিবলৈ সক্ষম নহয়।\nবয়সস্থ ছোৱালীতকৈ তেওঁলোকৰ যোনীৰ ছাল পাতল আৰু সহজে সংক্ৰমিত হয়।\nবহু বয়সস্থলোকে এওঁলোকৰ লগত যৌন সংগম কৰিবলৈ বিছাৰে কিয়নো এওঁলোকে যৌন সংগমৰ বিষয়ে একো নাজানে বা কমকৈ জানে আৰু এওঁলোকৰ বেছিভাগেই সংক্ৰমণ মুক্ত হৈ থাকে।\nছোৱালী আৰু মহিলাসকলে নিবিছৰা আৰু অসুৰক্ষিত যৌন সংগমৰ পৰা বিৰত থকাৰ অধিকাৰ আছে। পিতৃ-মাতৃ আৰু শিক্ষকে ল’ৰা-ছোৱালীৰ সৈতে এই বিষয়ে আলোচনা কৰি ছোৱালী আৰু মহিলাৰ অধিকাৰ সম্পৰ্কে সচেতন কৰি তুলিব লাগে। ল’ৰাসকলক ছোৱালীক সমান সন্মান দিবলৈ শিকাব লাগে। কোনোবাই ছোৱালীসকলে নিবিছৰা যৌন সংগমৰ সুবিধা গ্ৰহণ কৰিব বিছাৰিলে তাক প্ৰতিৰোধ কৰিব লাগে।\nকম বয়সীয়াসকলক এইছআইভি/এইডছ ৰ বিষয়ে আলোচনা কৰি কেনেকৈ এই ৰোগৰ পৰা আঁতৰি থাকিব পাৰি আৰু বিয়পাটো কেনেদৰে বাধা দিব পাৰি সেই বিষয়ে পিতৃ-মাতৃ আৰু শিক্ষকে কথা পতাৰ লগতে পুৰুষ আৰু মহিলাৰ কনডমৰ বিষয়েও আলোচনা কৰিব লাগে।\nশিশুসকলেও এইছআইভি/এইডছ ৰ বিপদসমূহৰ বিষয়ে বুজি উঠা প্ৰয়োজন। পিতৃ-মাতৃ, শিক্ষক, স্বাস্থ্যকৰ্মী, অভিভাৱক, সমাজৰ মুৰব্বী আদিসকলে এই প্ৰজন্মক এইছআইভি/এইডছ ৰ বিপদসমূহ, আন যৌন কাৰ্য্যৰ দ্বাৰা বিয়পা ৰোগ আৰু অপৰিকল্পনাগত গৰ্ভধাৰণ সম্পৰ্কে উচিত পথ দেখুৱাব লাগে। সৰু ল’ৰা-ছোৱালীৰ লগত যৌন বিষয়ক কথা আলোচনা কৰা কথাটো অসজা লাগিব পাৰে। বিদ্যালয়লৈ যোৱা শিশুসকলক এইছআইভি/এইডছ ৰ বিষয়ে কি জানে বুলি প্ৰশ্ন কৰি এনে আলোচনাৰ পাঁতনি মেলিব পৰা যায়। যদি তেওঁলোকৰ কিবা তথ্য ভুল হয় তেন্তে প্ৰকৃত তথ্যসমূহ তেওঁলোকক জনোৱাৰ সুযোগ উলিয়াই ল’ব পৰা যায়। শিশুসকলৰ লগত কথা পতা আৰু তেওঁলোকৰ কথাবোৰ মনোযোগেৰে শুনাটোও গুৰুত্বপূৰ্ণ বিষয়। যদি পিতৃ-মাতৃয়ে শিশুসকলৰ লগত এনে আলোচনা কৰিবলৈ ভাল নাপায়, তেন্তে তেওঁলোকে শিক্ষক, সম্পৰ্কীয় লোক বা এনে স্পৰ্শকাঁতৰ বিষয় শিশুসকলৰ লগত কেনেদৰে পাতিব লাগে সেয়া পৰামৰ্শ লব লাগে। এইছআইভি/এইডছ ৰ প্ৰতিষেধক বেজী যে নাই আৰু এইৰোগৰ যে চিকিৎসাও নাই- সেই বিষয়ে এই প্ৰজন্মক ভালদৰে বুজাই দিব লাগে। প্ৰতিৰোধেই যে এই ৰোগৰ একমাত্ৰ সুৰক্ষা সেইটো তেওঁলোকক বুজাব লাগে। যৌন কাৰ্য্যৰ পৰা বিৰত থাকিব পৰাকৈ এই সময়তে তেওঁলোকক শক্তিশালী কৰি তুলিব লাগে।\nএইছআইভি/এইডছ ত আক্ৰান্ত ব্যক্তি বা শিশুৰ সৈতে সামাজিক সম্পৰ্ক ৰক্ষাৰ যোগেৰে যে এইছআইভি নিবিয়পে সেই কথা শিশুসকলে জনা দৰকাৰ।\nএইছআইভি/এইডছ সংক্ৰমণসহ জীৱিত লোকসকলক যত্ন আৰু সহায়ৰ প্ৰয়োজন। যুৱসকলে এনে লোকৰ প্ৰতি সহানুভূতিশীল আৰু সহায় কৰা প্ৰয়োজন।\nএইছআইভি ত আক্ৰান্ত মাতৃৰ পৰা গৰ্ভাৱস্থা বা প্ৰসৱ বা স্তনপানৰ যোগেৰে শিশুটিৰ গালৈ এই ভাইৰাছ সংক্ৰমিত হয়।\nযিসকল গৰ্ভৱতী মহিলা এইছআইভি সংক্ৰমিত বা যিসকলে সংক্ৰমিত হোৱা বুলি সন্দেহ কৰে, তেওঁলোকে প্ৰশিক্ষিত স্বাস্থ্যকৰ্মীৰ দ্বাৰা পৰীক্ষা আৰু পৰামৰ্শ লব লাগে।\nমাকৰ পৰা শিশুলৈ এইছআইভি সংবাহিত হোৱাৰ আশংকা কমোৱাৰ অতি কাৰ্য্যকৰী উপায় হ’ল মহিলাৰ এইছআইভি সংক্ৰমণ প্ৰতিৰোধ কৰা।\nমহিলাক সৱলীকৰণ কৰা আৰু সুৰক্ষিত যৌন সম্পৰ্ক, কনডমৰ ব্যৱহাৰ আৰু যৌন কাৰ্য্যৰ দ্বাৰা সংক্ৰমিত ৰোগৰ উন্নত নিৰ্ণয় আৰু চিকিৎসা ব্যৱস্থাই মহিলাৰ এইছআইভি সংক্ৰমণ হ্ৰাস কৰে। যদি কোনো মহিলাই এইছআইভি সংক্ৰমিত বুলি জ্ঞাত হয় তেন্তে তেওঁক আৱেগিক সহায়ৰ লগতে ভৱিষ্যতৰ পৰিকল্পনা আৰু সিদ্ধান্ত গ্ৰহণৰ ক্ষেত্ৰত সহায়ক হোৱাকৈ আলোচনা কৰিব লাগে।\nমহিলাগৰাকীয়ে সিদ্ধান্ত গ্ৰহণ কৰাত ৰাজহুৱা সহায়কাৰী গোট বা বেচৰকাৰী সংস্থাবোৰে সহায় আগবঢ়াব পাৰে।\nগৰ্ভৱতীসকলে জানিব লাগে যে,\nগৰ্ভাৱস্থাত নিৰ্দিষ্ট ঔষধেৰে চিকিৎসা কৰিলে শিশুটিলৈ এই ভাইৰাছ সংক্ৰমিত হোৱাৰ সম্ভাৱনা যথেষ্ট কম কৰিব পৰা যায়।\nগৰ্ভাৱস্থা আৰু প্ৰসৱৰ সময়ত বিশেষ যত্ন গ্ৰহণ কৰি শিশুটিলৈ ভাইৰাছ বিয়পাৰ সম্ভাৱনা কমাব পৰা যায়।\nনতুন মাকসকলে শিশুক খুওঁৱাৰ বিভিন্ন বিকল্পবোৰৰ সম্পৰ্কে জনা প্ৰয়োজন আৰু এইবোৰৰ আশংকাসমূহৰ বিষয়েও জানিব লাগে। কেঁচুৱাটিৰ সৰ্বাত্মক বিকাশ হোৱা আৰু এইছআইভি মুক্ত হৈ থকা উপযুক্ত খাদ্য প্ৰদান পদ্ধতিটো চিনাক্ত কৰাত স্বাস্থ্যকৰ্মীয়ে সহায় আগবঢ়াব পাৰে।\nএইছআইভি সংক্ৰমিত মাকে গৰ্ভাৱস্থাত এইছআইভি ৰ বাবে কোনো ধৰণৰ ঔষধ সেৱন নকৰিলে শিশুটিৰ এইছআইভি সংক্ৰমিত হোৱাৰ আশংকা প্ৰতি ৩ জনৰ ভিতৰত এজনৰ থাকে। এইছআইভিৰে সংক্ৰমিত কেঁচুৱাৰ তিনিভাগৰ এভাগৰেই পাছবছৰ বয়সৰ পূৰ্বে মৃত্যু হ’ব পাৰে।\nবেছিভাগ ক্ষেত্ৰতে নিছাযুক্ত ঔষধ বেজীৰে গ্ৰহণ কৰাৰ ফলত, বিজানুমুক্ত নকৰা বেজী আৰু চিৰিঞ্জৰ দ্বাৰা এইছআইভি বিয়পি পৰে।\nদাড়ি খুৰুৱা ব্লেড, খুৰ, চুৰি বা তেনে ধৰণৰ ছাল কাটিব পৰা আহিলা বিজানুমুক্ত নকৰাকৈ একাধিক লোকে ব্যৱহাৰ কৰাৰ ফলতো এইছআইভি বিয়পাৰ আশংকা বৃদ্ধি পায়।\nবিজানুমুক্ত নকৰা বেজী বা চিৰিঞ্জৰ যোগেৰে এজনৰ পৰা আন এজনৰ গালৈ এইছআইভি ভাইৰাছ বিয়পিব পাৰে। কোনো সামগ্ৰী বিজানুমুক্ত নকৰাকৈ আন এজনৰ ছাল কটা কামত ব্যৱহাৰ কৰিব নালাগে।\nযিসকল লোকে নিছাযুক্ত ঔষধ বেজীৰে নিজৰ গাত সুমুৱায় লয়, বা এনে নিছামুক্ত ঔষধ সেৱন কৰা ব্যক্তিৰ লগত অসুৰক্ষিত যৌন সংগম কৰে তেওঁলোকৰ এইছআইভি সংক্ৰমিত হোৱাৰ অতি বেছি সম্ভাৱনা থাকে। যিসকল লোকে নিছাযুক্ত ঔষধ গ্ৰহণ কৰে তেওঁলোকে প্ৰতিবাৰ বিজানুমুক্ত কৰা বেজী আৰু চিৰিঞ্জ ব্যৱহাৰ কৰিব লা্গে। কেতিয়াও আনৰ বেজী আৰু চিৰিঞ্জ ব্যৱহাৰ কৰিব নালাগে।\nপ্ৰশিক্ষিত স্বাস্থ্যকৰ্মীৰ দ্বাৰাহে সদাই বেজী লব লাগে। প্ৰতিটো শিশু আৰু প্ৰাপ্তবয়স্ক লোকক প্ৰতিষেধন প্ৰদান কৰোতে নতুন বা সম্পূৰ্ণ ভাৱে বিজাণুমুক্ত কৰা বেজী আৰু চিৰিঞ্জহে ব্যৱহাৰ কৰিব লাগে। আন ব্যক্তিৰ সৈতে আনকি একেটা পৰিয়ালৰ লোকৰ মাজত একেটা বেজী আৰু চিৰিঞ্জ ব্যৱহাৰ কৰিলে এইছআইভি বা আন মাৰাত্মক ৰোগ বিয়পিব পাৰে। কেতিয়াও আনৰ বেজী আৰু চিৰিঞ্জ ব্যৱহাৰ কৰিব নালাগে। পিতৃ-মাতৃয়ে সকলো শিশুৰ বাবে পৃথক আৰু নতুন বা বিজাণুমুক্ত বেজী আৰু চিৰিঞ্জ ব্যৱহাৰ কৰিবলৈ স্বাস্থ্যকৰ্মীক কব লাগে।\nবিজানুমুক্ত নোহোৱা দাড়ি খুৰুৱা ব্লেড বা চুৰি আদিৰে ছাল আদি কটাৰ ফলতো এইছআইভি সংক্ৰমিত হব পাৰে। এনে কটা আহিলা সম্পূৰ্ণভাৱে বিজাণুমুক্ত কৰিহে প্ৰতিজন ব্যক্তিৰ বাবে ব্যৱহাৰ কৰিব লাগে। একে পৰিয়ালৰ সদস্যৰ মাজতো এনে কৰা উচিত।\nনৱজাতকৰ নাড়ী কাটিবলৈ ব্যৱহৃত আহিলা সদাই বিজানুমুক্ত হব লাগে। বিশেষকৈ গৰ্ভফুল আৰু গৰ্ভাশয়ৰ পৰা ওলোৱা তেজৰ প্ৰতি বিশেষ সাৱধানতা অৱলম্বন কৰিব লাগে। সুৰক্ষিত হাতমোজা উপলব্ধ হ’লে ব্যৱহাৰ কৰিব লাগে।\nদন্ত চিকিৎসা কৰা সঁজুলি, টেটু কৰা, মুখত ঘঁহা সামগ্ৰী প্ৰস্তুতি, কান চাফা কৰা সঁজুলি আৰু আকুপাংচাৰ কৰা সঁজুলিবোৰ প্ৰতিজন ব্যক্তিয়ে ব্যৱহাৰ কৰাৰ পাছত ভালদৰে বিজানুমুক্ত নকৰালৈকে নিৰাপদ নহয়। এনেবোৰ কাৰ্য্য সম্পাদন কৰা ব্যক্তিয়ে কোনো সঁজুলিয়েই যাতে তেজৰ সংস্পৰ্শলৈ নাহে তাৰ বাবে যত্ন লব লাগে।\nযিসকল লোকৰ যৌনকাৰ্য্যৰ দ্বাৰা সংক্ৰমিত ৰোগ আছে তেওঁলোকৰ এইছআইভি সংক্ৰমিত হোৱা আৰু এইছআইভি সংক্ৰমিত কৰাৰ আশংকা অতি বেছি।\nএনে সংক্ৰমণ থকা লোকে তৎকালে চিকিৎসা কৰোৱাব লাগে। আৰু যৌন সংগমৰ পৰা বিৰত থাকিব লাগে বা সুৰক্ষিত যৌন কাৰ্য্যৰ অভ্যাস (সংগম নকৰা যৌনকাৰ্য্য বা কনডমসহ যৌন সংগম) কৰিব লাগে।\nযৌন কাৰ্য্যৰ দ্বাৰা বিয়পা সংক্ৰমণবোৰ যৌন সম্পৰ্কৰ যোগেৰে বিয়পে। যৌন কাৰ্য্যত নিৰ্গত দ্ৰব্য (বীৰ্জ, যোনীৰ পৰা ওলোৱা দ্ৰব্য বা তেজ) বা যৌনাংগৰ ছালৰ সংস্পৰ্শত (বিশেষকৈ যদি সেই স্থানত কোনো ধৰণৰ ঘাঁ, কটা-ছিঙা আদি থাকে-যিবোৰ যৌন কাৰ্য্যৰ দ্বাৰা সংক্ৰমণ হোৱাৰ ফলত হয়) যোগেৰে এনে সংক্ৰমণ হৈ শাৰিৰীক ক্ষতি কৰে। গনোৰিয়া বা ছিফিলছ ধৰণৰ যৌন সংক্ৰমিত ৰোগ থাকিলে এইছআইভি সংক্ৰমণ হোৱাৰ আশংকা বৃদ্ধি কৰি তোলে। যদি এজন যৌন সংক্ৰমিত ৰোগ থকা ব্যক্তিয়ে কোনো সুৰক্ষা অবিহনে এইছআইভি থকা লোকৰ সৈতে যৌন সংগম কৰে, তেন্তে তেওঁৰ এইছআইভি সংক্ৰমিত হোৱাৰ সম্ভাৱনা আন লোকতকৈ ৫-১০ গুণ বৃদ্ধি পায়।\nকনডমৰ সঠিক আৰু নিয়মীয়া ব্যৱহাৰে যোনী, পায়ু বা মুখৰ যৌন সংগমত এইছআইভিসহ আন যৌন কাৰ্য্যৰ দ্বাৰা বিয়পা ৰোগ বাধা দিয়াত যথেষ্ট সহায় কৰে।\nযিসকল লোকে যৌন কাৰ্য্যৰ দ্বাৰা সংক্ৰমিত ৰোগ হোৱা বুলি সন্দেহ কৰে তেওঁ শীঘ্ৰে স্বাস্থ্যকৰ্মীৰ দ্বাৰা ৰোগ নিৰ্ণয় আৰু চিকিৎসা কৰোৱাব লাগে। তেওঁলোকে যৌন সংগমৰ পৰা বিৰত থাকিব লাগে বা সুৰক্ষিত যৌনকাৰ্য্য (অ-ভেদন যৌন কাৰ্য্য বা কনডম পিন্ধি যৌন সংগম) কৰিব লাগে। যৌন কাৰ্য্যৰ দ্বাৰা বিয়পা ৰোগ থকা বুলি জনাৰ লগে লগে ব্যক্তিজনে তেওঁৰ যৌন সংগীক এই কথা জনাব লাগে। যদিহে দুয়োগৰাকীয়েই যৌন কাৰ্য্যৰ দ্বাৰা সংক্ৰমিত ৰোগৰ চিকিৎসা নকৰে তেন্তে উভয়ে উভয়ক এনে ৰোগৰে সংক্ৰমিত কৰিব। বেছিভাগ যৌন কাৰ্য্যৰ দ্বাৰা সংক্ৰমিত ৰোগেই আৰোগ্য কৰিব পৰা যায়। যৌন কাৰ্য্যৰ দ্বাৰা সংক্ৰমিত ৰোগ থকা এজন লোকৰ পেচাব কৰোতে লিংগ বিষাব পাৰে বা অসুবিধা পাব পাৰে। যৌনাংগত আৰু মুখৰ ভিতৰত খজুঁৱতি, ঘাঁ, টেমুনা হব পাৰে। এনে সংক্ৰমণ থকা মহিলাৰ যোনীৰে বৰ্জিত পদাৰ্থৰ বৰণ সলনি হয় আৰু বেয়া গোন্ধাব পাৰে, যৌনাংগৰ ওচৰত বিষ বা খজুৱাব বা পোৰণি হব পাৰে আৰু যৌন সংগমৰ সময়ত বা পাছত যোনীত বিষ আৰু যোনীৰে অপ্ৰত্যাক্ষিতভাৱে ৰক্তপাত হব পাৰে। অতি বেছিকৈ সংক্ৰমণ হ’লে জ্বৰ, পেটৰ বিষ আৰু উৰ্বৰতা নোহোৱা হব পাৰে। মহিলাৰ ক্ষেত্ৰত এনে সংক্ৰমণৰ লক্ষণ প্ৰথম অৱ্স্থাত দেখা নিদিবও পাৰে। অৱশ্যে বহুবোৰ এনে যৌনকাৰ্য্যত সংক্ৰমিত ৰোগৰ লক্ষণ পুৰুষসকলৰ দেহতো দেখা নিদিব পাৰে।\nআকৌ যৌনাংগত হোৱা সকলো সমস্যা যৌনকাৰ্য্যৰ দ্বাৰা সংক্ৰমিত নহয়। কেনডিজিদিচু আৰু মূত্ৰনলীৰ সংক্ৰমণ এনে ধৰণৰ সংক্ৰমণ। এইবোৰ যৌন সংগমৰ জৰিয়তে নিবিয়পে কিন্তু যৌনাংগত ভিষণ অসুবিধাৰ কাৰণ হৈ পৰে। যৌন কাৰ্য্যৰ দ্বাৰা সংক্ৰমিত ৰোগ পৰম্পৰাগতভাৱে গৱেষণাগাৰৰ পৰীক্ষাত নিৰ্ণয় কৰা হয়। তথাপিও এইবোৰ বহু সময়ত উপলব্ধ নহয় বা অতি বেছি খৰছী হয়।\n১৯৯০ চনৰ পৰা বিশ্ব স্বাস্থ্য সংস্থাই লক্ষণ ব্যৱস্থাপনাৰ ভিত্তিত যৌন কাৰ্য্যৰ দ্বাৰা সংক্ৰমিত ৰোগ নিৰ্ণয়ৰ অনুমোদন কৰিছে। এই ব্যৱস্থাপনাৰ মূল অভিব্যক্তিসমূহ হ’ল-\nচিকিৎসাগত লক্ষণৰ ভিত্তিত মূল বিজাণুৰ শ্ৰেণীবিভাজন।\nপ্ৰতিটো লক্ষণত এই শ্ৰেণীবিভাজনৰ পৰা সঠিক পদ্ধতি অৱলম্বন কৰা।\nসকলোবোৰ লক্ষণৰ সঠিক চিকিৎসা কৰা।\nযৌন সংগীৰ ৰোগ চিনাক্ত কৰি তাৰ চিকিৎসা কৰা।\nকোনো ধৰণৰ গৱেষণাগাৰৰ খৰচী পদ্ধতি নাই।\nক্ৰম তালিকা অনুসৰি এনে লক্ষণভিত্তিক চিকিৎসা কম খৰচী, সহজগম্য আৰু তৎকালে প্ৰদান কৰা সম্ভৱ হোৱাৰ উপৰিও ই অতি কাৰ্য্যদক্ষ।


সুবাস : এই মাহৰ অতিথি\nঅসমৰ সংবাদ জগতৰ অতি চিনাকি নাম অনুপম চক্ৰৱৰ্তী | সুবাসৰ সমূহ পাঠকবৃন্দৰ বাবে আগবঢ়ালো তেখেতৰ সৈতে হোৱা টেলিফোনিক বাৰ্তালাপটি\nপ্ৰশ্ন :- আপুনি অসমৰ সংবাদ জগতৰ এটা চিনাকি নাম ।সংবাদ জগতখনৰ প্ৰতি আপুনি কিদৰে আৰ্কষণ হল?\nউত্তৰ :- সংবাদ জগতৰ প্ৰতি আৰ্কষণ মই ঠিক হম বুলি হোৱা নাই | মই গুৱাহাটী বিশ্ববিদ্যালয়ত পঢ়ি থকা অৱস্হাৰে পৰা গৰিয়সী, সাতসৰী আদি আলোচনীত লিখা মেলা কৰিছিলো আৰু সেই লিখা মেলাই মোক এই জগতখনৰ ভিতৰলৈ টানি আনিলে। আৰু লাহে লাহে এই ক্ষেত্ৰখনত সোমাই পৰিলো।\nপ্ৰশ্ন :- আজি কিছুদিনৰ পৰা অসমৰ সংবাদ জগতখনত দেখা গৈছে যে এটা বিয়োগাত্মক প্ৰভাব পৰা যেন দেখা গৈছে । এই বিষয়ত জেষ্ঠ্য সাংবাদিক হিচাপে আপোনাৰ মন্তব্য কি ??\nউত্তৰ :- বিয়োগাত্মক প্ৰভাবে বৰ্তমান সময়ত সমাজৰ প্ৰতিটো চুক কোণ সাঙুৰি লৈছে। সকলো ক্ষেত্ৰতে বিয়োগাত্মক প্ৰভাব বৃদ্ধি পাইছে। তাৰ কাৰণ হৈছে মানুহ যন্ত্ৰবধ হৈছে, সহজলভ্য বস্তৰ প্ৰতি মানুহৰ আৰ্কষণ বৃদ্ধি হৈছে। আজিকালি মানুহে কষ্ট কৰিব নিবিচাৰে, অতি সোনকালে লাগে সকলো । এনেকুৱা এটা পৰিবেশৰ মাজত মানুহ সোমাই পৰিছে। গতিকে অকল গণতন্ত্ৰৰ চতুৰ্থ স্তম্ভই নহয়। মই ভাবো সমাজৰ প্ৰতিটো স্তৰত, যিয়েই চাকৰি কৰি আছে, যিয়েই ব্যৱসায় কৰি আছে প্ৰতিজন মানুহে এইধৰণৰ বিয়োগাত্মক প্ৰত্যাহ্বানৰ সন্মুখীন হৈছে। আৰু গণতন্ত্ৰৰ চতুৰ্থ স্তম্ভ সাংবাদিকতাও যিহেতু এই সমাজৰে এটা অংগ গতিকে বিয়োগাত্মক প্ৰভাব পৰাটো স্বাভাবিক। কিন্ত কথা হল যে তাৰ মাজতো ভাল আছে, যোগাত্মক দিশ আছে । আৰু যদি সমাজত যোগাত্মক দিশবোৰ নাথাকিলেহেতেন তেতিয়া এই সমাজখন এইদৰে স্থিৰ হৈ নাথাকিলেহেতন।\nঅসমীয়া পৰম্পৰাগত সাজত অনুপম দা\nপ্ৰশ্ন: - ইলেকট্ৰনিক মিডিয়াক লৈ প্ৰায়ে সমালোচনা বেছি হোৱা দেখা যায়। এইবিষয়ত আপুনি কি কব বিচাৰিব ?\nউত্তৰ:- ইলেকট্ৰনিক মিডিয়াক লৈ বহুক্ষেত্ৰত সমালোচনা হোৱা দেখা যায় যদিও মই কও যে ইলেকট্ৰনিক মিডিয়াতো বহুতো ভাল কাম হৈ আছে।\nমোৰে দুটা অনুষ্ঠান "উৰুখা প্ৰজাৰ সুৰ" আৰু "আকাশ চুবৰ মন" ইতিমধ্যে ৰাইজে অতি হেপাহেৰে আকোৱালি লৈছে। আন আন চেনেলসমূহতো এনেকুৱাধৰণৰ বহুতো অনুষ্ঠান চলি আছে যিবোৰে সমাজখনক এক ইতিবাচক পৰিবৰ্তনৰ দিশত নিয়া বুলি মই বিশ্বাস কৰো।\nআনহাতে বহুক্ষেত্ৰত ইলেকট্ৰনিক মিডিয়াৰ সাংবাদিকসকল বহুক্ষেত্ৰত দুৰ্নীতি পৰায়ণ ব্যক্তিসকলৰ শত্ৰ ৰূপেও বিবেচিত হৈছে। টিভিৰ কেমেৰাই এজন দুৰ্নীতিপৰায়ণ ব্যক্তিৰ দুৰ্নীতিসমূহ ফাদিল কৰাৰ বাবে সেই ব্যক্তিসকলৰ সহজ লক্ষ্য হৈ পৰে সাংবাদিকসকল।\nপ্ৰশ্ন:- বহুক্ষেত্ৰত এইটো অভিযোগ উঠে যে সাংবাদিকসকলো দু্ৰ্নীতিপৰায়ণ হৈছে। এইক্ষেত্ৰত আপোনাৰ মতামত জনাবচোন ।\nউত্তৰ : - দুৰ্নীতি সমাজৰ প্ৰতিটো স্তৰতে আছে। প্ৰতিটো পৰিয়ালতে একোজন দুৰ্নীতিপৰায়ণ ব্যক্তি থাকে বুলি মই ভাবো। আমাৰ পৰিয়ালো ব্যক্তিক্ৰম নহয়। মই ভাবো সমাজৰ প্ৰতিটো স্তৰতে বিয়পি থকা দুৰ্নীতিৰ কিঞ্ছিতমান প্ৰভাব সাংবাদিক বৃত্তিটোত পৰাটো স্বাভাবিক । কিন্ত কেইজনমান দু্ৰ্নীতিপৰায়ণ সাংবাদিকৰ বাবেই সমগ্ৰ সংবাদ জগতখন যে গেলি পচি গৈছে তেনেকুৱা নহয়। আৰু এতিয়াও বহু ভাল কাম হৈ আছে এই সাংবাদিকসকলৰ পৰাই ।\nপ্ৰশ্ন : অনুপম দা, "উৰুখা প্ৰজাৰ সুৰ" অনুষ্ঠানটো অসমৰ প্ৰতিজন ৰাইজে/ দৰ্শকে আদৰি লৈছে। এই চিন্তাটো কৰপৰা কেনেকৈ আহিল যে এনেদৰে এটি অনুষ্ঠান কৰিব পাৰি।\nউত্তৰ :- মই এটা কথাত খুউব স্পষ্ট যে মই মোৰ জীৱনৰ কোনো কামেই পৰিকল্পনা কৰি কৰা নাই ।\nআপোনালোকে জানে মোৰ দেউবৰীয়া আদ্দাৰ কথা। অসমৰ প্ৰায়সংখ্যক মানুহৰে পৰিচিত অনুষ্ঠান। কিন্ত সেই অনুষ্ঠানটোও পূৰ্বপৰিকল্পিত নাছিল। এবাৰ এখন পান দোকানত বহি দোকানীজনৰ লগত মই আদ্দা মাৰি আছিলো। দোকানীজনে হঠাতে কলে যে আমাৰো কথাবোৰ টিভিত উলিয়াব নোৱাৰি নি ? তেতিয়াই মই সিধান্ত লৈছিলো যে মই আদ্দা কৰিম। অৰ্থাৎ দেউবৰীয়া আদ্দা নামৰ সেই অতি জনপ্ৰিয় অনুষ্ঠানটোৰ জন্মৰ মূল মানুহজন কিন্ত সেই পান দোকানীজন। ঠিক একেদৰেই "উৰুখা প্ৰজাৰ সুৰ" অনুষ্ঠানটোৰো কোনো পৰিকল্পনাবিহীন ভাবেই জন্ম হৈছিল। মই প্ৰায়ে বিভিন্ন ঠাই ভ্ৰমণ কৰি থাকো। এবাৰ শদিয়া গলো। ধলা শদিয়া দলংখনৰ ওপৰত বাতৰি কৰিবলৈ। শদিয়াত এটা লৰাই মোক দেখি দৌৰি আহিল। সি আহি মোক কলেহি যে দাদা মই গান গাব জানো। মই বোলো গা । সি গানটো গালে। গানটো শুনাৰ পিছত মই তাৰ খবৰ ললো। সি কোন ? কি কৰি আছে? তাৰ খবৰ লৈ গম পালো যে সি বৰ আৰ্থিকভৱে পিছপৰা ঘৰৰ লৰা। তাক দেউতাক নাই , মাকে দিন হাজিৰা কৰে। ওচৰৰ দুই চাৰিজন মানুহেও আহি মোক কলে তাৰ কথা। সি ৰাস্তাত মানুহ পালেই গান গাই শুনায়। পইচা পাতি নলয়। কিন্ত গান গাই শুনায়। তেতিয়াই মোৰ মনলৈ কথাষাৰ আহিল যে এইসকলক আমি মঞ্চ এখন দিব নোৱাৰো নেকি ? এই চিন্তাৰ ফলতেই আৰম্ভ হল "উৰুখা প্ৰজাৰ সুৰ" ।\nশদিয়াৰ সেই লৰাজনৰ নাম পৰশজ্যোতি গগৈ। আৰু পৰশজ্যোতি গগৈয়েই এই অনুষ্ঠানৰ চিন্তাৰ সূত্ৰপাত।\nযদি মই তাক লগ নাপালোহেতেন তেতিয়া হয়তো সেই চিন্তাটো মনলৈ নাহিলেহেতেন। তাৰ লগত কথা পাতিয়েই মই সিদ্ধান্ত লৈছিলো যে আমি এটা অনুষ্ঠান কৰিম এইসকলক লৰা -ছোৱালীক লৈ। আৰু তাৰ পৰা আহিয়েই মই আৰম্ভ কৰিলো "উৰুখা প্ৰজাৰ সুৰ" । ঠিক একেদৰেই আৰু এটা অনুষ্ঠান "আকাশ চুবৰ মন " । এই অনুষ্ঠানটোৰো জন্ম একেধৰণেই হৈছিল। বাৰু যিকিনহওক মোৰ যিমান কাম হয়, ভগবানৰ কৃপাত সকলোৱে কৈছে মই ভাল কৰো বুলি, কিন্ত কোনো কাম পূৰ্বপৰিকল্পিত হয়। ভগবানে মোক সঠিক সময়ত সঠিক ৰাস্তাত খোজ কঢ়াই লৈ যায়।\nপ্ৰশ্ন :- অনুপম দা, এই ভাল কামবোৰ কৰিবলৈ আপুনি চিন্তাবোৰ কেনেধৰণে কৰে?\nউত্তৰ :-মোৰ সকলো ভাল কাম হঠাতে লোৱা সিদ্ধান্ত। মোৰ এনেকুৱাও হৈছে যে কিছুমান অনুষ্ঠান কৰি থকাৰ মাজত সেই অনুষ্ঠানতে আকৌ নতুন অনুষ্ঠানৰো জন্ম দিও। লাইভতে মই নতুন অনুষ্ঠানৰ জন্ম দি দিও। হয়তো অসমৰ সংবাদ জগতত ময়ে এজন ব্যক্তি আছো যি কোনোদিনে স্ক্ৰিপ্ত লৈ পোৱা নাই । স্ক্ৰিপ্ত নিৰ্ভৰশীল মই নহয়। সকলো বস্ত "অন দা স্পট" । মই যেতিয়া এটা অনুষ্ঠান কৰো , সেই অনুষ্ঠানটোত কি কৰিম সেই চিন্তাটো চকীত বহাৰ পিছত আৰু উপস্থিত ব্যক্তিকেইজনৰ লগত কথা পতাৰ পিছতহে আৰম্ভ হয়। তাৰ আগত মই কোনোবাৰেই নাভাবো যে অনুষ্ঠানটো মই কোনদিশে লৈ যাম । চকীত বহি অনুষ্ঠান আৰম্ভ কৰো। অনুষ্ঠানটো যি ফালে যায় মোৰ একৰিং সেইফালে লৈ যাও। এইক্ষেত্ৰত মালিকপক্ষ প্ৰায়ে অসুবিধা পায় । আচলতে মালিকপক্ষই কিছুমান সীমা নিৰ্ধাৰণ কৰি দিয়ে, কিন্ত মই কোনো সীমাক নামানো। অনুষ্ঠানটোক নিজস্ব স্বকীয়তাৰে মই তুলি ধৰো।\nপ্ৰশ্ন : অনুপম দা, বৰ্তমান সময়ত অসমীয়া ভাষাৰ উচ্চাৰণৰ ওপৰত প্ৰায়ে বিৰ্তক হোৱা দেখা যায়। বহুক্ষেত্ৰত দেখা গৈছে যে বাতৰি পৰিবেশক (এংকৰ) সকলে বা সাংবাদিকসকলে অসমীয়া ভাষাটো বিকৃত ৰূপত উচ্চাৰণ কৰে। আপুনি কি কব বিচাৰিব এইক্ষেত্ৰত ।\nউত্তৰ:- এটা কথা কবই লাগিব যে আজিৰ সময়ত সুন্দৰ অসমীয়া যিসকলে কয় সেয়া হৈছে উঠি অহা নৱপ্ৰজন্ম । আজিৰ নৱপ্ৰজন্ম সকলে সুন্দৰকৈ অসমীয়াও কব জানে, হিন্দীও কব জানে, ইংৰাজীও কব জানে, মাৰাঠীও কব জানে, বাঙালীও কব জানে। কিন্ত তাৰে মাজত কিছুমানৰ, যিসকল নতুন যুৱক যুৱতী সাংবাদিক বা পৰিবেশক হবলৈ আহে তেওলোকৰ বহুতৰে ভাষাটোৰ প্ৰতি শ্ৰদ্ধা নাই । নাই জাতিটোৰ প্ৰতি কোনো দায়বদ্ধতা। মাথো গ্লেমাৰৰ বাবেই তেওলোক আহে। টিভিত ওলোৱাটোৱেই তেওলোকৰ মূল লক্ষ্য । তেওলোক ভাষাজ্ঞান তথা সংস্কৃতিৰ নূন্যতাম জ্ঞানকণো লৈ নাহে আৰু সাংবাদিকতাৰ পথাৰত খোজ দি প্ৰতিটো ক্ষেত্ৰতে বুজাবুজি কৰে। মোৰ বোধেৰে এইদৰে অসমীয়া ভাষাক বিকৃত কৰা সাংবাদিকসকলৰ বিৰুদ্ধে সজোৰে প্ৰতিবাদ হব লাগে। তেওলোকক লাজ দিব লাগে এনেকুৱা বিকৃত ভাষ কলে। গণতন্ত্ৰৰ চতুৰ্থ স্তম্ভত থাকি তেওলোকে নিজৰ জাতিটোৰ প্ৰতি, ভাষটোৰ প্ৰতি নূন্যতম সন্মান প্ৰদৰ্শন কৰিব লাগে আৰু যিসকলে নোৱাৰে তেওলোকে সেইস্থানৰ পৰা আতৰি যাব লাগে।\nপ্ৰশ্ন : অনুপম দা, এইবাৰ অলপ ঘৰুৱা প্ৰসংগলৈ আহো। শৈশব সকলোৰে বাবে অতি মধুৰ হয়।আপোনাৰ শৈশৱ কালৰ এনেকুৱা এটি স্মৃতিৰ বিষয়ে কবনেকি যিয়ে এতিয়াও আপোনাক ৰোমাঞ্ছিত কৰি তুলে।\nউত্তৰ: - ঠিকেই শৈশৱ সকলোৰে বাবে মধুৰ। মোৰো শৈশব কালচোৱা মই সম্পূৰ্ণকৈ উপভোগ কৰিছিলো। ৰোমাঞ্ছিত ঘটনা বহুতো ঘটিছিল, তাৰ মাজৰ এটা ঘটনা আছিল যিটো মনত পৰিলে আজিও মোৰ মনটো শিহৰিত হৈ উঠে।\nমই শৈশৱত কুমাৰ গাও প্ৰাথমিক বিদ্যালয়ত পঢ়িছিলো। তাতে মই বৰ্গ মন্ত্ৰী আছিলো। আমাৰ সময়ত গোটেই বিদ্যালয়খন নিয়ন্ত্ৰণ কৰা জনক বৰ্গ মন্ত্ৰী বুলি কৈছিল। মই গোটেই ছাত্ৰ - ছাত্ৰীক নিয়ন্ত্ৰণ কৰিছিলো। সেই সময়ত মই সফুৰা,মৌচাক এইবোৰ পঢ়িছিলো। তাত এদিন এটা কথা পালো যে গোটা ২০ পইচা এটা ৰেল লাইনত থৈ দি ৰেলৰ চিৰিত কাণ পাতি শুনিলে বহু আতৰৰ পৰাই ৰেল অহাৰ ওমান পোৱা যায় আৰু পইচাটো ডাঙৰ হৈ যায়। আমাৰ বিদ্যালয়ৰ কাষতে ৰেলআলি আছিল।\nমোৰ লিডাৰস্পিত আমাৰ বিদ্যালয়ৰ সকলোৱে সেই পৰীক্ষাটো কৰি চোৱাৰ সিদ্ধান্ত ললে। কথামতেই কাম আমি এদিন বিদ্যালয়ৰ ৩০০ ছাত্ৰ- ছাত্ৰী একেলগে ৰেলআলি পালোগৈ। গোটা ২০ পইচাটো ৰেলআলিত থৈ আমি ৰেলৰ চিৰিটোত কানবোৰ পাতো শব্দটো শুনিবলৈ চেষ্টা কৰিলো। একেবাৰে আগত মই বৰ্গমন্ত্ৰী। প্ৰায় ১০০০ জন মানুহে আমাক টানি টানি তাৰপৰা আতৰ কৰে, আমি আকৌ যাও। সন্মুখত ৰেল আহি আছে, কিন্ত আমাৰ মনলৈ এবাৰো নাহিল যে ৰেলখনে আমাৰ মূৰকেইটা কাটি থৈ যাব। অৱশেষত ৰাইজে আমাক উদ্ধাৰ কৰিলে আৰু মোৰ বৰ্গমন্ত্ৰী বাবটো কটা গল। সেইটো মোৰ অতি মধুৰ স্মৃতি জীৱনৰ।\nপ্ৰশ্ন:- অনুপম দাৰ জীৱনৰ প্ৰেমৰ বিষয়ে অকণমান কওকচোন।\nউত্তৰ: মোৰ কবলগীয়াকৈ প্ৰেম নাই একো। মোৰ পত্নীৰ নাম ৰঞ্জুমণি মহন্ত। আমি বিশ্ববিদ্যালয়ত পঢ়ি থাকোতেই লগ পাইছিলো। জালুকবাৰীৰ প্ৰেমৰ বা লগা নাছিল আমাৰ গাত। হয়তো সেইবাবে আজি আমি একেলগে আছো। তেও বৰ্তমান ছেবাৰ একাডেমিক বিষয়া। আমাৰ ছোৱালী এজনী আছে। তাই সপ্তম শ্ৰেণীত পঢ়ে অসম জাতীয় বিদ্যালয়ত। সিমানেই আৰু।\nপ্ৰশ্ন :- অনলাইন আলোচনী বাতৰি কাকত সম্পৰ্কে আপোনাৰ মন্তব্য\nউত্তৰ : অনলাইন সম্পৰ্কে এষাৰ খুহুতীয়া কথা মই প্ৰায়ে কও যে অনলাইনত সকলো কিনিব পাৰিবা, সকলো কৰিব পাৰিবা, কিন্ত চুলি কাটিবলৈ চেলুনলৈ যাবই লাগিব। যিয়েই নহওক অনলাইন আলোচনী কাকতৰ প্ৰচাৰ আৰু জনপ্ৰিয়তা দিনক দিনে বাঢ়ি আহিছে। অসমত বহুকেইখন অনলাইন আলোচনী আৰু বাতৰি চলি আছে বৰ্তমান সময়ত। নিশ্চয়কৈ আগলৈ আৰু জনপ্ৰিয়তা বাঢ়িব অনলাইন কাকত আলোচনীৰ।\nআৰু মই এটা কথা কম যে অনলাইন বাতৰি কাকতৰ প্ৰসাৰে অসমৰ বহুকেইখন চপা বাতৰি কাকতলৈ প্ৰত্যাহ্বান কঢ়িয়াই আনিছে।\nপ্ৰশ্ন : - “সুবাস” আলোচনীখনৰ সম্পৰ্কত দুৱাষাৰ\nউত্তৰ : - সুবাস আলোচনীখনে অতি কম সময়ৰ ভিতৰতে যথেষ্ট জনপ্ৰিয়তা অৰ্জন কৰিবলৈ সক্ষম হৈছে। আলোচনীখন অতি উন্নতমানদণ্ডৰ হোৱাৰ লগতে শিতানসমূহো সুন্দৰ হৈছে। আপোনালোকে অনাগত দিনত সুবাস বিলাই যাওক । সুবাস হৈ উঠক অসমৰ জাতীয় জীৱনৰ বাহক। তাৰেই কামনা কৰিছো আৰু আলোচনীখন সফলতা কামনা কৰিছো।\nটেলিফোনিক কথোপকথন :\nUnknown 19 August 2017 at 05:54\nবসন্ত কুমাৰ শইকীয়া, মাজুলী ৷\nSubaas Magazine 27 August 2017 at 00:14


অপৰাহ্ন – শব্দ আখৰা\nPosted by pranjaldas88 on ফেব্ৰুৱাৰী 18, 2016 অক্টোবৰ 21, 2016\nসদানন্দ শইকীয়াই আকৌ এবাৰ মনৰ ভিতৰতে কথাখিনি জুকিয়াই ল’লে- পুতেকক ক’বলগীয়াখিনি তেওঁ কেনেকৈ ক’ব। তেওঁৰ খেলিমেলি লাগিল। সি বাৰু তেওঁৰ মনৰ অৱস্থাটো বুজি পাবনে? কিন্ত্ত এবাৰ কৈ চোৱাতনো আপত্তি কিহৰ? কিজানিবা সি মান্তি হয়েই। মনে মনে সিও যদি তেওঁ ভবাৰ দৰেই কথাবোৰ চিন্তা কৰিছে!\nআচলতে শইকীয়াৰ জীৱনটো অসহনীয় হৈ পৰিছে। পাঁচটা কোঠালিৰ এই প্ৰকাণ্ড ঘৰটোৰ শূন্যতাখিনিৰ বোজা কঢ়িয়াই কঢ়িয়াই তেওঁ ভাগৰি পৰিছে। তেওঁৰ অসহ্য লাগিছে। আৰু এই অসহ্য খিনিয়ে তেওঁৰ অশান্তিৰ কাৰণ হৈ পৰিছে। নিৰ্জন নিস্তব্ধ ঘৰখনৰ বেৰবোৰত যেতিয়া চেণ্ডেলৰ চটপ চটপ শব্দবোৰ উফৰি আহি শইকীয়াৰ কাণত খুন্দা মাৰে তেওঁ উচপ খাই খাই উঠে। অতদিনে শইকীয়ানীয়ে এই শব্দবোৰ ক’ত লুকুৱাই ৰাখিছিল তাকে ভাবি তেওঁ আচৰিত হয়।\nথাকোতে মানুহ নথকা নহয়। কাষৰ ঘৰটোতে শইকীয়াই লগ-ভাগ বুলিবলৈকে ভাড়া পৰিয়াল এটা ৰাখিছে। প্ৰফুল্লৰ পৰিয়াল। প্ৰফুল্ল, ঘৈণীয়েক আৰু জীয়েক। পিছে ৰাতিপুৱাতে তিনিও ভাগে ভাগে ওলাই যায়। প্ৰফুল্লৰ বেংকৰ চাকৰি, ঘৈণীয়েকৰ স্কুল, ছোৱালীজনী ক্লাছ নাইনত। গোটেই দিনটো শইকীয়াই দুটা ঘৰৰ নিস্তব্ধতাখিনিক সহচৰ কৰি লৈ বহি থাকে। আবেলি যেতিয়া তিনিও ভাগৰি-জুগৰি ঘৰ সোমাইহি, তেতিয়া শইকীয়াৰ সিহঁতকেইটাৰ ওচৰলৈ গৈ দিগদাৰ দিবলৈ বেয়া লাগে। তথাপি শইকীয়া গধূলি এপাক ওলাই যায়। প্ৰফুল্লৰ ঘৈণীয়েকে “দাদাৰ চাগে দিনটো ঘৰখনত সোমাই থাকি থাকি আমনিয়ে লাগে” বুলি কৈ চাহ কৰিবলৈ সোমাই যায়। কোনোবাদিনা জীয়েকজনীয়ে “বৰতা তুমি মেথ্‌ছ পাৰানে” বুলি অংকৰ কিতাপ খনৰ টান টান অংককেইটা বিচাৰি লৈ আহে। শইকীয়াই “এ এইবোৰ ইমান দিন পিছত আৰু ক’ত মনত থাকিব” বুলি হুমুনিয়াহ কাহে। প্ৰফুল্লয়ে “মাজনী বৰতাক দিগদাৰ নিদিবি” বুলি ধমকি দিয়ে।\nআহে। ভাত-ডাইল খিনি ৰান্ধি দি, চোতাল ঘৰখন সাৰি মচি থৈ যাবলৈও মানুহ এজনী আহে। কিন্ত্ত তাইৰ লগত যদি শইকীয়াই – জাননে, এই যে চাৰিআলিটো দেখিছ’ আমি তাহানি সৰু থাকোতে সেইখিনিত অকল এখন কেঞা গোলাৰ দোকানহে আছিল বুলি আৰম্ভ কৰে; তাই শুনাই, তাইৰ গাওঁখনত কেইখন দোকান আছিল, কেনেকৈ তাৰে এখন দোকানত কাম বিচাৰি তাহাতৰ গাঁৱলৈ অহা তাইৰ মানুহটোৰ লগত তাইৰ চিনাকি হ’ল। তাৰ পিছত বিয়াৰ পিছৰ প্ৰথম কেইদিন তাইৰ গিৰিয়েক কিমান ভাল আছিল সেয়া শুনাই এতিয়া মদ খাই গিৰিয়েকে তাইৰ ওপৰত কেনেকুৱা অত্যাচাৰ কৰে তাৰ বিৱৰণ দিয়ে। শেষৰফালে তাইৰ মাতটো থুকা-থুকি হয় । শইকীয়া থৰ লাগে। শইকীয়াই বুজে তেওঁৰ নিজতকৈও তাইৰ মুখতহে বহুত কথাই লকলকাই ৰৈ আছে। তেওঁতকৈও তাইৰহে বেছি কথা শুনা মানুহ এজনৰ দৰকাৰ হৈ আছে।\nএসময়ত শইকীয়াৰ ঘৰখন অইন দহজনৰ কাৰণে ঈৰ্ষাৰ কাৰণ আছিল। পত্নী, পুত্ৰৰে তিনিজনীয়া এখন সুখৰ সংসাৰ। আকালো নাই, ভৰালো নাই। সুখৰ এই উমাল আৱৰণ খনৰ পৰা আতৰাই শইকীয়াই যেতিয়া পুতেকক দূৰলৈ পঢ়াবলৈ পঠাইছিল, তেতিয়া তেওঁ শইকীয়ানীৰ ৰোষৰ পাত্ৰ হৈছিল। “ক’ত ল’ৰা- ছোৱালীয়ে ঘৰত থাকি পঢ়া-শুনা কৰিয়ে চাকৰি কৰিব লাগিছে, তেওঁলোকৰ ল’ৰাই কিয় নোৱাৰে!” শইকীয়া বিবুধিত পৰিছিল। হ’ব, দৰকাৰ হ’লে ইঞ্জিনীয়াৰ পুতেকে চাকৰি পোৱাৰ পিছত শইকীয়ানী গৈ পুতেকৰ লগতে থাকিবগৈ। শইকীয়া ঘৰত অকলে থকিব পাৰিব। শইকীয়াই ৰগৰ কৰিছিল।\nচাৰিবছৰৰ পিছত শইকীয়াই আকৌ এবাৰ শইকীয়ানীক বুজাব লগাত পৰিছিল- সি পঢ়া ব্ৰাঞ্চটোৰ কৰিব পৰা চাকৰিৰ অসমত অভাৱ। গতিকে সি বাহিৰলৈ যাবই লাগিব। এইখিনি কথা শইকীয়ানীয়ে বুজিবই লাগিব। শইকীয়ানীয়ে বুজি পাইছেনে জানিবলৈ শইকীয়াৰ উপায় নাছিল। সেইবাৰ শইকীয়ানীয়ে একো মতা নাছিল।\nআৰু এদিন এনেকৈ একো নমতাকৈয়ে শইকীয়ানী একেবাৰে আতৰি গুচি গ’লগৈ। মুৰটো বিৰাট টিঙটিঙাইছে, হাত-ভৰি কেইখন ঠাণ্ডাত শিৰশিৰাইছে বুলি কৈ এদিন বিচনাত পৰি থাকিয়ে মানুহজনী ঢুকাই থাকিল। শইকীয়াই কি হ’ল, কি কৰিব লাগে একো ভাবিয়ে নাপালে।\nচোতালখন বগা কাপোৰে আহি মেৰিয়াই পেলাওতেহে শইকীয়াৰ হুঁচ আহিল। গোটেই জগতখনৰ শূন্যতাখিনিয়ে আহি তেওঁৰ বুকুত ভিৰ কৰিলেহি। ইমানবোৰ মানুহে ঘেৰি ধৰাৰ পিছতো শইকীয়াৰ চাৰিওফালে উকা উকা যেন লাগিল। বাৰীৰ পিছফালৰ মানুহৰ আহ-যাহ নোহোৱা ঠাই এটুকুৰাত ৰৈ লৈ শইকীয়াই চকুপানী মচি আহিলগৈ।\nপুতেকে দুদিনমান শইকীয়াক কিবা কথা কবলৈ খুজি ৰৈ ৰৈ গ’ল। তিলানী যোৱাৰ দুদিন পিছত সি শইকীয়াক অকলশৰে লগ হৈ তাৰ কথাবোৰ ক’লে। শইকীয়াই যি বুজিলে সেইখিনিৰ অৰ্থ হ’ল- মাক ঢুকোৱা কাৰণে সি মৰ্মান্তিক আঘাত পাইছে। কিন্ত্ত সেই বুলি থিয় দি দি হাতত কটাৰী লৈ এনেকৈ বগা কাপোৰ মেৰিয়াই বেছিদিন থকাতো সি পছন্দ নকৰে। সি যিমান পাৰে দহা-কাজৰ নীতি-নিয়মবোৰ সোনকালে শেষ হোৱাতো বিচাৰে। দেউতাকে যেন তাক এইটো কথাত ভুল নুবুজে।\nশইকীয়াইনো কি বুজিব লাগে একোৱেই বুজি নাপালে! এঘাৰ দিনত দহা-শ্ৰাদ্ধ সকলো শেষ হ’ল। তেৰ দিনৰ দিনা সি আকৌ গুচি গ’লগৈ। পৰিয়ালৰ মানুহবোৰে শইকীয়াৰ দুখৰ তেওঁলোকো সমভাগী এইটো কথাকে বুজাই বুজাই গুচি গ’লগৈ। শইকীয়া বহা ঠাইতে বহি থাকিল।\nতাৰ পিছৰ দিনবোৰ বৰ খৰকৈ পাৰ হ’ল। পিছে শইকীয়াৰহে এটা এটা দিনেই এযুগ এযুগ যেন লগা হ’ল। এবছৰৰ পিছত আগৰে পৰা নিজে ঠিক কৰি ৰখা ছোৱালীজনীৰ সৈতে পুতেকে বিয়া পাতিলে। বিয়াৰ হুৰমুৰৰ মাজত শইকীয়াই তত্ ধৰিবই নোৱাৰিলে- তেওঁৰ ল’ৰাই নিজে সকলো ঠিক ঠাক কৰি বিয়া পাতিব পৰাকৈ ডাঙৰ হ’ল!\nবিয়াৰ পিছত কেইদিনমান বোৱাৰীৰ আল- পৈচান পাব বুলি শইকীয়াই মনে মনে আশা এটা কৰিছিল। পিছে সেয়া নহ’ল। দুদিনমান ইফালে সিফালে ফুৰি পুতেক- বোৱাৰীয়েক আকৌ শইকীয়াক অকলে এৰি উৰা মাৰিলে।\nমাজে মাজে শইকীয়াই ওচৰ চুবুৰীয়া কেইঘৰতে এপাক ফুৰো বুলি ওলাই যায়। পিছে প্ৰত্যেক ঘৰৰে মানুহবোৰ ব্যস্ত। দেউতাকবোৰ গধূলি ই-সি কামত ওলাই যায়। ঘৰৰ তিৰোতাবোৰে “দাদা পেপাৰখনকে পঢ়ক” বুলি কৈ ভিতৰলৈ সোমাই যায়। ঘৰৰ সৰু ল’ৰা-ছোৱালীবোৰে শইকীয়াক চাবলৈ টিভিতো অন অৰি দিয়ে! শইকীয়াৰ বিৰক্তি লাগে। টিভিৰ সন্মুখত তেওঁ অকলশৰে বহুপৰ বহি থাকে- ঠিক ঘৰত বহাৰ দৰে। এসময়ত শইকীয়া থিয় হয়। ঘৰৰ মানুহজনীয়ে “এহ চাহ একাপো নখালে” বুলি ইচ্ আচ্‌খন কৰে।\nশেষত শইকীয়াই ঠিক কৰিছে- তেওঁ পুতেকক কথাখিনি বুজাই ক’ব। সি দুদিনৰ মুৰে মুৰে তেওঁক ফোন কৰি ঔষধ পাতি ঠিকে ঠাকে খাই আছেনে খবৰ লৈ থাকিব নালাগে। সি ইয়ালৈকে উভটি আহক। ঔষধ নাখালে শইকীয়াৰ একো নহয়। কিন্ত্ত এনেকৈ থাকিলে হ’ব। অতবছৰৰ চাকৰিৰ অভিজ্ঞতা দেখাই সি ইচ্ছা কৰিলে অসমতো ভাল এটা চাকৰি যোগাৰ কৰি ল’ব পাৰিব। অগত্যা যদি সি আহিব নোৱাৰেই তেন্তে শইকীয়াক সি তাৰ লগত লৈ যোৱাৰ কথা চিন্তা কৰিলেও তেওঁ আপত্তি নকৰে।\nচাৰে তিনিকুৰি বছৰত এই প্ৰথমবাৰৰ বাবে শইকীয়াই পুতেকৰ লগত কথা পাতিবলৈ মনৰ ভিতৰত কবলগীয়াখিনি সজাই পৰাই ল’লে।\n“অফিচৰ পৰা আহি পালিহি?”\n“অ’ এয়া আহি পাইছোহে। ৰাতি মই ফোন কৰিলোৱেহেতেন। আপুনিনো কেলেই লগালে?”\nশইকীয়াই থত্ মত্ খালে।\n“মানে মই কথা এটা ভাবিছো। ইয়াত অকলে অকলে মইনো এনেকে কেনেকৈ থাকিম। তই যদি কিবা চিন্তা কৰিছ’!”\n“ভাল কথাটো উলিয়ালে। ময়ো আপোনাৰ লগত এই কথাটোকে পাতিম পাতিম বুলি ভাবিয়ে আছিলো।” শইকীয়াৰ মনটোৱে অলপ সকাহ পালে।\n“গুৱাহাটীৰ ফালে কেইবাখনো অ’লড্ এজেড হোমৰ কথা শুনিছোঁ। মোৰ বন্ধু দুজন মানৰো অলপ চা-চিনাকি আছে। আপুনি যদি কয় ।”\nশইকীয়া থৰ লাগিল। পুতেকৰ কথাকেইটা তেওঁৰ মনৰ ভিতৰখনত খুন্দিয়াই খুন্দিয়াই বহু ভিতৰলৈ সোমাই গ’ল। তেওঁৰ ওঁঠ দুখন কঁপি কঁপি উঠিল। ফোনটো থৈ তেওঁ বহু সময় একে ঠাইতে থিয় দি ৰৈ থাকিল।\nপিছদিনা এন্ধাৰ নাভাঙোটেই শইকীয়াই সাৰ পালে। বহুত পৰ তেওঁ আগফালৰ বাৰাণ্ডাখনত লৰচৰ নকৰাকৈ বহি থাকিল। তেওঁৰ উশাহবোৰ ঘন হৈ আহিল। এসময়ত শইকীয়াই মনটো জোকাৰি ভাব বোৰ থিক থাক কৰি ল’লে। তেঁও ঘপহকৈ বহাৰ পৰা উঠিল।\nঅইনদিনা কামকৰা মানুহজনীয়ে আহি চাহটুপি বনাবহি বুলি শইকীয়া ৰৈ থাকে। আজি তেওঁ পাকঘৰলৈ গৈ চাহৰ মেষ্টিনটো জুইত তুলি দিলে। বিচনাখন ঠিক ঠাক কৰি তেওঁ চাহ কাপ হাতত লৈ আকৌ আগফালৰ আৰামী চকী খনত বহি ল’লেহি।\nসৌৱা প্ৰফুল্লৰ জীয়েকজনী টিউচন যাবলৈ সাজু হৈছে। শইকীয়া গেটৰ মুখলৈ আগ বাঢ়ি গ’ল।\n“অ’ বৰতা! উঠিলে?” তাই সপ্ৰতিভ ভাৱে মাত লগালে।\n“তোমাৰ মেথ্‌ছ কিতাপখন মোক দি যাবাহিচোন। বহুত দিন চোৱা নাই। চালে বস্ত্তবোৰ আকৌ মনত পৰিব চাগে।” শইকীয়াই বৰ উৎসাহেৰে একে উশাহে কথা কেইটা ক’লে।\nৰাতিপুৱাৰ ৰ’দজাকে তেতিয়া শইকীয়াৰ মুখখন উজলাই তুলিছিল।\nপূৰ্বৱৰ্তী পষ্ট ৰণকৌশল\nপৰৱৰ্তী পষ্ট অমাত\ndipankarchetia on অপত্য


অন্ধবিশ্বাস আৰু কু সংস্কাৰ Question Answer নৱম শ্ৰেণী - Sebahslc.In\nঅন্ধবিশ্বাস আৰু কু সংস্কাৰ Class9question Answer| Class9Assamese Chapter 8 Question Answer | অন্ধবিশ্বাস আৰু কুসংস্কাৰ নৱম শ্ৰেণী\nঅন্ধবিশ্বাস আৰু কু সংস্কাৰ Question Answer\n(ক) উৰাবাতৰি মানে কি?\nউঃ যিবোৰ বাতৰি বা খবৰ কোনো সত্যতা নাথাকে, কিন্তু তাকেই বহুতে নভবা-নিচিন্তাকৈ সত্য বুলি বিশ্বাস কৰি লয় সেয়াই হৈছে উৰাবাতৰি।\n(খ) কু-সংস্কাৰ বুলিলে কি বুজা?\nউঃ যিবোৰ নীতি-নিয়ম, পৰম্পৰা তথা ব্যৱস্থাই সমাজৰ প্ৰগতিৰ পথত প্রতিবন্ধকতাৰ সৃষ্টি কৰে; কু-সংস্কাৰ বুলিলে এনেবোৰ নীতি-নিয়ম, পৰম্পৰাকে বুজা হয়।\n(গ) অন্ধবিশ্বাস, কু-সংস্কাৰ পৃথিৱীৰ আটাইতকৈ গধুৰ বোজা’। —কথাষাৰ কোনে কৈছিল?\nউঃ উক্ত কথাষাৰ ভাৰতৰ প্ৰাক্তন ৰাষ্ট্ৰপতি ড° সৰ্বপল্লী ৰাধাকৃষ্ণণে কৈছিল।\n(ঘ) কোনখন সন্ধিৰ পিছত আৰু কেতিয়া অসম ব্ৰিটিছৰ অধীনলৈ যায় ?\nউঃ ১৮২৬ খ্ৰীষ্টাব্দৰ ইয়াণ্ডাবু সন্ধিৰ পিছত অসম ব্ৰিটিছৰ অধীনলৈ গৈছিল।\n(ঙ) অসমলৈ আহি শদিয়াৰ সেমেকা জলবায়ুত মিছনেৰীসকল কেনে ধৰণৰ ৰোগত আক্ৰান্ত হৈছিল?\nউঃ অসমলৈ আহি শদিয়াৰ সেমেকা জলবায়ুত মিছনেৰীসকল কলেৰা ৰোগত আক্ৰান্ত হৈছিল।\n২। অন্ধবিশ্বাস মানে কি? অন্ধবিশ্বাসে সমাজত কেনে ধৰণৰ সমস্যাৰ সৃষ্টি কৰিব পাৰে লিখা।\nউঃ যিবোৰ বিশ্বাস, ধাৰণা বা ঘটনাক বিজ্ঞানে অসত্য তথা অমূলক বুলি প্রতিপন্ন কৰিছে অথবা যিবোৰ কোনো যুক্তিৰ ওপৰত প্ৰতিষ্ঠিত নহয়, সেইবোৰকে অন্ধবিশ্বাস বুলি জনা যায়।\nঅন্ধবিশ্বাস হৈছে সমাজৰ এক কু-ব্যাধি যিয়ে প্রেম, মমতা, ভাতৃত্ববোধ, মানৱতা আদিৰ দৰে সমাজৰ প্ৰধান মানৱীয় প্ৰমূল্যসমূহক আঘাত কৰি এখন সভ্য সমাজক কলুষিত কৰি তোলে। জনজীৱনৰ সুস্থ জীৱন-ধাৰণ প্ৰক্ৰিয়াটোক বিপর্যস্ত কৰি তোলাৰ লগতে সমাজখনক অশান্ত আৰু অস্থিৰ কৰি তোলে৷\nAlso Read: অন্যৰ প্ৰতি ব্যৱহাৰ সত্যনাথ বৰা\nClass9Assamese Lesson 8 Question Answer\n৩। কি কি কাৰণত অন্ধবিশ্বাস, কু-সংস্কাৰৰ দ্বাৰা জনসাধাৰণ প্ৰভাৱিত হয় ?\nউঃ কোনো যুক্তি নথকা সত্ত্বেও মানুহে অন্ধবিশ্বাস আৰু কু-সংস্কাৰ মানি চলে। নিজক এইবোৰৰ প্ৰভাৱৰ পৰা মুক্ত কৰিব নোৱাৰে। ইয়াৰ আঁৰত একাধিক কাৰণ আছে। তলত সেইবোৰ উল্লেখ কৰা হ’ল –\n(ক) অন্ধবিশ্বাস আৰু কু-সংস্কাৰে মানুহৰ মনক প্ৰভাৱিত কৰাৰ অন্যতম কাৰণ হৈছে জ্ঞানৰ অভাৱ বা অধ্যয়নবিমুখিতা। আনকি আনুষ্ঠানিক শিক্ষা থকা মানুহো এই প্ৰভাৱৰ পৰা মুক্ত নহয়। কিয়নো সম্প্রতি শিক্ষা জ্ঞান আহৰণৰ মাধ্যম নহৈ চাকৰি লাভ কৰাৰ মাধ্যমতহে পৰিণত হোৱা দেখা গৈছে।\n(খ) ইতিবাচক চিন্তাৰ অভাৱে অন্ধবিশ্বাস আৰু কু-সংস্কাৰৰ বাবে সমাজত ঠাই উলিয়াইছে। নেতিবাচক দৃষ্টিভংগীয়ে মানুহৰ চিন্তাৰ পৰিধি ঠেক কৰিছে, ফলত উচিত-অনুচিত বা যুক্তিসংগতভাৱে কথাবোৰ মানুহে গ্ৰহণ কৰিব নোৱাৰা হৈছে।\n(গ) নেতৃস্থানীয় ব্যক্তিৰ স্বার্থসিদ্ধিৰ মনোভাব অনুকৰণ কৰি অনেকেই ভুল ধাৰণা কিছুমান সমাজত বিয়পায় । ফলত সেই ভুল ধাৰণাই সময়ত কু-সংস্কাৰৰ ৰূপ লৈ মানুহক আওবাটে নিয়ে।\n(ঘ) ভ্রমণবিহীন জীৱন মনদিগন্ত সংকুচিত হৈ থকাৰ বাট। ভ্ৰমণৰ যোগেদি এঠাইৰ মানুহে আন ঠাইৰ মানুহৰ ইতিবাচক চিন্তাৰ লগত সংযুক্ত হ’ব পাৰে। পৃথিৱী কিমানদূৰ ন চিন্তাৰ বাটত আগ বাঢ়িছে সেই বিষয়ে মানুহে জানিব পাৰে, ফলত নিজেও কু-সংস্কাৰ বা অন্ধবিশ্বাস এৰি যুক্তিৰ বাটেদি খোজ দিয়ে।\n(ঙ) অসৎ প্ৰবৃত্তিৰ লোকৰ স্বাৰ্থসিদ্ধিৰ উপায়স্বৰূপেও অন্ধবিশ্বাস, কু-সংস্কাৰ সমাজত বিয়পে।\n(চ) কষ্ট নকৰাকৈ সহজে সকলো পাব খোজাৰ মানসিকতায়ো সমাজত অন্ধবিশ্বাস বিয়পায়।\n(ছ) বিজ্ঞানমনস্ক মনোবৃত্তিৰ অভাৱ সমাজত অন্ধবিশ্বাস, কু-সংস্কাৰ গা কৰি উঠাৰ\nমূল কাৰণ। যুক্তিবাদী মন আৰু বিজ্ঞানমনস্কতাইহে এখন সমাজক অন্ধবিশ্বাস, কু-সংস্কাৰৰ পৰা দূৰত ৰাখিব পাৰে।\nRelated Post: সময় Class9Assamese Chapter7Question Answer\n8। অন্ধবিশ্বাস, কু-সংস্কাৰ আদি নিয়ন্ত্ৰণ কৰিবলৈ কেনে ধৰণৰ আঁচনি গ্ৰহণ কৰিব পাৰি?\nউঃ অন্ধবিশ্বাস, কু-সংস্কাৰ আদি নিয়ন্ত্ৰণ কৰিলেহে সমাজ এখনে সুস্থভাৱে উন্নতিৰ বাটত খোজ দিব পাৰে। বিভিন্ন উপায় অৱলম্বন কৰি এই বেয়া কথাবোৰ নোহোৱা কৰিব পাৰি, তাৰ ভিতৰত সজাগতা সৃষ্টি হৈছে অন্যতম শক্তিশালী আহিলা। কেৱল সভা পাতি বা শোভাযাত্রা অনুষ্ঠিত কৰিহে ৰাইজক সজাগ কৰাৰ কথা নাভাবি সুদূৰপ্ৰসাৰী প্ৰভাৱৰ কথাহে চিন্তা কৰা উচিত। সেয়ে পাঠ্যক্ৰমত বিষয়ৰ অন্তভুক্তিৰে এনে কুপ্রথাবোৰ আঁতৰাবলৈ দিহা কৰিব পাৰি। কিয়নো শিক্ষা গ্ৰহণৰ পৰ্যায়তে এনে কুপ্ৰথাবোৰৰ নেতিবাচক দিশসমূহ জানিলে ল’ৰা-ছোৱালী ডাঙৰ হৈ এইবোৰৰ প্ৰভাৱমুক্ত হ’ব। বিদ্যালয়-মহাবিদ্যালয় পৰ্যায়ত ৰচনা বা তেনে অন্য কোনো প্রতিযোগিতা অনুষ্ঠিত কৰিও ছাত্ৰ-ছাত্ৰীৰ মাজত সজাগতা বৃদ্ধি কৰিব পাৰি আৰু কু-প্ৰথাবোৰ নাইকিয়া কৰিব পৰা যায়। তথ্যচিত্র, চলচ্চিত্ৰ আদিৰ মাধ্যমেৰেও এনে কু-প্ৰথাৰ বিৰুদ্ধে ৰাইজক সজাগ কৰিব পাৰি।\n৫। ‘ডাইনী’, ‘সোপাধৰা’— এইবোৰ অন্ধবিশ্বাস। অন্ধবিশ্বাস বুলি জানিও কিছু লোকে এই বিষয় দুটাক লৈ উৰাবাতৰি প্ৰচাৰ কৰে আৰু বহু লোকে বিশ্বাস কৰিও লয়। ইয়াৰ কাৰণ কি কি বুলি ভাবা?\nউঃ ‘ডাইনী’, ‘সোপাধৰা’ আদি অন্ধবিশ্বাস। ইয়াৰ কোনো বাস্তৱ ভিত্তি নাই। কিছুমান লোকে এনে অন্ধবিশ্বাসৰ অসত্যতা মানি ল’ব নোখোজে অজ্ঞতাৰ বাবে। কিন্তু বহুতে জানি-বুজিও সমাজত এই চিন্তাবোৰ বিয়পায়। ইয়াৰ কাৰণ হৈছে নিজ স্বার্থসিদ্ধি। বহুতে ওচৰ-চুবুৰীয়াৰ উন্নতি দেখি ঈৰ্ষাত জ্বলে আৰু কিবা চেলু লৈ তেওঁলোকক ডাইনী সজাই সামাজিক উৎপীড়ন চলায়। কিছুমানে আকৌ সম্পত্তিৰ লোভতো এনে কাম কৰে।\n৬। তোমালোকৰ অঞ্চলত প্ৰচলিত অন্ধবিশ্বাস, কু-সংস্কাৰ আদি তোমাৰ চকুত পৰিছে নেকি? সেইবোৰ নিৰাময়ৰ বাবে তোমাৰ ফালৰ পৰা কি কি ব্যৱস্থা ল’বা –এই বিষয়ে এটি টোকা প্ৰস্তুত কৰা ৷\nউঃ আমাৰ অঞ্চলত পৰম্পৰাগতভাৱে মানি অহা বিশ্বাস কিছুমানৰ লগতে দুই-এক অন্ধবিশ্বাস আৰু কু-সংস্কাৰো থকা মই লক্ষ্য কৰিছোঁ।\nআমাৰ অঞ্চলত এতিয়াও মানুহে সোপাধৰা আছে বুলি বিশ্বাস কৰে। দীঘল চুলিৰে কান্ধত মোনা লৈ অহা সোপাধৰাই হেনো সৰু ল’ৰা-ছোৱালীক ধৰি লৈ যায়। ফলত দীঘল চুলিৰ মানুহ দেখিলেই আমাৰ সমাজত সন্দেহৰ চকুৰে চায়। বহু সময়ত মাৰ-পিটৰ ঘটনাৰ লগতে অন্য অপ্রীতিকৰ পৰিস্থিতিৰো উদ্ভৱ হোৱা দেখা যায়।\nজাতিভেদ প্রথা এতিয়াও আমাৰ অঞ্চলত বিদ্যমান। এটা ধৰ্মৰ মানুহে অইন কিছুমান ধৰ্মৰ মানুহৰ ঘৰত খোৱা-বোৱা কৰিলে জাত যোৱা বুলি ভাবে আৰু সমাজৰ পৰা এঘৰীয়া কৰে। বিয়া-বাৰুৰ ক্ষেত্ৰতো অসবর্ণ বিবাহ হ’লে ঘৰলৈ অহা-যোৱাত নিষিদ্ধতা আৰোপ কৰা দেখা যায়। এনে কু-সংস্কাৰে বহু সময়ত অপ্রীতিকৰ পৰিৱেশৰ সৃষ্টি কৰে। যৌতুকৰ বাবে ছোৱালীক অত্যাচাৰ কৰা ঘটনাও দুই-এঘৰত ঘটিছিল।\nএই কু-প্রথাবোৰ নোহোৱা কৰিবলৈ মই গাঁৱৰ বয়োজ্যেষ্ঠ লোকসকলক কিছুমান তথ্যভিত্তিক ঘটনাৰ বিষয়ে জনাম। তেওঁলোকে যাতে বুজি উঠে একবিংশ শতিকাৰ সমাজৰ চিন্তা কেনে হোৱা উচিত। সমাজৰ চিন্তাশীল ব্যক্তিৰ সহযোগত কিছুমান চলচ্চিত্র দেখুওৱাৰ ব্যৱস্থা কৰিবলৈ যত্ন কৰিম যাতে অন্ধবিশ্বাস বা কু-সংস্কাৰ আজিৰ সময়ত নিষ্প্রয়োজনীয় বুলি তেওঁলোকে উপলব্ধি কৰে। এই বিষয় লৈ কোনো দুর্ঘটনা সংঘটিত হ’লে প্ৰয়োজনত আৰক্ষীক জনাম। সমাজত ভাল কাম কৰি ইতিবাচক চিন্তা বিয়পাবলৈ চেষ্টা কৰিম।\n(ক) অন্ধবিশ্বাস, কু-সংস্কাৰ পৃথিৱীৰ আটাইতকৈ গধুৰ বোজা।\nউঃ ব্যাখ্যেয় কথাফাকি আমাৰ পাঠ্যপুথিৰ অন্তৰ্গত জয়ন্ত মাধৱ বৰাৰ ‘অন্ধবিশ্বাস আৰু কু-সংস্কাৰ’ নামৰ পাঠটিৰ পৰা উদ্ধৃত কৰা হৈছে।\nঅন্ধবিশ্বাস, কু-সংস্কাৰৰ কু-প্ৰভাৱৰ মাত্ৰাধিক্যৰ কথা ক’বলৈ গৈ লেখকে ব্যাখ্যেয় কথাফাকিৰ অৱতাৰণা কৰিছে।\nঅন্ধবিশ্বাসে সমাজ এখনৰ সুস্থ পৰম্পৰাক ভাঙে। বহু সময়ত এনে বিশ্বাসে সমাজক অশান্ত কৰি তোলে আৰু পৰিৱেশ বিনষ্ট কৰে। কেতিয়াবা অন্ধবিশ্বাসৰ প্ৰভাৱত কথা বাগৰি উৰাবাতৰিত পৰিণত হয় আৰু সেই উৰাবাতৰিয়ে মানুহৰ প্ৰাণনাশৰ কাৰণো পৰে । আকৌ কু-সংস্কাৰে বিলুপ্ত কৰে মানৱীয় প্ৰমূল্যবোধসমূহ। প্রেম, মমতা, মানৱতা আদি প্ৰমূল্যবোধসমূহক কুঠাৰাঘাত কৰি কু-সংস্কাৰে সমাজক অস্থিৰ কৰে। সমাজত অশান্তি বিয়পে। মানুহৰ বাবে মানুহেই হৈ পৰে ডাঙৰ শত্রু।\nযিদৰে গধুৰ বোজাই মানুহক কোঙা, কুঁজা কৰে একেদৰে অন্ধবিশ্বাস, কু-সংস্কাৰৰ দৰে কু-প্রথাই সমাজ একোখনত বিশৃংখলাৰ সৃষ্টি কৰি তচনচ কৰিব পাৰে। এনে অর্থতে লেখকে ব্যাখ্যেয় কথাফাকিৰ প্ৰয়োগ কৰিছে। দৰাচলতে প্ৰশ্নোদ্ধৃত কথাষাৰিৰ বক্তা ড° সৰ্বপল্লী ৰাধাকৃষ্ণণ।\nকু-সংস্কাৰৰ বিষয়ে ক’বলৈ গৈহে লেখকে ব্যাখ্যেয় কথাফাকিৰ অৱতাৰণা কৰিছে। জীৱন সুস্থভাৱে চলাই নিবলৈ যিবোৰ নীতি-নিয়ম, ব্যৱস্থা, পৰম্পৰা, আদর্শ মানি চলা হয় সেইবোৰেই হৈছে সংস্কাৰ। সংস্কাৰে এখন সমাজক প্ৰগতিৰ পথেৰে আগুৱাই নিয়ে ।\nসংস্কাৰে ন ন চিন্তাৰ প্ৰতিফলন ঘটায়। মানৱীয় প্ৰমূল্যবোধৰ বিকাশ সাধন হয় সংস্কাৰৰ মাজত। সময়ৰ বোৱতী সোঁতৰ লগে লগেই সংস্কাৰৰো গতি। সভ্যতাক নতুন ৰূপত তুলি ধৰে সংস্কাৰে। ইয়াৰ পৰিৱৰ্তে সমাজক যদি স্থিতাৱস্থাত ৰাখিব খোজা হয়, তেন্তে সংস্কাৰ হৈ পৰে কু-সংস্কাৰ। সমাজৰ অগ্ৰগতিক বাধা দিয়ে এই কু-সংস্কাৰে। মানুহৰ মন কলুষিত কৰি পৰিৱেশ বিনষ্ট কৰে কু-সংস্কাৰে। সুস্থ জীৱনৰ গতিৰোধক হৈ পৰে কু-সংস্কাৰ। সংস্কাৰ অবিহনে জীৱন সুচাৰুৰূপে পৰিচালিত নহয়। ব্যাখ্যেয় কথাফাকিৰ মাজেৰে লেখকে তাকেই ক’ব বিচাৰিছে।\nঅন্ধবিশ্বাস আৰু কুসংস্কাৰ নৱম শ্ৰেণী\n(গ) মানুহ শিক্ষিত হৈছে, কিন্তু সেই অনুপাতে হৈছে অধ্যয়নবিমুখ ।\nউঃ ব্যাখ্যেয় কথাফাকি আমাৰ পাঠ্যপুথিৰ অন্তৰ্গত জয়ন্ত মাধৱ বৰাৰ ‘অন্ধবিশ্বাস আৰু কু-সংস্কাৰ’ নামৰ পাঠটোৰ পৰা উদ্ধৃত কৰা হৈছে।\nঅন্ধবিশ্বাস আৰু কু-সংস্কাৰে জনসাধাৰণক প্ৰভাৱিত কৰাৰ এটা কাৰণ হৈছে অধ্যয়নবিমুখিতা। সেই বিষয়ে ক’বলৈ গৈ লেখকে ব্যাখ্যেয় কথাফাকিৰ অৱতাৰণা কৰিছে।\nএকবিংশ শতিকাত বহু মানুহ আনুষ্ঠানিক শিক্ষাৰে শিক্ষিত হৈছে। নিতৌ ন ন দিশৰ শিক্ষা মুকলি হ’ব ধৰিছে অথচ সমাজত উচ্ছৃংখলতা কমা নাই। অন্ধবিশ্বাস, কু- সংস্কাৰে গা কৰিব এৰা নাই । তাৰ পৰিৱৰ্তে বহু বছৰ আগেয়ে আনুষ্ঠানিক শিক্ষাৰে শিক্ষিত নোহোৱা লোকৰো আছিল উচ্চ পৰ্যায়ৰ চিন্তাধাৰা । তাহানিৰ বিজ্ঞানসন্মত আৰু বৈপ্লৱিক চিন্তা আজিও আনকি প্ৰাসংগিক হৈ আছে। দৰাচলতে বৰ্তমান যুগত শিক্ষা হৈ পৰিছে চাকৰি লাভৰ এটা মাধ্যম। মানুহে জ্ঞান লাভৰ বাবে শিক্ষাগ্রহণ নকৰি সংস্থাপনৰ স্বাৰ্থতহে কৰিবলৈ লৈছে। ভোগ-বিলাসত মত্ত মানুহ হৈ পৰিছে অধ্যয়ন বিমুখ। ফলত শিক্ষিত মানুহো জ্ঞান লাভৰ পৰা দূৰতেই ৰৈছে। ব্যাখ্যেয় কথাফাকিৰ দ্বাৰা লেখকে ইয়াকেই ক’ব বিচাৰিছে।\n৮। উদাহৰণটো চাই বাকীকেইটা কৰা :\nউদাহৰণ : মানৱীয় – অমানৱীয়\nসজাগতা; সামাজিক; ৰাজনৈতিক; সাংবিধানিক; প্ৰচাৰ ।\nউঃ সজাগতা : অসজাগতা\nৰাজনৈতিক : অৰাজনৈতিক\nসাংবিধানিক : অসাংবিধানিক\nপ্ৰচাৰ : অপ্ৰচাৰ\n৯। তলৰ শব্দবোৰৰ বিপৰীতাৰ্থক বুজোৱা শব্দবোৰ লিখা :\nইতিবাচক; সৎ; যোগাত্মক; সক্ষম; উচিত; অভিশাপ।\nউঃ ইতিবাচক: নেতিবাচক\nসৎ : অসৎ\nযোগাত্মক : বিয়োগাত্মক\nসক্ষম : অক্ষম\nউচিত : অনুচিত\nঅভিশাপ : আশীর্বাদ\n১০। পাঠত উল্লেখ থকা পাঁচোটা যুৰীয়া শব্দ বিচাৰি উলিওৱা।\nউঃ নীতি-নিয়ম, পূজা-পাতল, ভূত-প্রেত, ক্রিয়া-কলাপ, যখিনী-ডাইনী\nমৌলিক অধিকাৰ; অমানৱীয় কাৰ্য; প্ৰচাৰ মাধ্যম; সজাগতা সভা; স্বার্থান্বেষী লোক; আদিম স্তৰ।\nউঃ মৌলিক অধিকাৰ : বাক স্বাধীনতা আমাৰ মৌলিক অধিকাৰ।\nঅমানৱীয় কাৰ্য : দুখীয়াক ইতিকিং কৰাটো অমানৱীয় কার্য।\nপ্ৰচাৰ মাধ্যম : প্ৰচাৰ মাধ্যমে দেশৰ খবৰ ৰাইজৰ মাজলৈ বিয়পায়।\nস্বার্থান্বেষী লোক : স্বার্থান্বেষী লোকে বহু সময়ত সমাজত বিষবাষ্প বিয়পায় নেতিবাচক কথাৰে।\nআদিম স্তৰ : কু-সংস্কাৰ, অন্ধবিশ্বাসে একবিংশ শতিকাৰ মানুহকো আদিম স্তৰলৈ লৈ যাব পাৰে।\nঅন্ধবিশ্বাস আৰু কু সংস্কাৰ Class9Question Answer\n(ক) কোনখন উপন্যাসৰ বাবে জয়ন্ত মাধৱ বৰাই সাহিত্য অকাডেমি বঁটা লাভ কৰিছিল?\nউঃ জয়ন্ত মাধৱ বৰাই ‘মৰিয়াহোলা’ উপন্যাসখনৰ বাবে সাহিত্য অকাডেমি বঁটা লাভ কৰিছিল।\n(খ) কোনটো গল্প সংকলনৰ বাবে জয়ন্ত মাধৱ বৰাই অসম সাহিত্য সভাৰ অম্বিকাগিৰী ৰায়চৌধুৰী বঁটা লাভ কৰিছিল?\nউঃ জয়ন্ত মাধৱ বৰাই ‘জাকৈয়া ছোৱালী’ গল্প সংকলনৰ বাবে অসম সাহিত্য সভাৰ অম্বিকাগিৰী ৰায়চৌধুৰী বঁটা লাভ কৰিছিল ।\n(গ) কোনখন উপন্যাসৰ বাৰে জয়ন্ত মাধৱ বৰাই গিৰিধৰ শৰ্মা বঁটা লাভ কৰিছিল?\nউঃ জয়ন্ত মাধৱ বৰাই ‘অমৃত’ নামৰ উপন্যাসখনৰ বাৰে গিৰিধৰ শৰ্মা বঁটা লাভ কৰিছিল।\n(ঘ) অন্ধবিশ্বাস মানে কি?\nউঃ যিবোৰ বিশ্বাস, ধাৰণা বা ঘটনাক বিজ্ঞানে অসত্য তথা অমূলক বুলি প্ৰতিপন্ন কৰিছে অথবা যিবোৰ কোনো যুক্তিৰ ওপৰত প্ৰতিষ্ঠিত নহয়, সেইবোৰকে অন্ধবিশ্বাস বুলি জনা যায় ।\n(ঙ) অন্ধবিশ্বাস আৰু কু-সংস্কাৰ আঁতৰ কৰাৰ ক্ষেত্ৰত কিহক এক শক্তিশালী আহিলা হিচাপে গণ্য কৰা হয়?\nউঃ সজাগতাক অন্ধবিশ্বাস আৰু কু-সংস্কাৰ আঁতৰ কৰাৰ ক্ষেত্ৰত এক শক্তিশালী আহিলা হিচাপে গণ্য কৰা হয় ।\n২। কলেৰাৰ পৰা উপশম পাবলৈ মিছনেৰীসকলে দিয়া বড়ি খোৱা লোকসকলৰ বিৰুদ্ধে সমাজৰ বাকীবোৰ লোকে কি ব্যৱস্থা লৈছিল আৰু কিয় ?\nউঃ কলেৰাৰ পৰা উপশম পাবলৈ মিছনেৰীসকলে দিয়া বড়ি খোৱা লোকসকলক সমাজৰ বাকীবোৰ লোকে জাত যোৱাৰ অপবাদ দি এঘৰীয়া কৰিছিল। তেওঁলোকৰ এনে আচৰণৰ কাৰণ হ’ল তেওঁলোকৰ মনত থকা কু-সংস্কাৰ। এনে কু-সংস্কাৰৰ বশৱৰ্তী হৈ তেওঁলোকে ভাবিবলৈ লয় যে বেলেগ ধৰ্মৰ মানুহৰ হাতৰ পৰা কিবা খালে জাত-কুল যায় ।\n৩। ভূত-প্ৰেতক লৈ আমাৰ সমাজত কেনেধৰণৰ অন্ধবিশ্বাস প্ৰচলিত হৈ আছে?\nউঃ ভূত-প্ৰেতক লৈ আমাৰ সমাজত ভিন ভিন অন্ধবিশ্বাস প্রচলিত থকা দেখা যায়। ৰাতি ভূত ওলোৱাৰ কথা গাঁৱত মানুহে বিশ্বাস কৰে, দিনত বৰগছৰ তলত, বাৰীত বুঢ়া-ডাঙৰীয়াক লগ পোৱাৰ কথা কয়। ফুটুকানিৰ মাজত আকৌ যখিনীৰ হাঁহি শুনা যায় বুলি আলোচনা কৰে। বুঢ়া ডাঙৰীয়া নৈ-পুখুৰীৰ পাৰতো থাকে বুলি কৈ ল’ৰা-ছোৱালীক নৈ-পুখুৰীৰ পাৰলৈ যোৱাত নিষেধ বচন শুনায়। এনেধৰণৰ অন্ধবিশ্বাসৰ আমাৰ সমাজত প্ৰচলন থকাৰ কথা শুনা যায়।\n৪। ব্যাখ্যা কৰা :\n(ক) বিজ্ঞান এক সংস্কৃতি, এক সভ্যতা। বিজ্ঞান সর্বব্যাপী।\nউঃ বিজ্ঞানসন্মত চিন্তাৰ বিষয়ে ক’বলৈ গৈ লেখকে ব্যাখ্যেয় কথাফাকিৰ অৱতাৰণাকৰিছে।\nবিজ্ঞানক বাদ দি এতিয়াৰ মানৱ জীৱনৰ কল্পনাই কৰিব নোৱাৰি। ইটোৰ লগত সিটো অংগাংগীভাৱে জড়িত। বিজ্ঞান মানৱ জীৱনৰ এৰাব নোৱাৰা সংস্কাৰহে যেন। বিজ্ঞানে সভ্যতা-সংস্কৃতিকো প্ৰতিফলিত কৰে। পুৱা শুই উঠাৰ পৰা ৰাতি শুৱালৈকে বিজ্ঞানে আমাক নেৰে। বিজ্ঞান অবিহনে জীৱন-ধাৰণ অসম্ভৱ। সেয়ে বিজ্ঞানক আমি চিন্তাতো ঠাই দিয়া উচিত। আওপুৰণি চিন্তাবোৰ বাদ দি বিজ্ঞানসন্মতভাৱে কথাবোৰ চিন্তা কৰা উচিত। আমাৰ মনোবৃত্তি বিজ্ঞানৰ যুক্তিৰ ওপৰত প্ৰতিষ্ঠিত হ’লেহে সমাজ দোপতদোপে আগবাঢ়িব। বিজ্ঞানৰ সৰ্বব্যাপী প্ৰভাৱক স্বীকাৰ কৰিলে আমি এখন সুস্থ সমাজ পাব পাৰো। লেখকে কথাফাকিৰ জৰিয়তে ইয়াকেই ক’ব বিচাৰিছে।\n৫। অন্ধবিশ্বাস আৰু কু-সংস্কাৰৰ বিৰুদ্ধে থকা উদাসীনতাই কেনেদৰে স্বার্থান্বেষী লোকক উৎসাহিত কৰে বুজাই লিখা।\nউঃ অন্ধবিশ্বাস আৰু কু-সংস্কাৰৰ বিৰুদ্ধে থকা উদাসীনতাই স্বার্থান্বেষী লোকক উৎসাহিত কৰে। তেওঁলোকে ক্ষুদ্ৰ স্বাৰ্থ পূৰণৰ বাবে সমাজত অন্ধবিশ্বাস কু-সংস্কাৰ বিয়পাই দিয়ে। অসৎ মনোবৃত্তিৰ লোকে সামাজিক উৎপীড়ন চলায়। পৰিৱেশ অস্থিৰ হৈ পৰে, কেতিয়াবা আকৌ মাৰ-পিট, হত্যা পর্যন্ত সংঘটিত হোৱা দেখা যায় ।\nAlso Read: Class9Assamese Chapter 8 Question Answer


Prazotel in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Prazotel ar byavahar, ppali, parshwakriya, upkaar, kriya-pratikriya aaru satarkatabani\nPrazotel ৰ মূল্য আৰু পেকৰ চাইজ - Prazotel Price and Pack Size in Assamese - Prazotel ar mulya aaru pakor size\nPrazotel की जानकारी\nPrazotel ৰ লাভ আৰু ব্যৱহাৰসমূহ- Prazotel Benefits & Uses in Assamese- Prazotel ar laabh aaru byavaharsamuh\nPrazotel ৰ পালি আৰু সেয়া কেনেদৰে ল'ব- Prazotel Dosage & How to Take in Assamese - Prazotel ar paali aaru xeya kenedore lobo\nPrazotel ৰ পাৰ্শ্চক্ৰিয়াসমূহ- Prazotel Side Effects in Assamese- Prazotel ar parshwakriyasamuh\nPrazotel সংক্ৰান্ত সতৰ্কতাবাণীসমূহ- Prazotel Related Warnings in Assamese- Prazotel xonkranta xatarkatabanisamuh\nঅইন দৰৱৰ সৈতে Prazotelৰ গুৰুতৰ ক্ৰিয়া-প্ৰতিক্ৰিয়া- Severe Interaction of Prazotel with Other Drugs in Assamese- Oinor xoite Prazotel ar gurutor kriya-pratikriya\nPrazotel মতভেদসমূহ- Prazotel Contraindications in Assamese- Prazotel nishedhsamuh\nPrazotel ৰ বিষয়ে সততে সোধা প্ৰশ্নসমূহ- Frequently asked Questions about Prazotel in Assamese- Prazotel ar bikhoye satate xodha prashnasamuh\nখাদ্য আৰু মদৰ সৈতে Prazotel ক্ৰিয়া-প্ৰতিক্ৰিয়া- Prazotel Interactions with Food and Alcohol in Assamese- khadya aaru modor xoite Prazotel kriya-pratikriya\nPrazotel ৰ লাভ আৰু ব্যৱহাৰসমূহ - Prazotel Benefits & Uses in Assamese - Prazotel ar laabh aaru byavaharsamuh\nPrazotel তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nPrazotel ৰ পালি আৰু সেয়া কেনেদৰে ল'ব - Prazotel Dosage & How to Take in Assamese - Prazotel ar paali aaru xeya kenedore lobo\nPrazotel-ৰ উপাদানসমূহ - Prazotel Active Ingredients in Assamese - Prazotel-ar upadaansamuh\nPrazotel ৰ পাৰ্শ্চক্ৰিয়াসমূহ - Prazotel Side Effects in Assamese - Prazotel ar parshwakriyasamuh\nগৱেষণাৰ ভিত্তিত, Prazotel ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nPrazotel সংক্ৰান্ত সতৰ্কতাবাণীসমূহ - Prazotel Related Warnings in Assamese - Prazotel xonkranta xatarkatabanisamuh\nPrazotel-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nPrazotel গৰ্ভাবস্থাৰ সময়ত গ্ৰহণ কৰা সুৰক্ষিত।\nPrazotel-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nPrazotel এ স্তন্যপায়ী মহিলাৰ ক্ষেত্ৰত মধ্যমীয়া পাৰ্শ্ব-প্ৰতিক্ৰিয়া কৰিব পাৰে। আপুনি যদি ইয়াৰ পাৰ্শ্ব-প্ৰতিক্ৰিয়া অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক, আৰু আপোনাৰ চিকিতসকৰ পৰামৰ্শ গ্ৰহণ কৰক। কেৱল আপোনাৰ চিকিতসকে পৰামৰ্শ দিলেহে পুনৰ আৰম্ভ কৰিব।\nবৃক্কত Prazotel কি প্ৰভাৱ দেখা গৈছে?\nPrazotelৰ বৃক্ক ৰ ওপৰত কোনো পাৰ্শ্ব-প্ৰতিক্ৰিয়া নাই।\nযকৃতত Prazotel কি প্ৰভাৱ দেখা গৈছে?\nকলিজা ৰ বাবে Prazotel কেতিয়াবাহে ক্ষতিকাৰক।\nহৃদযন্ত্ৰৰ ক্ষেত্ৰত Prazotel ৰ কি প্ৰভাৱ দেখা গৈছে?\nPrazotelৰ হৃদয় ৰ ওপৰত কোনো পাৰ্শ্ব-প্ৰতিক্ৰিয়া নাই।\nঅইন দৰৱৰ সৈতে Prazotelৰ গুৰুতৰ ক্ৰিয়া-প্ৰতিক্ৰিয়া - Severe Interaction of Prazotel with Other Drugs in Assamese - Oinor xoite Prazotel ar gurutor kriya-pratikriya\nPrazotel তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nPrazotel মতভেদসমূহ - Prazotel Contraindications in Assamese - Prazotel nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Prazotel লোৱা অনুচিত যাতে -\nPrazotel ৰ বিষয়ে সততে সোধা প্ৰশ্নসমূহ - Frequently asked Questions about Prazotel in Assamese - Prazotel ar bikhoye satate xodha prashnasamuh\nএই Prazotel-এ অভ্য়াস বা নিচাৰ সৃষ্টি কৰে নেকি?\nনহয়, Prazotel আসক্তি সৃষ্টি কাৰক বুলি কোনো সাক্ষ্য নাই।\nনহয়, মগজু খটাবলগা কোনো কাম আপুনি কৰাটো অনুচিত, আপুনি Prazotel লোৱাৰ পিছত সেয়া সক্ৰিয় কিয়নো আৰু সতৰ্ক থকাটো প্ৰয়োজনীয়।\nহ, Prazotelৰ ব্যৱহাৰ নিৰাপদ।\nনহয়, মানসিক ৰোগৰ চিকিত্সাৰ ক্ষেত্ৰত Prazotelৰ ব্যৱহাৰ প্ৰভাৱশালী নহয়।\nখাদ্য আৰু মদৰ সৈতে Prazotel ক্ৰিয়া-প্ৰতিক্ৰিয়া - Prazotel Interactions with Food and Alcohol in Assamese - khadya aaru modor xoite Prazotel kriya-pratikriya\nখাদ্য আৰু Prazotelৰ ক্ৰিয়া-প্ৰতিক্ৰিয়া\nখাদ্যৰ সৈতে Prazotel লোৱাটো স্বাভাৱিক।\nমদ আৰু Prazotelৰ মাজৰ প্ৰতিক্ৰিয়া\nPrazotel লোৱাৰ সময়ত মদ্যাপন কৰাৰ আগতে আপোনাৰ ডাক্তৰৰ সৈতে পৰামৰ্শ কৰি লওক যিহেতু ইয়ে পাৰ্শ্চক্ৰিয়াৰ সৃষ্টি কৰিব পাৰে।\nPrazotel ৰ অনুকল্প - Substitutes for Prazotel in Assamese\nআপুনি বা আপোনাৰ পৰিয়ালৰ কোনোবাই Prazotel লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Prazotel ব্যৱহাৰ কৰিছিল নেকি?\nআপুনি কিমান পৰিমাণে Prazotel সেৱন কৰিছিল?\nআপুনি Prazotel ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Prazotel সেৱন কৰে?


viral-internet-users-had-a-hilarious-time-as-they-reacted-to-the-mans-bizarre-requirements-for-a-bride-manju-b– News18 assam\nBizarre Matrimonial Ad : চেৰাই গ'ল শালীনতাৰ সীমা ! কইনাৰ শাৰীৰিক গঠনৰ সম্পূৰ্ণ উল্লেখ কৰি বিবাহ অশালীন বিজ্ঞাপন যুৱকৰ\nBizarre Matrimonial Ad : শালীনতাৰ সকলো সীমা অতিক্ৰম কৰি মানুহজনে তেওঁৰ বিয়াৰ বিজ্ঞাপনত কইনাৰ বুকু (Breast) আৰু কঁকাল (Waist)ৰ আকাৰ কিমান হ'ব লাগিব সেয়াও বিতংভাৱে উল্লেখ কৰিছে ।\nবিবাহৰ বাবে দিয়া এটা বিজ্ঞাপনে (Matrimonial Ad) শালীনতাৰ সকলো সীমা অতিক্ৰম কৰিলে। বিবাহৰ বাবে কইনা বিচাৰি বিজ্ঞাপন দিয়া সময়ত প্ৰায়েই দৰা পক্ষই বিভিন্ন কথা উল্লেখ কৰে। কিন্তু এই আজৱ বিজ্ঞাপনটোৱে নেটিজেনসকলৰ দৃষ্টি আকৰ্ষণ কৰিছিল ইয়াৰ উদ্ভট আশালীন (Obscure Matrimonial Ad) দাবীৰ বাবে। হয়, কেতিয়াবা কোনোবাই ধুনীয়া কইনা, কেতিয়াবা কৰ্মৰত কইনা নাইবা কেতিয়াবা বৰণৰ কথাও বিবাহৰ বিজ্ঞাপনত থাকে। কিন্তু শেহতীয়াকৈ ভাইৰেল হোৱা এটা বিজ্ঞাপনে শালীনতাৰ সকলো সীমা অতিক্ৰম কৰিছে। বিবাহৰ বিজ্ঞাপনত কইনাৰ বুকু আৰু কঁকালৰ আকাৰলৈকে পোনপটীয়াকৈ উল্লেখ কৰিছে !\nভাইৰেল (Viral Matrimonial Ad) হোৱা বিয়াৰ বিজ্ঞাপনটোত এজন মানুহে নিজৰ বাবে কইনা বিচাৰিছে। সেই বিজ্ঞাপনটোত তেওঁৰ কইনা কেনেকুৱা হ'ব লাগে তাৰ বিষয়ে বৰ্ণনা কৰিছে। কিন্তু যিবোৰ কথা উল্লেখ কৰিছে সেইবোৰ দেখি সকলো হতভম্ব হৈছে। বিবাহৰ বিজ্ঞাপনত, তেওঁ দাবী কৰে যে তেওঁৰ হ'ব লগা পত্নীৰ বয়স ১৮ৰ পৰা ২৬ বছৰৰ ভিতৰত হ'ব লাগে। ভাবি কইনাই পোহনীয়া কুকুৰ বা সামগ্ৰিকভাৱে সকলো কুকুৰকে ভাল পাব লাগিব। কইনাই পাৰিবাৰিক মূল্যবোধৰ ওপৰতো বিশেষ গুৰুত্ব দিব লাগিব। এই সকলোবোৰ ঠিকেই আছিল। কিন্তু বিজ্ঞাপনটোত হ'ব লগা পত্নীৰ শৰীৰৰ আকাৰ (Physical Size) বৰ্ণনা কৰি সকলোকে অবাক কৰিছে লোকজনে। বিজ্ঞাপনটোত মানুহজনে কৈছে যে কইনাগৰাকীৰ উচ্চতা ৫ ফুট ২ ইঞ্চিৰ পৰা ৫ ফুট ৬ ইঞ্চিৰ ভিতৰত হ'ব লাগে। কইনাৰ ওজন কিমান হ'ব এইটোও কোৱা হৈছে যে বিজ্ঞাপনটোত।\nতাৰ পিছত মানুহজনে কইনাৰ শৰীৰৰ আকাৰ বৰ্ণনা কৰিবলৈ গৈ নিজকে নিয়ন্ত্ৰণ কৰিব নোৱাৰিলে। শালীনতাৰ সকলো সীমা অতিক্ৰম কৰি মানুহজনে তেওঁৰ বিয়াৰ বিজ্ঞাপনত কইনাৰ বুকু (Breast) আৰু কঁকাল (Waist)ৰ আকাৰ কিমান হ'ব লাগিব সেয়াও বিতংভাৱে উল্লেখ কৰিছে । মানুহজনে বিজ্ঞাপনটোত এইটোও উল্লেখ কৰিছিল যে হ'ব লগা পত্নীয়ে মেনিকিউৰ আৰু পেডিকিউৰ কৰিব জানিব লাগে। এই অশালীন বিজ্ঞাপনটো ছচিয়েল মিডিয়াত ভাইৰেল হ'বলৈ বেছি সময় নালাগিল। নেটিজেনসকলৰ এটাৰ পিছত আনটো তীক্ষ্ণ মন্তব্য মানুহজনলৈ কাঁড়ৰ দৰে আহিছে। বিবাহৰ ভাইৰেল বিজ্ঞাপনটো টুইটাৰটো (Twitter) প্ৰচাৰ কৰিছে। মানুহজনৰ বিৰুদ্ধে তীব্ৰ প্ৰতিক্ৰিয়া সৃষ্টি হৈছে।\nউল্লেখ্য যে বিবাহৰ বাবে কইনা বিচাৰি দিয়া বিজ্ঞাপনত বিভিন্ন প্ৰয়োজনৰ কথা উল্লেখ কৰা হয়, কিন্তু সম্ভৱতঃ প্ৰথম বাৰৰ বাবে শৰীৰৰ আকাৰৰ এনে বৰ্ণনাৰে দিয়া বিজ্ঞাপন দেখা গৈছে। সেয়ে স্বাভাৱিকতে বিজ্ঞাপনটোক লৈ সমালোচনাৰে ভৰি পৰিছে ছচিয়েল মিডিয়া।\nFirst published: November 23, 2021, 23:00 IST


অসমত মুছলমান মূখ্যমন্ত্ৰী হ'ব নোৱাৰে কিয় ? হোৱাটো সম্ভৱ নে ? হ'লে কি হ'ব ? - জোনাক\nHome সংবাদ অসমত মুছলমান মূখ্যমন্ত্ৰী হ'ব নোৱাৰে কিয় ? হোৱাটো সম্ভৱ নে ? হ'লে কি হ'ব ?\nঅসমত মুছলমান মূখ্যমন্ত্ৰী হ'ব নোৱাৰে কিয় ? হোৱাটো সম্ভৱ নে ? হ'লে কি হ'ব ?\nএজন ফেচবুক ব্যৱহাৰকাৰীয়ে এটা আপডেটত সুধিছে যে 'মুছলমান' মানুহ মূখ্যমন্ত্ৰী হ'ব নোৱাৰে নেকি?\nকিন্তু এতিয়া বদৰুদ্দিন আজমল জানো যোগ্য মুখ্যমন্ত্ৰী পদৰ বাবে। অসমত থাকিও যিজনে অসমীয়াটোকে শুদ্ধকৈ ক'ব নোৱাৰে সেইজন জানো যোগ্য মুখ্যমন্ত্ৰী পদৰ বাবে?? অসম বিধানসভাত যিমান কেইজন জনপ্ৰতিনিধিয়ে শুদ্ধকৈ অসমীয়া ভাষা ক'ব নোৱাৰে তেওঁলোকক পুণৰ ২০২১ত হ'ব লগা নিৰ্বাচনত বহিষ্কাৰ কৰিব লাগে।\n"অসম অসমীয়াৰ বাবে, কোনো বিদেশীৰ বা অজাতিৰ পৈতৃক সম্পত্তি নহয়। "


মহৎ লোকৰ অমৰ বাণী — Vikaspedia\n১. তোমাৰ লক্ষ্য স্থান ক’ত? সেইটো যদি ঠিক কৰিব নোৱাৰা, তেন্তে কোন পথে খোজ দিবা কেনেকৈ জানিবা৷ তোমাৰ লক্ষ্যই তোমাৰ পথ নিৰ্ধাৰণ কৰিব৷ ----- লিটন\n২. শিক্ষাই জীৱন, জীৱনেই শিক্ষা৷ ----- লজ\n৩. নিজক সদায় আনন্দত ৰাখিবা৷ আনন্দময়, উৎসাহী আৰু শক্তিমানৰ কাৰণেহে জগতখন, দুৰ্বল, নিৰুৎসাহী মানুহৰ বাবে নহয়৷ ----- ওমাৰ্চন\n৪. যি মানুহৰ ধৈৰ্য শক্তি আছে, তেওঁৰ অসাধ্য একোৱে নাই৷ --- বেঞ্জামিন ফ্ৰেংকলিন\n৫. আনক সমালোচনা কৰিবলৈ যোৱাৰ আগতে নিজক সমালোচনা কৰা৷ নিজে শুদ্ধ আৰু পবিত্ৰ হ’ব পাৰিলেহে আনৰ বিষয়ে মতামত দিয়াৰ যোগ্যতা অৰ্জন কৰিব পাৰিবা৷ ---- চক্ৰেটিচ\n৬. মানুহে যিমান কিতাপ পঢ়িবলৈ শিকে সিমানে ভাবিবলৈ শিকে ---- জৱাহৰলাল নেহৰু\n৭. আমি যি জানো সি অতি সামান্য৷ আমি যি নাজানো তাৰ সীমা নাই৷ ---- পাৰলেচ\n৮. কোনোৱে তোমাক সহায় কৰিব নোৱাৰে৷ নিজেই নিজৰ সহায় লোৱা ৷ ---- বুদ্ধদেৱ\n৯. এলেহুৱা মানুহৰ শৰীৰ পেলাই থোৱা চিবিৰ নিচিনা৷ ব্যৱহাৰ নকৰা চিবিত যেনেকৈ মামৰে ধৰে, কামত নলগোৱা শৰীৰতো সেইদৰে ৰোগ হয়৷ ব্যৱহাৰ কৰা চাবি যেনে চকচকীয়, শ্ৰম কৰা শৰীৰো তেনে কটকটীয়া৷ তুমি যদি সৰহদিন জীয়াই থাকিবলৈ মন কৰা তেন্তে বহি সময় নষ্ট নকৰিবা৷ ---- ৰিচাৰ্ড৷\n১০. সময়েই ধন৷ --- বেঞ্জামিন ফ্ৰেঙ্কলিন৷\n১১. খং নকৰিবা নিজৰে সৰ্বনাশ হ'ব৷ অহংকাৰ নকৰিবা পতন হ'ব, কাকো ঘৃণা নকৰিবা, নিজেও ঘৃণিত হ'বা, ফাঁকি নিদিবা, ফাঁকত পৰিবা৷ ---- বিবেকানন্দ ৷\n১২. আজিৰ কাম কাইলৈ কৰিম বুলি থৈ নিদিবা, কাৰণ কাইলৈ তোমাৰ কি অৱস্থা হ'ব তুমি নাজানা৷ ---- হজৰত মহম্মদ ৷\n১৪. পৰিস্থিতি যিমানেই ভয়লগা নহওক কিয়, দৃঢ়তা আৰু আত্মবিশ্বাস থাকিলে জয়লাভ সুনিশ্চিত৷ --- পিয়েৰ টেলহাৰ্ড\n১৫. সফলতাৰ পিছে পিছে দৌৰি নুফুৰিবা, যদি তুমি সচাঁকৈয়ে সফল হ'ব বিচাৰিছা তেন্তে ক্ষন্তেক জিৰণি লোৱা আৰু ভাবা -- তুমি কি কৰি ভাল পোৱা আৰু কিহত বিশ্বাস কৰা৷ দেখিবা এইবেলি সফলতাই তোমাক খেদি ফুৰিছে৷ --- ডেভিদ ফ্ৰষ্ট ৷\n১৬. এগৰাকী সফল আৰু এগৰাকী অসফল ব্যক্তিৰ মাজত থকা মূল পাৰ্থক্যটো হ'ল সফল ব্যক্তিগৰাকীয়ে তেওঁৰ ভূলৰ পৰাই সদায়েই শিক্ষা লৈ আগবাঢ়ে ---- ডেল কাৰ্নেগী৷\n১৭. উশাহ লৈ থকা মানেইতো জীয়াই থকা নহয়৷ --- মেথিউ\n১৮. প্ৰেম হৈছে এনে এক জীৱনপুষ্প যি প্ৰস্ফুটিত হয় অভাৱনীয়, অপৰিকল্পিতভাৱে, কোনোৱে নজনাকৈয়ে, প্ৰকৃতিৰ সকলো নিয়ম উলংঘা কৰি৷ --- ডি এইছ লৰেঞ্চ\n১৯. কৰ্মৰ মাজতহে জীৱনে পূৰ্ণতা লাভ কৰে৷ ---- বেইলী\n২০. যিজন ব্যক্তিয়ে জীৱনত এবাৰো ভূল কৰা নাই ইয়াৰ অৰ্থ হ'ল যে তেওঁ শিকিবলৈ কোনো চেষ্টা কৰা নাই৷ --- এৰিষ্ট'টল৷\n২১. নজনাটো লাজৰ কথা নহয়, শিকিবলৈ যত্ন নকৰাটোহে লাজৰ কথা৷ --- বেঞ্জামিন ফ্ৰেংকলিন৷\n২২ . এজন মানুহে গোটেই দিনটো যি চিন্তা কৰে তেওঁ সেয়াই৷ ... সচাঁকৈয়ে! তাতকৈ অন্য ধৰণৰ হোৱাটো বাৰু তেওঁৰ বাবে কেনেকৈ সম্ভৱ? --- এমাৰ্চন৷\n২৩. নীৰৱতা হ'ল জীৱনৰ এক অমূল্য বস্তু, যাৰ ভিতৰত বহু বস্তুৱে জন্মলাভ কৰে --- থমাছ কাৰ্লাইল৷\n২৪. মানুহৰ মন সদায় একে ঠাইতেই থাকে৷ কিন্তু এই মন বোলা অতি শক্তিশালী বস্তুটোৱে স্বৰ্গক নৰক আৰু নৰকক স্বৰ্গ কৰি তোলে৷ --- কবি জন মিল্টন৷\n২৫. স্বীকাৰ কৰাত মোৰ লজ্জা নাই যে অন্য কোনো দৰিদ্ৰ লোকৰ সন্তানৰ দ'ৰেই মোৰ শৈশৱ আৰু কৈশোৰৰ সময়ছোৱা পাৰ হৈছে৷ কেতিয়াবা মই মজদুৰৰ কাম কৰিছো, কেতিয়াবা কাঠফলা কাম, কেতিয়াবা আকৌ মালবাহী নাৱৰ নাৱৰীয়াৰ কাম৷ ... অতীত যিয়েই নহওঁক লাগি থকাৰ শক্তি থাকিলে মানুহৰ ভৱিষ্যত সুন্দৰ হৈ উঠে৷ --- আমেৰিকাৰ মহান ৰাষ্ট্ৰপতি আব্ৰাহাম লিংকন৷\n২৬. জীৱনৰ অন্য নাম সংগ্ৰাম৷ সংগ্ৰাম অবিহনে জীৱন জীৱনেই হ'ব নোৱাৰে৷ সংগ্ৰাম বা সংঘাতৰ স'তে যুঁজি যুঁজি মানুহে যি সাহস, মনোবল তথা প্ৰেৰণা লাভ কৰে, সি তেওঁক অসাধ্য সাধন কৰাত শক্তি দিয়ে৷ --- নেপোলেয়ঁ বোনাপাৰ্ট৷\n২৭. প্ৰতিকূলতাই কোনো কোনো মানুহক প্ৰায় ভাঙি দিয়ে, আকৌ এচাম মানুহ আছে, যিসকলে প্ৰতিকূলতাই ভাঙি পেলোৱাটো জীৱনৰ প্ৰত্যাহ্বান বুলি গ্ৰহণ কৰে৷ --- উইলিয়াম এ ৱাৰ্ড৷\n২৮. মানুহৰ জন্ম হয় সফল হ'বলৈকে, ব্যৰ্থ হ'বলৈ নহয়৷ আত্ম-বিশ্বাসেই মানুহৰ জীৱনৰ সাফল্যৰ প্ৰথমটো সপোন৷ --- প্ৰখ্যাত দাৰ্শনিক হেনৰি ডেভিদ থৰো৷\n২৯. প্ৰতিকূলতাৰ বিৰুদ্ধে গৈ সম্পন্ন কৰা কামখিনি সচাঁই বৰ মধুৰ৷ --- উইলিয়াম শ্বেইক্সপীয়েৰস৷\n৩০. তুমি যদি প্ৰকৃততেই নিজৰ চৰিত্ৰ গঢ়ি জীৱনত সফলতা লাভ কৰিব বিচাৰিছা, তেন্তে দুটা কথাৰ বিচাৰ তুমি সদায়েই কৰিবা৷ সেয়া হ'ল কোনবোৰ কাম তোমাৰ সাধ্যৰ ভিতৰত আৰু কোনবোৰ তোমাৰ সাধ্যৰ অতীত৷ --- ফ্ৰান্সিছ থমছন৷\n৩১. মই মাথোঁ জ্ঞানৰ অনুৰাগী৷ জ্ঞানৰ বৃত্তিধাৰী মই নহয়৷ সচাঁ কথাত মই মাত্ৰ জ্ঞানৰ আত্মবিনোদক অনুশীলনকাৰীহে৷ যেতিয়া মানুহে সন্দেহ কৰিবলৈ শিকে, বিশেষকৈ নিজৰ মনৰ মাজত প্ৰতিপালিত বিশ্বাসক আৰু নিৰ্বিচাৰ ধৰ্মমত আৰু স্বত:সিদ্ধ বিষয়ত, তেতিয়াই দৰ্শনে পাতনি মেলে৷ --- গ্ৰীচৰ মহান দাৰ্শনিক ছক্ৰেটিছ৷\n৩২. সেইজনেই প্ৰকৃত সাহসী যিজনে নিজৰ ব্যৰ্থতাৰ কথা অকপটে স্বীকাৰ কৰিব পাৰে আৰু সেই ব্যৰ্থতাৰ শিক্ষাৰে সফলতাৰ পথত বাট বুলিব পাৰে৷ --- অভিনয় শিল্পী মৰিচ চেভালিয়া৷\n৩৩. জীৱনটো হৈছে এক উত্তৰবিহীন সাঁথৰ৷ --- এমাৰছন৷\n৩৪. প্ৰতিদিনে জীৱনটো উপভোগ কৰা, তেতিয়াহে ইয়াৰ আচল সোৱাদ পাবা৷ --- মাৰ্গাৰেট বুনেন৷\n৩৫. জীৱনত আগুৱাই যাব বিচাৰিছা যদি বাস্তৱৰ সন্মুখীন হ'বলৈ শিকা৷ --- জুলিয়েট বেষ্টিয়েনা৷\n৩৬. জীৱনটো এক মহৎ উপহাৰ৷ যিসকলে জীৱনক ভাল নাপায় সেইসকলে এই উপহাৰ গ্ৰহণৰ অনুপযুক্ত৷ --- ড০ সৰ্বপল্লী ৰাধাকৃষ্ণণ৷\n৩৭. তুমি ভালেই কৰা বা বেয়াই কৰা মানুহে তোমাক সমালোচনা কৰিবই৷ সেইবুলি সমালোচনাৰ ভয়ত অকৰ্মণ্য হৈ বহি থাকিবা নেকি? --- নেপ'লিয়ান বোনাপাৰ্টি৷\n৩৮. ব্যক্তিগত অভিজ্ঞতা অবিহনে মানুহে বহুতো প্ৰকৃত সত্যৰ সম্পূৰ্ণ অৰ্থ কেতিয়াও হৃদয়ংগম কৰিব নোৱাৰে৷ --- জন ষ্টুৱাৰ্ট মিল৷\n৩৯. সত্যৰ মুখামুখি হ'বলৈ ভয় নকৰিবা, যি কাপুৰুষ তেওঁহে সত্যৰ মুখামুখি হ'ব নোৱাৰে৷ --- মহাত্মা গান্ধী৷\n৪০. সৰু বুলি কাকো অৱহেলা নকৰিবা৷ তুমি সৰু বুলি উলাই কৰা বস্তু এটাই তোমাক কেতিয়াবা বিৰাট সত্যৰ সন্ধান দিব পাৰে৷ --- গ্যেটে৷\n৪১. বহু কথা জনা জনকেই জ্ঞানী বুলি নকয়৷ জনা কথাক যথাযথ প্ৰয়োগ কৰিব পৰা জনহে জ্ঞানী৷ --- লেনিন৷\n৪২. জীয়াই থকাটো ডাঙৰ কথা নহয়, ডাঙৰ কথাটো হ'ল তুমি আঁতৰি যোৱাৰ পিছতো মানুহৰ মনত তোমাৰ কৰ্মৰাজি, আদৰ্শ জীপাল হৈ থকাতোহে৷ কাল বলুকাত খোজ ৰাখি থৈ যোৱা সম্ভৱ মাথোঁ সুকৰ্মৰাজিৰ দ্বাৰাহে৷ --- লিঅ'টলষ্টয়৷\n৪৩. আমি অনুভৱ কৰিব পৰা আটাইতকৈ সুন্দৰ বস্তুটো হ'ল ৰহস্য৷ সকলো প্ৰকৃত কলা আৰু বিজ্ঞানৰ ইয়ে হ'ল উৎস৷ --- এলবাৰ্ট আইনষ্টাইন৷\n৪৪. মই মোৰ নিজৰ বাবে আত্মবিশ্বাস, শক্তি আৰু ক্ষমতা বিচাৰি সদায় বাহিৰলৈ চাওঁ৷ ভাবো অন্য কোনোবাই নহ’লেও উদাৰ এই প্ৰকৃতি বা ঈশ্বৰে সেয়া দিব৷ …কিন্তু শেষত দেখো যে সেইবোৰ অফুৰন্তভাবে ওলাই আহে মোৰ মন আৰু হৃদয়ৰ নিভৃততম কোণৰ পৰা৷ ---- আন্না ফ্ৰয়েড৷\n৪৫. কাকো প্ৰবঞ্চনা বা প্ৰতাৰণা নকৰিবা, কাকো অৱহেলাও নকৰিবা৷ সাময়িক খং আৰু উত্তেজনাৰ বশৱৰ্ত্তী হৈ এনে কোনোধৰণৰ আচৰণ নকৰিবা যাৰ বাবে তুমি আনৰ দুখৰ কাৰণ হ’বলগা হয়৷ মাকে যেনেকৈ নিজৰ সৰ্বস্ব দিয়ো সন্তানক ৰক্ষা কৰে, সেই মমতা আৰু কৰুণা তুমি নিজৰ হৃদয়ত বহন কৰাৰ প্ৰয়াস কৰিবা৷\nতোমাৰ বন্ধু বা পৰিচিতসকলৰ প্ৰতিয়েই নহয়, বিশ্বজগতৰ প্ৰতিটো জীৱৰ প্ৰতি নিজৰ হৃদয়ত বহন কৰিবা অহিংসা, দ্বেষহীন সহানুভূতি, প্ৰেম তথা কৰুণা৷ ---- গৌতম বুদ্ধ৷\n৪৬. যি পাৰ হৈ গ’ল সেই অতীতলৈ আৰু উভতি নাচাবা৷ কেৱল আগলৈ চোৱা আৰু অসীম শক্তিৰে, অদম্য উৎসাহেৰে তথা দুৰ্জয় সাহসেৰে আগবাঢ়া৷ তেতিয়াহে মহৎ লক্ষ্যত উপনীত হ’ব পাৰিবা৷ --- স্বামী বিবেকানন্দ৷\n৪৭. প্ৰেমৰ আনন্দ অতি ক্ষণস্থায়ী, চিৰস্থায়ী প্ৰেমৰ বেদনাহে৷ --- ৰবীন্দ্ৰনাথ ঠাকুৰ৷\n৪৮. কৰো বুলি কোনেও প্ৰতিভাৰ সৃষ্টি কৰিব নোৱাৰে৷ ইয়াক কেৱল সঠিক পথেৰে আগুৱাই নিবহে পাৰি৷ --- এইছ জি ৱেইলছ৷\n৪৯. কৰ্মশক্তিয়ে আমাক তিনিটা অতি ভয়ঙ্কৰ অনিষ্টকাৰী শক্তিৰ পৰা ৰক্ষা কৰিব পাৰে – আলস্য, বদ অভ্যাস আৰু অভাৱ৷ --- ফৰাচী দাৰ্শনিক ভল্টেয়াৰ৷\n৫০. আমি চৰাইৰ দৰে উৰিবলৈ শিকিছো, মাছৰ দৰে সাঁতুৰিবলৈ শিকিছো সঁচা, কিন্তু এই পৃথিৱীত পৰস্পৰৰ স’তে ভাতৃৰ দৰে বসবাস কৰিবলৈ শিকা নাই৷ --- মাৰ্টিন লুথাৰ৷\n৫১. আন কিবা কৰিছেনে নাই সেই লৈ মূৰ ঘমোৱাতকৈ আমি নিজে কি কৰিছো সেইটোহে ভবা বেছি প্ৰয়োজন৷ প্ৰত্যেকজন মানুহে নিজৰ কৰিবলগীয়া কাম কৰি গ’লেই দহৰ তথা দেশৰ সেৱা কৰা হ’ব৷ --- ৰাজা ৰামমোহন ৰায়৷\n৫২. প্ৰেম তেওঁৰ স’তে কৰিবা যাক তুমি ভালপোৱা৷ কিন্তু বিবাহত তেওঁৰ স’তেহে বহিবা, যিয়ে তোমাক ভালপায়৷ --- আৰবীয় প্ৰবাদ৷\n৫৩. ইচ্ছাশক্তি প্ৰৱল হ’লে জটিলতাই কোনো ধৰণৰ প্ৰতিবন্ধকতাৰ সৃষ্টি কৰিব নোৱাৰে৷ --- মেকিয়াভেলে৷\n৫৪. অতীত আৰু বৰ্তমানক লৈ তৰ্কত লিপ্ত হোৱাটোতকৈ অৰ্থহীন কথা আৰু একো নাই৷ কাৰণ তাৰ পৰা আমি হেৰুৱাও আমাৰ বৰ্তমানক৷ --- উইনষ্টন চাৰ্চিল৷\n৫৫. মোক তেজ দিয়া, মই তোমাক স্বাধীনতা দিম৷ --- নেতাজী সুভাষ চন্দ্ৰ বসু৷\n৫৬. আন্ধাৰ যিমান গভীৰ হ’ব, প্ৰভাতো সিমানেই উজ্বল হ’ব৷ চাৰিওফালৰ পৰা অন্ধকাৰে আৱৰি ধৰিলেও ভয় নকৰিবা, পোহৰ হ’বই৷ --- জ্যোতি প্ৰসাদ আগৰৱালা৷\n৫৭. গভীৰ অমানিশা অথবা কালৰাত্ৰিৰ বুকুতে যেনেদৰে প্ৰভাত লুকাই থাকে, তেনেদৰেই বুকুত সাহস বান্ধি আগুৱাই গৈ থাকিলে হেজাৰ পৰাজয়ৰ পাছতো জয়লাভ নিশ্চিত হৈ উঠে৷ --- ভূপেন হাজৰিকা৷\n৫৮. ভৱিষ্যতে আমি যি হ’ব বিচাৰো, সেয়া বৰ্তমান অৱস্থাৰ কাম-কাজে নিৰূপন কৰে ৷ সেইবাবে আমি কেনেকৈ কি কৰা উচিত সেইটো জনা দৰকাৰ৷ --- স্বামী বিবেকানন্দ ৷\n৫৯. কাহানিও ধৈৰ্য আৰু সাহস নেহেৰুৱাব৷ হতাশ নহ’ব কাহানিও, যদি হতাশো হয় তেন্তে সেই অৱস্থাতেই একাগ্ৰতাৰে যন্ত্ৰবৎ কাম কৰি যাব৷ --- বিখ্যাত ৰাজনীতিবিদ এডমাণ্ড বাৰ্ক৷\n৬০. আপোনাৰ অভিজ্ঞতা, পাৰিপাৰ্শ্বিকতা আৰু বংশানুক্ৰমিক চৰিত্ৰই আপোনাক যি দিছে সেয়াই আপোন৷ ভালেই হওক, বেয়াই হওক নিজৰ বাগিচাৰ পৰিচাৰ্যা আপুনি নিজেই কৰিব লাগিব৷ সুন্দৰ হওঁক বা অসুন্দৰেই হওঁক আপোনাৰ জীৱনৰ সংগীতৰ সুৰ আপুনিয়ে সৃষ্টি কৰি বাদ্যও নিজেই বজাব লাগিব৷ --- ডেল কাৰ্ণেগী৷\n৬১. যি মানুহে নামমাত্ৰও আনৰ কথা চিন্তা কৰিব নোৱাৰে, তেওঁৰ জীৱনৰ কোনো অৰ্থ নাই ৷ --- মণ্টেইন৷\n৬২. সাফল্য মানুহৰ জীৱনলৈ সৌভাগ্যক্ৰমে নাহে৷ সফলতা লাভৰ বাবে প্ৰয়োজন কঠোৰ পৰিশ্ৰম, দায়বদ্ধতা, সাহস আৰু ত্যাগৰ৷ কিন্তু এইসমূহতকৈও গুৰুত্বপূৰ্ণ বস্তুটো হ’ল কামৰ প্ৰতি নিষ্ঠা আৰু ভালপোৱা৷ --- মহান ফুটবলাৰ পেলে৷\n৬৩. ডাঙৰ আৰু যথেষ্টসৎখ্যক ভুলৰ মাজেদি নহাকৈ কোনো এজন মানুহেই মহান তথা সফল হ’ব নোৱাৰে৷ --- উইলিয়াম শ্বেইক্সপীয়েৰ৷\n৬৪. এজন মানুহ যদি আন সকলোতকৈ শ্ৰেষ্ঠ হয়, তাৰ অৰ্থ এইটো নহয় যে তেওঁৰ এখন হাত বা এটা চকু বেছিকৈ আছে৷ তাৰ প্ৰকৃত কাৰণ হ’ল জ্ঞানৰ অনুশীলনৰ দ্বাৰা তেওঁ নিজৰ মন আৰু বুদ্ধিক অধিক তীক্ষ্ণ তথা কাৰ্য্যক্ষম কৰি তুলিবলৈ সক্ষম হৈছে৷ --- ঋকবেদ৷\n৬৫. যিসকল মানুহৰ হাতত থাকে প্ৰচুৰ সময়, তেওঁলোকে কাম কৰিবলৈ কাহানিও সময় নাপায়৷ অথচ যিসকল সদায় কামতেই ব্যস্ত হৈ থাকে তেওঁলোকৰ কিন্তু নতুন নতুন কাম কৰিবলৈ সময়ৰ অভাৱ নহয়৷ --- লৰ্ড চেষ্টাৰফিল্ড৷\n৬৬. কোনো সমস্যাকে তোমাৰ ওপৰত কাহানিও প্ৰভুত্ব বিস্তাৰ কৰিবলৈ নিদিবা৷ বৰং সমস্যাকহে তোমাৰ অধীৰ কৰা আৰু নি:শেষ কৰা৷ --- ড০ এ পি জে আব্দুল কালাম৷\nউৎস:- আই এন ডি জি দলৰ দ্বাৰা সংগৃহীত


হোজাই, চৰাইদেউ আৰু দক্ষিণ শালমৰা জিলা আদালতসমূহত গ্ৰেড-২ আৰু গ্ৰেড-৩ ষ্টেনোগ্ৰাফাৰ পদত নিযুক্তিৰ বিজ্ঞাপন – গুৱাহাটী উচ্চ ন্যায়ালয়\nগুৱাহাটী উচ্চ ন্যায়ালয়\nঅসম, নাগালেণ্ড, মিজোৰাম আৰু অৰুণাচল প্ৰদেশৰ উচ্চ ন্যায়ালয়\nমুখ্য ন্যায়াধীশ আৰু ন্যায়াধীশসকল\nমহামান্য মুখ্য ন্যায়াধীশ আৰু কৰ্মৰত ন্যায়াধীশসকল\nএই ন্যায়ালয়ত মুখ্য ন্যায়াধীশ/ সন্মানীয় ন্যায়াধীশ হিচাপে কাৰ্যনিৰ্বাহ কৰা ন্যায়াধীশসকল যিসকল বৰ্তমান ভাৰতবৰ্ষৰ উচ্চতম ন্যায়ালয়ৰ ন্যায়াধীশ হিচাপে কৰ্মৰত\nভাৰতবৰ্ষৰ প্ৰাক্তন মুখ্য ন্যায়াধীশ/ উচ্চতম ন্যায়ালয়ৰ প্ৰাক্তন ন্যায়াধীশসকল যি পূৰ্বে এই উচ্চ ন্যায়ালয়ৰ মুখ্য ন্যায়াধীশ/ মহামান্য ন্যায়াধীশ হিচাপে কাৰ্য্যনিৰ্বাহ কৰিছিল\nগুৱাহাটী উচ্চ ন্যায়ালয়ৰ প্ৰাক্তন মহামান্য মুখ্য ন্যায়াধীশসকল\nগুৱাহাটী উচ্চ ন্যায়ালয়ৰ প্ৰাক্তন মহামান্য ন্যায়াধীশসকল\nগুৱাহাটী উচ্চ ন্যায়ালয়ৰ মহামান্য মুখ্য ন্যায়াধীশ আৰু ন্যায়াধীশসকল যি সকলক অন্য উচ্চ ন্যায়ালয়ৰ মুখ্য ন্যায়াধীশ হিচাপে নিযুক্তি প্ৰদান/ বদলি কৰা হৈছিল\nক’হিমা বিচাৰপীঠ (নাগালেণ্ড)\nআইজল বিচাৰপীঠ (মিজোৰাম)\nইটানগৰ বিচাৰপীঠ (অৰুণাচল প্ৰদেশ)\nবৰ্তমানৰ পঞ্জীয়ন কাৰ্য্যালয়\nপ্ৰাক্তন পঞ্জীয়ক প্ৰধানসকল\nচি.আই.এছ. ১.০ৰ বাবে প্ৰ-পত্ৰ দাখিল\nচি.আই.এছ.ৰ বাবে অধিবক্তা ডাটাবেছ প্ৰ-পত্ৰ\nই-আদালতৰ ব্যৱহাৰকাৰী বিধিসমূহ\nহোজাই, চৰাইদেউ আৰু দক্ষিণ শালমৰা জিলা আদালতসমূহত গ্ৰেড-২ আৰু গ্ৰেড-৩ ষ্টেনোগ্ৰাফাৰ পদত নিযুক্তিৰ বিজ্ঞাপন\nMarch 31, 2021 Right Vertical\nPrevious Previous post: Notice dated 31/03/2021 inviting suggestions/ views of other stakeholders to the proposed Senior Advocate designation.\nNext Next post: Advertisement dated 31/03/2021 for direct recruitment of LDA and Copyists in the district courts of Hojai, Charaideo and South Salmara.\nমহাত্মা গান্ধী পথ\nগুৱাহাটী-৭৮১০০১, অসম, ভাৰত\nভাৰতবৰ্ষৰ উচ্চতম ন্যায়ালয়\nউচ্চতম ন্যায়ালয়ৰ আইন সেৱা সমিতি\nগুৱাহাটী উচ্চ ন্যায়ালয়ৰ আইন সেৱা সমিতি\nগুৱাহাটী উচ্চ ন্যায়ালয়ৰ মধ্যস্থতা কেন্দ্ৰ\nজুডিচিয়েল একাডেমী, অসম\nআইন আৰু ন্যায় মন্ত্ৰণালয়\nএপসমূহ ডাউনলোড কৰক\nই-আদালত সেৱা এপ\n২৬০০০০৮, ২৭৩১২৪৫, ২৭৩৫৮৬৯, ২৭৩১২৬৪, ২৬৩৭১৭৯, ২৭৩৪৪৩৯, ২৭৩৪৪৪১ (এছ.টি.ডি. কোড ০৩৬১)\n(০৩৬১) ২৭৩৫৮৬৩, ২৭৩৫৮৬৭, ২৭৩২৫৪১, ২৭৩৪৩৪৬, ২৭৩৩৪৩৯\nৱেবছাইটৰ শেহতীয়া উন্নীতকৰণ : তাং ১৯ এপ্ৰিল ২০২১ ২০: ৪৫ ঘণ্টা\nস্বত্বাধিকাৰ © ২০২১ গুৱাহাটী উচ্চ ন্যায়ালয়- সৰ্বস্বত্ব সংৰক্ষিত\nহোস্ট: ৰাষ্ট্ৰীয় সূচনা বিজ্ঞান কেন্দ্ৰ (এনআইচি), গুৱাহাটী, অসম\nউচ্চ ন্যায়ালয়ৰ বৰ্ষপঞ্জী\nগুৱাহাটী উচ্চ ন্যায়ালয়ৰ নিয়মাৱলী\nকিশোৰ ন্যায় আইন\nআৰ.টি.আই. (তথ্য জনাৰ অধিকাৰ)


উত্তৰ-পূৰ্বাঞ্চলত ক’ৰোনা সংক্ৰমণ দেশৰ সকলোতকৈ কম : ইয়াৰ ৰহস্য কি? | ASSAM TIMES POST\nউত্তৰ-পূৰ্বাঞ্চলত ক’ৰোনা সংক্ৰমণ দেশৰ সকলোতকৈ কম : ইয়াৰ ৰহস্য কি?\nঅসমৰ কার্বি-আংলঙ মেলেৰিয়া অধ্যুষিত এলেকা। তাত অত্যন্ত জনপ্রিয় খাদ্য শুকান মাছ\nবিশ্বাসে মিলয় হৰি তর্কে বহু দূৰ। ক’ৰোনাতঙ্কত কঁপিছে সমগ্ৰ দেশ। কিন্তু শতৰুৰ মুখত ছাই সানি ক’ৰোনা ভাইৰাছৰ আক্রমণৰ পৰা সুস্থ শৰীৰে আছে উত্তৰ-পূর্বাঞ্চলৰ ৰাজ্যসমূহ। জনঘনত্ব কম। দুর্গম এলেকা বুলি গণ পৰিবহণ ব্যৱস্থাও যথেষ্ট নহয়। কিন্তু আইচিএমআৰৰ তথ্য অনুযায়ী মেঘালয়, মণিপুৰ, নাগালেণ্ড বা অসমত ক’ৰোনা সংক্রমণ দেশৰ ভিতৰত সকলোতকৈ কম। মৃত্যু আৰু কম। কিয় এনে ঘটনা? ৰহস্য কি?\nউত্তৰ-পূর্বাঞ্চলৰ আদিবাসী আৰু জনজাতিসকলৰ অন্যতম প্রিয় ৰেচিপি ‘শুকান মাছ’। মেলেৰিয়া ৰোধৰ অন্যতম নিদান শুকান মাছ। পুথিমাছ এটা পাত্রত তেল-হালধি সানি মুখ বন্ধ কৰি কেইবা মাহো মাটিৰ তলত ৰখা হয়। চাৰিৰ পৰা ছমাহ পিছত সেই মাছৰ বিভিন্ন খাদ্য খোৱা হয়। এই ৰেচিপি যিমানেই সুস্বাদু সিমানেই অবিশ্বাস্য ইয়াৰ মেলেৰিয়া ৰোধৰ ক্ষমতা।\nঅসমৰ কার্বি-আংলঙ মেলেৰিয়া অধ্যুষিত এলেকা। তাত অত্যন্ত জনপ্রিয় খাদ্য শুকান মাছ। ঘৰৰ পৰা হোটেল সর্বত্র পোৱা যায়। আনকি, মেঘালয়, মণিপুৰ, নাগালেণ্ড, মিজোৰামতো প্রিয়-ডিছ শুকান মাছ। উত্তৰ-পূর্বাঞ্চলৰ ৰাজ্যৰ অধিকাংশ বাসিন্দাৰ বিশ্বাস শুকান মাছ যেনেদৰে মেলেৰিয়াৰ যম, তেনেদৰে বিগত কেইবা মাহ ধৰি কোভিড-১৯ ভাইৰাছ সংক্রমণ ৰুধিছে শুকান মাছে।\nআইচিএমআৰৰ তথ্যই কৈছে, নাগালেণ্ড-মিজোৰামত এই পর্যন্ত যথাক্রমে ২৩৮ আৰু ৮৯৬ জন কোভিড আক্রান্ত হৈছে। কিন্তু এজনৰো ক’ৰোনা সংক্রমণত মৃত্যু হোৱা নাই। চাৰি মাহত মেঘালয়ত আক্রান্ত হৈছে ৩১৮ জন। সুস্থ হৈছে ৬৬ জন। মৃত্যু হৈছে মাত্র দুজন। আনহাতে অৰুণাচল প্রদেশত মুঠ আক্রান্ত ৪৬২ জন। ইয়াৰ ভিতৰত সুস্থ হৈছে ১৫৩ জন। মৃত্যু হৈছে তিনিজনৰ।\nএই প্রসঙ্গত গুৱাহাটী মেডিকেল কলেজ আৰু হস্পিটেলৰ বায়োকেমিস্ট্রিৰ বিভাগীয় প্রধান অধ্যাপক ডাঃ কৈলাস ভট্টাচার্যই কয়, “দীর্ঘ সময় ধৰি উত্তৰ-পূর্বাঞ্চলৰ আদিবাসী ও তথা জনজাতিসকলৰ মাজত পুথিমাছ মাটিৰ তলত ৰাখি শুকাই পিছত ৰান্ধি খোৱা অভ্যাস। তেওঁলোকৰ বিশ্বাস, এই খাদ্য বীজাণুনাশক। চুপাৰিও এই পদ্ধতিতে খোৱা হয়।” তেওঁ লগতে কয়, “শুকাই মাটিৰ তলত ৰখাৰ ফলত ৰাসায়নিক বিক্রিয়া হয়। অৱশ্যে সেয়া কিমান পৰিমাণে বিজ্ঞানসম্মত তাক এতিয়াও পৰীক্ষা কৰা হোৱা নাই”। লগতে তেওঁৰ বক্তব্য, জনবিশ্বাসক বাস্তৱৰ সৈতে ৰজিতা খুৱাবলৈ গ’লে পৰীক্ষাৰ প্ৰয়োজন। কিন্তু সেই কাম হোৱা নাই।\nএইটো যেনেকৈ এটা দিশ তেনেদৰে উত্তৰ-পূর্বাঞ্চলৰ ৰাজ্যসমূহৰ প্ৰদূষণ দেশৰ অন্য অংশৰ তুলনাত বহুখিনি কম। আন্তর্জাতিক উড়ানো কম হয়। এই সকলো বিষয় কাৰণ হিচাপে অনুমান কৰে স্থানীয় চিকিৎসকসকলে। আৰু এটি বিষয় গুৰুত্বপূর্ণ বুলি অনুমান কৰা হৈছে। পাহাৰ অধ্যুষিত হোৱাত উত্তৰ-পূর্বাঞ্চলৰ মানুহৰ ‘লাং কেপাচিটি’ বা হাওঁফাওঁৰ কর্মক্ষমতা বেছি। কোভিড-মৃত্যু হাৰ কম হোৱাৰ পিছত এইটোও এটি অন্যতম কাৰণ বুলি অনুমান কৰিছে বিশেষজ্ঞসকলে\nTotal views : 1900440


প্ৰত্যাহ্বানৰ পৰা নিজকে কিদৰে নিৰাপদে ৰাখিব পাৰি-মাণিক পাল\n“ আচলতে দিন বা ৰাতিৰ হিচাপেই আচল হিচাপ । জীৱনৰ ৰুটিনৰ হেঁচাৰ কাৰণে যদি বিষন্নতা অনুভৱ কৰিব লাগে তেনেহ’লে প্ৰতি দিনৰ বেলি ডুবাৰ সময়তেই সেই বিষন্নতা অনুভৱ কৰিব লাগে । কি কৰিলোঁ দিনটোত ? কৰিলোঁ নে কিবা কামৰ কাম ? তেতিয়া বছৰৰো হিচাপ ওলায় । নিজৰে এখন কেলেণ্ডাৰ প্ৰস্তুত হয় আৰু কি ঠিক সেই কেলেণ্ডাৰেহে ওভোতাই , জীৱনক মহৎ কৰিব পাৰে ” - ড° ভবেন্দ্ৰনাথ শইকীয়া ।\nজীৱনটো হ’ল প্ৰত্যাহ্বানৰ শৃংখলা , যিবোৰ আমাৰ জীৱনত বিভিন্ন সময়ত বিভিন্ন ৰূপ লৈ আহে । যিবোৰে আমাৰ ধৈৰ্য , আত্মবিশ্বাস আৰু বিশ্বাসৰ পৰীক্ষা কৰে । প্ৰত্যাহ্বান হ’ল মানৱ জীৱনৰ এক অপৰিহাৰ্য্য অংগ । সেইবাবেই হয়তো “জৰ্জ বাৰ্ণাড শ ” য়ে কৈছিল - “ জীৱনটো নিজকে বিচৰা নহয় , জীৱনটো হ’ল নিজকে সৃষ্টি কৰা ।” বুৰঞ্জীয়ে দেখুৱাইছে যে প্ৰায়বোৰ প্ৰসিদ্ধ সফল ব্যক্তিয়ে সাধাৰণতে জয়লাভৰ আগতে অতি বিপদজনক বাধা আৰু প্ৰত্যাহ্বাৰ সন্মুখীন হৈছিল । তেওঁলোক জয়লাভ কৰিছিল এই কাৰণেই যে পৰাজয়ে তেওঁলোকক নিৰাশ কৰিব পৰা নাছিল । আমি কেনে ধৰণেৰে আমাৰ জীৱনৰ প্ৰত্যাহ্বানবোৰৰ সন্মুখীন হৈছোঁ , তাৰ ওপৰতে নিৰ্ভৰ কৰিব আমাৰ জীৱনৰ সফলতা আৰু বিফলতা । প্ৰত্যাহ্বান নাথাকিলে জীৱনত একো সু-ফল পোৱা নাযায় । জীৱনৰ প্ৰত্যাহ্বানত কিছু লোক অসন্তুষ্ট হৈ নিৰাশাৰ বশবৰ্তী হয় কিন্তু সফল ব্যক্তি কেতিয়াও জীৱনৰ প্ৰত্যাহ্বানৰ বাবে নিৰাশ নহয় । সেইবাবেই হয়তো কোৱা হয় যে - “ শান্ত সাগৰে দক্ষ নাৱিকৰ জন্ম নিদিয়ে । ” মানৱ জীৱনো ঠিক একে প্ৰত্যাহ্বান নথকা জীৱনে কেতিয়াও সফল ব্যক্তিৰ সৃষ্টি কৰিব নোৱাৰে । বিফলতা আৰু প্ৰত্যাহ্বান হ’ল সফলতাৰ ৰাজপথ । টম ৱাটছনে কৈছিল - “ আপুনি যদি সফল হ’ব খোজে , বিফলতাৰ হাৰ দুগুণ বৃদ্ধি কৰক ।”\nগোলাপ ফুলৰ সৌন্দৰ্য আৰু সুবাস উপভোগ কৰিবলৈ হ’লে আমি প্ৰথমে গোলাপৰ কাঁইটৰ সন্মুখীন হ’ব লাগিব । জীৱনটোও ঠিক একে জীৱনৰ ৰস পান কৰিবলৈ হ’লে আমি জীৱনৰ বিষ স্বৰূপ প্ৰত্যাহ্বানৰ সন্মুখীন হ’ব লাগিব । জীৱনৰ বিভিন্ন প্ৰত্যাহ্বানৰ পৰা নিজকে ৰক্ষা কৰি সফলতাৰে আগবাঢ়ি যাবলৈ হ’লে আমি কিছুমান নীতি-আদৰ্শ মানি চলিব লাগিব । সেই আদৰ্শবোৰ হ’ল –\nক) পৰিকল্পনা বা আঁচনি প্ৰস্তুত কৰা :: জীৱন বাটত লগ পাই থকা বিভিন্ন প্ৰত্যাহ্বানৰ ডেওনা পাৰ কৰি সফলতাৰে আগবাঢ়ি যাবলৈ হ’লে আমি কিছুমান পৰিকল্পনা বা আঁচনি প্ৰস্তুত কৰি আগবাঢ়ি যাব লাগিব । কাৰণ সঠিক পৰিকল্পনা বা আঁচনিয়ে আত্মবিশ্বাস গঢ় দিয়ে । এটা পূৰ্ণ মানসিক আৰু শাৰীৰিক প্ৰস্তুতি মূলত আত্মত্যাগ আৰু আত্মসংযমৰ ফল । যিকোনো ক্ষেত্ৰত সাফল্য লাভ কৰিবলৈ হ’লে পৰিকল্পনা বা আঁচনিৰ প্ৰয়োজন । পৰিকল্পনাই আমাৰ আগত এক নিৰ্দিষ্ট লক্ষ্য স্থিৰ কৰি দিয়ে । সেইবাবেই হয়তো “এন্টনি ডি ছেইন্টে” কৈছিল - “ পৰিকল্পনা বিহীন লক্ষ্য এটা সপোনহে ।”\nখ) উচ্চ চিন্তা :: উচ্চ চিন্তাই জীৱন বাটৰ সকলো প্ৰত্যাহ্বানক দূৰ কৰি জীৱনত সফল হৈ আগবাঢ়ি যাবলৈ সহায় কৰে । জাতীৰ পিতা মহাত্মা গান্ধীয়ে কৈছিল “ Simple living high thinking ” । উচ্চ চিন্তাই দৃঢ়মনোভাৱ গঢ়ে , দায়িত্ব গ্ৰহণৰ প্ৰতি আগ্ৰহী কৰে , আশাবাদী মনোভাৱ গঢ়ি তোলে , ভাল সম্পৰ্ক আৰু মধুৰ জীৱনৰ সম্ভাৱনা আনে , ব্যক্তিক আনৰ যত্ন লোৱাৰ প্ৰতি আগ্ৰহী কৰে , ব্যক্তিক নতুন সুযোগ আৰু প্ৰত্যাহ্বানৰ প্ৰতি আগ্ৰহী কৰে ।\nগ) ইতিবাচক মনোভাব :: সাফল্যৰ আধাৰ হ’ল মনোভাব । ইতিবাচক মনোভাবে ব্যক্তি এজনক সকলো ধৰণৰ প্ৰত্যাহ্বানৰ প্ৰতি যুজিবলৈ শক্তি দিয়ে । এ পি জে আব্দুল কালামে কৈছিল –“ Without positive attitude success is called luck. With positive attitude success is called achievement. ” ইতিবাচক মনোভাবেৰে পুষ্টিত ব্যক্তিসকলৰ আত্মবিশ্বাস , ধৈৰ্য আৰু নম্ৰতা আছে । তেওঁৰ নিজৰ বা আনৰ প্ৰতি এটা উচ্চ ধাৰণা থাকে । ইতিবাচক মনোভাবৰ লগত কম্পিউটাৰ পৰিভাষাৰ GIGO ধাৰণাটো খাপ খায় । GIGO ৰ অৰ্থ হ’ল garbage in garbage out অৰ্থাৎ জাবৰ সোমালে জাবৰ ওলাব । একেদৰে আমি ক’ব পাৰোঁ –\n* ইতিবাচক ওলালে ইতিবাচক সোমাব ।\n* ভাল সোমালে ভাল ওলাব ।\n* নেতিবাচক সোমালে নেতিবাচক ওলাব ।\nঘ) নিৰাশ নোহোৱা :: জীৱন বাটৰ প্ৰত্যাহ্বানৰ সন্মুখীন হৈ আগবাঢ়ি যাবলৈ হ’লে আমি কেতিয়াও নিৰাশ হ’ব নালাগিব । পিয়েৰ টেলহাৰ্ডৰ মতে “ পৰিস্থিতি যিমানেই ভয়লগা নহওক , দৃঢ়তা আৰু আত্মবিশ্বাস থাকিলে জয়লাভ সুনিশ্চিত ।” নিৰাশাই আমাৰ মন মগজুত ভয় আৰু সংশয়ৰ এক নেতিবাচক চিন্তাক ঘৰ কৰায় । তিক্ততা হ’ল নিৰাশা আৰু হতাশাৰ ফল । তিক্ততাই আমাৰ শুভ কাম কৰিব পৰা কৰ্মক্ষমতা বিনষ্ট কৰে । নিৰাশাক দূৰ কৰি প্ৰত্যাহ্বানৰ সন্মুখীন হ’বলৈ তলত দিয়া কামবোৰ কৰিব লাগে –\n* সুখী হ’বলৈ সংকল্প গ্ৰহণ কৰিব লাগিব । *নিজৰ মন নিজে নিৰূপণ কৰিব লাগিব । * প্ৰতিজন ব্যক্তিৰ মাজত থকা ইতিবাচক খিনি গ্ৰহণ কৰিব লাগিব । * সৰু সৰু বস্তুৰ মাজত আনন্দ বিচাৰিব লাগিব । * নিজকে গঠনমূলক কামত লিপ্ত ৰাখিব লাগিব । * চিন্তা নকৰি সমস্যা সমাধানৰ প্ৰতি গুৰুত্ব দিব লাগিব ।\nঙ) ধৈৰ্য :: ব্ৰায়ান আডামচৰ মতে “ ধৈৰ্য্যই সৃষ্টি কৰে আত্মবিশ্বাস , সিদ্ধান্ত গ্ৰহণৰ ক্ষমতা আৰু এটা যুক্তিসংগত দৃষ্টিভংগী , যি শেষত সফলতা আনে ।” গতিকে ধৈৰ্য্য অবিহনে আমি আমাৰ জীৱনৰ প্ৰত্যাহ্বানবোৰক সফলতাৰে সন্মুখীন হ’ব নোৱাৰিম ।\nচ) ইচ্ছাশক্তি :: মেকিয়াভেলে কৈছিল - “ ইচ্ছাশক্তি প্ৰৱল হ’লে জটিলতাই কোনো ধৰণৰ প্ৰতিবন্ধকতা সৃষ্টি কৰিব নোৱাৰে । ” সকলো সাফল্যৰ প্ৰথম পদক্ষেপ এক প্ৰৱল ইচ্ছা । যেনেদৰে সৰু জুই একুৰাই বিশেষ তাপ উৎপন্ন কৰিব নোৱাৰে , তেনেদৰে এটা দুৰ্বল ইচ্ছাই বিশেষ ফলাফল উৎপন্ন কৰিব নোৱাৰে । সাফল্যৰ প্ৰতি আগ্ৰহটো আহে জীৱনৰ এটা লক্ষ্যত উপনীত হোৱাৰ প্ৰৱল ইচ্ছাৰ পৰা । নেপ’লিয়ন হিলে লিখিছিল - “ মানুহৰ মনটোৱে যিটো ধাৰণা কৰি লয় , মনটোৱে সেইটো সফলো কৰে । ”\nছ) লক্ষ্য স্থিৰ কৰা :: লিটনৰ মতে , “ তোমাৰ লক্ষ্য স্থান ক’ত , সেইটো যদি ঠিক কৰিব নোৱাৰা তেন্তে , কোন পথে খোজ দিবা কেনেকৈ জানিবা । তোমাৰ লক্ষ্যই তোমাৰ পথ নিৰ্ধাৰণ কৰিব ।” জ্ঞানে আপোনাৰ লক্ষ্যত উপনীত হ’বলৈ সহায় কৰে যদিহে আপুনি জানে আপোনাৰ লক্ষ্যটো কি ? লক্ষ্যক SMART শব্দটোৰে বুজাব পৰা যায় – S – specific বা সুস্পষ্টতা , M- measurable বা পৰিমাপতা , A – achievable বা সুসম্পন্ন কৰিব পৰা , R- realistic বা বাস্তৱবাদী , T – time bound বা সময় নিৰূপিত । গতিকে দেখা গ’ল যে জীৱন বাটৰ বিভিন্ন প্ৰত্যাহ্বানৰ কাঁইটবোৰ আঁতৰাই আগবাঢ়ি যাবলৈ হ’লে নিৰ্দিষ্ট এটা লক্ষ্য স্থিৰ কৰি ল’ব লাগিব ।\nনিজকে প্ৰত্যাহ্বানৰ বাবে প্ৰস্তুত কৰি তোলাৰ আটাইতকৈ ডাঙৰ উপায় হ’ল নিজকে প্ৰশ্ন কৰা । কাৰণ আমি যেতিয়া নিজকে প্ৰশ্ন কৰিম তেতিয়া আমাৰ মগজুৱে চিন্তা কৰি উত্তৰ দিবলৈ বাধ্য হ’ব ।যিটোৱে বিভিন্ন প্ৰত্যাহ্বানৰ সম্মুখীন হ’বলৈ আমাক উৎসাহ দিব । কিন্তু এই ক্ষেত্ৰত লক্ষ্য ৰাখিব লাগিব যে প্ৰশ্নবোৰ যেন ইতিবাচক হয় , নেতিবাচক নহয় ।\nকিছুমান নেতিবাচক প্ৰশ্ন হ’ল –\n•\tএইটো কিয় মোৰ জীৱনত হ’ল ?\n•\tকিয় এইজন ব্যক্তিয়ে মোৰ লগত এনে কৰিলে ?\nএইবোৰ প্ৰশ্নই কিন্তু আমাৰ জীৱনত আৰু বেছি সমস্যাৰ হে সৃষ্টি কৰিব , সমাধান নকৰে ।\nকিছুমান ইতিবাচক প্ৰশ্ন হ’ল –\n•\tএই প্ৰত্যাহ্বানৰ পৰা মই কি শিকিব পাৰিলোঁ ?\n•\tইয়াৰ ভাল দিশবোৰ কি কি ?\n•\tইয়াৰ পৰা মই কি লাভ কৰিলোঁ ?\n•\tএই প্ৰত্যাহ্বানক মই কিদৰে সন্মুখীন কৰিম ?\nগতিকে দেখা গ’ল যে প্ৰত্যাহ্বান যিমান ডাঙৰ হওক কিয় ই জীৱন বাটৰ স্থায়ী হেঙাৰ হ’ব নোৱাৰে । কেৱল দায়িত্ব গ্ৰহণ , অভিযোগ কৰা বন্ধ কৰা আৰু বাস্তৱধৰ্মী চিন্তাৰ প্ৰতি অধিক গুৰুত্ব দিব লাগিব । শেষত প্ৰখ্যাত দাৰ্শনিক হেনৰি ডেভিদ থৰোৰ মতে , “ মানুহৰ জন্ম হয় সফল হ’বলৈকে , ব্যৰ্থ হ’বলৈ নহয় । আত্ম বিশ্বাসেই মানুহৰ জীৱনৰ সাফল্যৰ প্ৰথমটো সপোন । ”\nমাণিক পাল ✍


সেই সেউজীয়া ফ্ৰকটো - ডাঃ কুমাৰ পাৰ্থপ্ৰতিম - সাহিত্য ডট অৰ্গ\nসেই সেউজীয়া ফ্ৰকটো – ডাঃ কুমাৰ পাৰ্থপ্ৰতিম\n“মানসীহঁতৰ ঘৰলৈ মই আজি কোনটো ফ্ৰক পিন্ধি যাম মা?”\nৰিমলীৰ প্ৰশ্নটোৱে দ্বিতীয়বাৰৰ বাবে মোক বিচলিত কৰি তুলিলে৷ বুকুখন গধুৰ হৈ পৰিল৷ কেতিয়াও লগ নোপোৱা দহবছৰীয়া কণমানি এজনীৰ সাধাৰণ ফ্ৰক এটাইয়ো জীৱনটোক নতুনকৈ বুজিবলৈ বাধ্য কৰাব পাৰে বুলি মই হয়তো কেতিয়াও ভাবিবই পৰা নাছিলোঁ৷ প্ৰত্যেকটো দিনেই দেখোন নিত্য নৱ অভিজ্ঞতাৰ সমষ্টি৷ সঁচাকৈ, জীৱনে শিকায় মানুহক৷\nৰাতিপুৱাৰে পৰা কিবা এটা সাংঘাটিক অস্বস্তি লাগি আছিল৷ আচলতে আজি ৰিমলীৰ লগৰ মানসীৰ জন্মদিন৷ সেয়ে প্লাৱনক কালিয়েই ৰিমলীৰ বাবে কাপোৰ এযোৰ কিনি আনিবলৈ কৈছিলোঁ৷ কিন্তু নাই, তেওঁৰ আকৌ ৰোগী শেষ কৰি চেম্বাৰ সামৰালৈ দোকানবোৰ বন্ধই হ’ল বোলে৷ আচলতে পাহৰিয়েই গ’ল কিজানি, কোনেনো জানে? মই সুধিছিলোঁৱেই যে তেওঁৰ যদি কিবা কাৰণত অসুবিধা হয় বা সময় নিমিলেগৈ বা পাহৰি যায়, তেন্তে মই নিজেই দোকানলৈ বুলি ওলাই যোৱাটোৱে ভাল হ’ব নেকি? নাই, সেইটোও কৰিবলৈ নিদিলে৷ সকলো কথাতেই কেৱল জোখতকৈ বেছি আত্মবিশ্বাস৷ তাৰোপৰি কথাৰ বাহাৰ কি চাব! কথাৰেই জগতখন জিনি থৈ দিয়ে৷\n“তুমি এনেই এনেই কিয় কষ্ট কৰিব লাগে পঞ্চী? আগলৈ পিছলৈ বুলি আমাৰ এজনীয়েই ছোৱালী, তাইৰ ফ্ৰক এটা কিনিবলৈও পাহৰিমনে?”\nশুনিলে ভাষাৰ ফুলজাৰি? ‘আগলৈ পিছলৈ বুলি আমাৰ এজনীয়েই ছোৱালী’– বাহ! বাৰু যিয়েই নহওক, মিচিকিয়া মন গলাব পৰা হাঁহি এটি মাৰি ৰাতিপুৱাই ওলাই গৈছিল প্লাৱন৷ তাৰ পিছত ৰাতি আহি ঘৰ সোমালেহি চাৰে এঘাৰমান বজাত৷ ৰিমলী ড্ৰয়িং ৰুমৰ চোফাতেই টোপনি গৈছিল তেতিয়ালৈ ৷ এনেয়েও আঠবছৰীয়া ছোৱালী এজনী দেউতাকলৈ বুলি ৰৈ ৰৈ সেই সময়লৈ টোপনি যোৱাটো একেবাৰেই স্বাভাবিক৷ আহি পায়েই তেওঁ তাইক কোলাত লৈ মূৰে কপালে দুটামান চুমা খাই বিচনাত শুৱাই থৈ আহিল৷ উস, ছোৱালীজনীক দুটামান চুমা খাই দিয়াতেই যেন দেউতাকৰ দ্বায়িত্ব শেষ৷ স্কুললৈ অনা নিয়া কৰাৰ পৰা আৰম্ভ কৰি হোমৱৰ্ক কৰোৱালৈকে ছোৱালীজনীৰ সকলো কাম মই মাকজনীয়ে অকলে চম্ভালাতো ইমান উজু নহয় বুলি বুজি পায় নে নাপায় বা আমাৰ মহাপুৰুষে?\nৰিমলীক শুৱাই গা-পা ধুই তেওঁ ভাতৰ পাতত বহিলহি৷ একেলগে ভাত খালোঁ আমি দুয়োজনে৷ বিচনাত পৰালৈকে তেওঁ কাপোৰৰ কথা একোৱেই নোকোৱা দেখি অগত্যা মই নিজেই সুধিবলৈ বাধ্য হ’লোঁ৷\n“ৰিমলীৰ কাপোৰযোৰ গাড়ীতে এৰি থৈ আহিলা হ’বলা?”\nতেওঁৰ উত্তৰ দিয়াৰ সলনি দুষ্টামিভৰা চাৱনিৰে মোৰ গাল দুখনত আঙুলি বুলাই ক’লে,\n“কাপোৰৰ কথা পিছত পাতিম ৰ’বা৷ আগতে বেলেগ দৰকাৰী কাম এটা কৰি লওঁ দুয়োটাই৷ বহুদিন চান্সেই পোৱা নাই নহয়৷”\nমতা মানুহৰ কথা বুজি পাবলৈ আৰু বাকী আছেনে? এয়া নিজৰ দোষ ঢাকিবলৈ কথা সলোৱাৰ বাহানা৷\n“বুজিলোঁ, তাৰমানে পাহৰিলা?”\n“নাই অ’, দেখিছাই দেখোঁন, বহুত বিজী হৈ থাকিলোঁ গোটেই দিনটো৷ চেম্বাৰৰপৰা ওলোৱালৈ দোকানবোৰ বন্ধই হৈ গৈছিল৷”\nঅকস্মাতে অভিমান জাগিছিল মোৰ৷ ছোৱালীজনীৰ এটাই কাম দিছিলোঁ, সেইটোও কৰিব নোৱাৰিলে৷ মনে মনে একপ্ৰকাৰ প্ৰতিজ্ঞাই কৰি পেলালোঁ, হ’ব, ভবিষ্যতে আৰু একো কামৰ কথাই নকওঁ তেওঁক৷ ক’লোৱেই তেওঁক,\n“বাহিৰত বহুত ডাঙৰ ডাক্তৰ হৈ ঘূৰি ফুৰিব পাৰা, ঘৰৰ কামত তুমি কিন্তু একেবাৰেই অপদাৰ্থ৷”\n“কিয়নো ইমানকৈ খং খাইছা অ’? কালিলৈ সন্ধিয়াহে যাবা তোমালোক? হ’ব দিয়া, দিনতে মই মৰমলগা ফ্ৰক এটা কিনি আনিম৷”\nএকো উত্তৰ দিয়াৰ প্ৰয়োজনীয়তা অনুভৱ নকৰিলোঁ৷ অলপ সময়ৰ বিৰতিত তেওঁ আকৌ ক’লে,\n“হেৰা, শুনিছা, কাইলৈ দিনত দেখোন ৰিমলীক সিহঁতৰ স্কুলৰ ফাংছনটোলৈ ময়েই লৈ যোৱাৰ কথা আছে৷ উলটি আহোতেই কিনি আনিম দিয়া৷”\nএইবাৰ আৰু মনে মনে থাকিব নোৱাৰিলোঁ৷ টিঙিছকৈ খঙটো উঠি আহিল৷\n“কিনিবা তোমাৰ মুখখন দেখুৱাই৷ দোকানবোৰ তোমাৰ বাবেই খোলা ৰাখিব৷”\n“মানে আৰু কি? ৰাতিপুৱা ৫ বজাৰপৰা দোকান পোহাৰবোৰ ২৪ ঘণ্টাৰ বাবে বন্ধ ৰখাৰ বাবে মাইকত চিঞৰি চিঞৰি জাননী দি আছিল আজি গোটেই সন্ধিয়াটো৷”\n“ব্যৱসায়িক সন্থাৰ সভাপতিক কোনোবাই বোলে বেয়াকৈ ক’লে৷”\n“অ’হ! এটা কাম কৰিবা বুজিছা, আগৰ কিবা ভাল চাই কাপোৰ এযোৰকে পিন্ধাই লৈ যাবা তাইক৷”\n“তাকে নকৰি বেলেগ কিবা কৰাৰ উপায় আছেহে যেনিবা৷ কথা শিকাব আহিছে৷”\nএইবাৰ প্লাৱনৰ খং উঠি আহিছিল৷\n“হেৰা, সকলো প্ৰগ্ৰামতে নতুন কাপোৰ লাগিবই বুলি কথা আছে নেকি? চাইহে আছোঁ মই, ছোৱালীৰ স্বভাৱ নষ্ট কৰিব খুজিছা?”\nকথা বঢ়াই থাকিব নিবিচাৰিলোঁ৷ বিচনাৰ আনটো কাষলৈ মুখ কৰি শুবলৈ যত্ন কৰিলোঁ৷ প্লাৱনেও মোক আনদিনাৰ দৰে আকোঁৱালি ধৰিবলৈ যত্ন নকৰিলে৷ তেওঁৰ ফালে মুখ কৰি শুবলৈও নকলে৷ কিছুমান পৰিস্থিতিত মনে মনে থকাই ভাল বুলি মোতকৈও তেওঁ বেছি ভালকৈহে বুজি পায়৷ অলপ পিছতে প্লাৱনৰ নাকৰ মৃদু শব্দটি বাজি উঠিল৷ মোৰ খঙ দুগুণে চৰিল৷ মোৰ প্লেন পণ্ড কৰি তেওঁ ইমান আৰামত শুব পাৰিছে যে৷ মতা মানুহবোৰ এনেকুৱাই! এঘণ্টামান বিচনাত ইফাল সিফাল কৰি থকাৰ অন্তত কেতিয়ানো টোপনি গ’লোঁ সেয়া অৱশ্যে গম নাপালোঁ৷\nৰাতিপুৱা শুই উঠাৰ পিছত সেই একেই নিত্য নৈমিত্তিক কাম কাজবোৰ৷ এওঁলোক দুয়োজনকে খুৱাই বোৱাই উলিয়াই পঠালোঁ৷ ৰিমলীহঁতৰ স্কুলৰ অনুষ্ঠানটোত সিহঁতৰ ক্লাছৰ ছাত্ৰ-ছাত্ৰীবোৰে স্কুলীয়া ড্ৰেছ পিন্ধি পেৰেড এটাত অংশগ্ৰহণ কৰাৰ কথা৷ সকলো কাম শেষ কৰাৰ পিছত অলপ জিৰণি লওঁ বুলি ভাবোতেই অকস্মাতে মোৰ ৰিমলীৰ কাপোৰৰ কথাটো মনলৈ আহিল৷ যুদ্ধংদেহি মনোভাৱেৰে কাম আৰম্ভ কৰিলোঁ৷ গোটেই আলমাৰীকেইটা চলাথ কৰি ৰিমলীৰ আটাইবোৰ কাপোৰৰ ভিতৰত আটাইতকৈ নতুন কাপোৰযোৰ বাছি উলিয়ালোঁ৷ হওঁতে এই কাপোৰযোৰ তাই মাত্ৰ তিনিবাৰমানহে পিন্ধিছে৷ জোখটোও ঠিকেই হ’ব, পিন্ধিবলৈ একো অসুবিধা নাই৷ প্লাৱনে বুজা নাই, বেলেগ প্ৰ’গ্ৰামলৈ পুৰণি কাপোৰ পিন্ধাই নিবলৈ ময়ো একো নাভাবিলোঁহেঁতেন, কিন্তু মানসীৰ জন্মদিনলৈ মিছেছ বৰুৱা আৰু মিছেছ তালুকদাৰো নিশ্চয়কৈ আহিব৷ তেওঁলোকৰ উফাইদাং মৰা কথা আৰু তেওঁলোকৰ ছোৱালী কেইজনীৰ বহু দামী চকুত চাৎ মাৰি ধৰা পোছাকৰ সন্মূখত পুৰণি পোছাকেৰে মোৰ কণমানিজনী ম্লান পৰি যোৱাটো সহ্য কৰিবলৈ মই অন্তঃকৰণেৰে মানি ল’ব পৰা নাই৷\nকথাবোৰ ভাবি থাকোতে আবেলি তিনিমানেই বাজিলগৈ৷ ৰিমলীহঁতো আহি পাবৰে হ’ল৷ খোৱাৰ যোগাৰ একো কৰাই হোৱা নাই৷ হঠাতে কলিংবেলটো বাজি উঠিল৷ কোন বা আহিল? কামৰ সময়ত আলহী আহিলে বৰ অসুবিধা লাগে৷ আলহীয়েই সোধা পোছা কৰিব নে কামেই আজৰাব? খুদুৱনিভৰা মনটোৰে দুৱাৰখন খুলিলোগৈ৷ দৰ্জাৰ সন্মুখত সেয়া তৃষ্ণা৷\n“আহ, ক’ৰপৰা আহিলিনো এই সময়ত?”\n“ক’ৰপৰা আহিবি আৰু? ডিউটিৰ পৰা বাহিৰে বাহিৰে৷”\n“হওক তেও, ইমান দিনৰ মূৰত মনত পেলাবলৈ সময় পালি যে!”\n“বাদ দেচোন এইবোৰ কথা হেৰৌ৷ ভোক লাগি আহিছে, যি আছে খাবলৈ দে৷ আজি আমাৰ এওঁ শহুৰ, শাহু আৰু ল’ৰাটোক লৈ গাঁৱৰ ঘৰলৈ গৈছে৷ গতিকে ভাবিলোঁ এই সুযোগতে তোক লগ কৰি যাওঁ৷ ইয়াৰপৰাই বাহিৰে বাহিৰে চেম্বাৰলৈ যাম৷ পিছে মেম চাহাবৰ মুড অফ হ’বলা আজি?”\n“কিনো কবি আৰু?”\nক’ব খুজিও ৰৈ গ’লোঁ৷ তৃষ্ণাৰ আগত কিছুমান কথা ভাবি চিন্তি কোৱাটোৱেই মঙ্গল৷ আমাতকৈ তাইৰ বিচাৰধাৰাবোৰ অলপ বেলেগ৷\nসৰুৰেপৰাই আমি দুয়োজনী ন’লে-গ’লে লগা বান্ধৱী৷ পঢ়া-শুনাতো প্ৰায় সমানে সমানেই আগ বাঢ়িছিলোঁ৷ পিছলৈও পঢ়া শুনা একেদৰেই অক্ষুন্ন ৰাখি তাই চিকিৎসক হ’লগৈ৷ ময়ো ইঞ্জিনিয়াৰিং শেষ কৰি চাকৰিত সোমালোঁ৷ কিন্তু ৰিমলীৰ জন্মৰ পিছৰপৰা দেখোন ঘৰৰ কাম কৰিয়েই ভাল লগা হ’ল৷ প্লাৱন আৰু তৃষ্ণাই চাকৰিটো কৰি থাকিবলৈ উৎসাহ দিছিল, কিন্তু অৱশেষত মোৰ অনিচ্ছাৰ আগত তেওঁলোকে হাৰ মানিবলৈ বাধ্য হ’ল৷ মাজে মাজে অৱশ্যে মোৰ নিজৰ সিদ্ধান্তটো ভুল হোৱা যেনেই লাগে৷ মোৰ তেতিয়াৰ একে ৰেংকৰ ইঞ্জিনিয়াৰবোৰ এতিয়া বহু উচ্ছ খাপৰ বিষয়া, আৰু মই সাধাৰণ চিঙৰা এটা খাবলৈও প্লাৱনৰ উপাৰ্জনৰ ওপৰত নিৰ্ভৰ কৰিব লাগে৷ ধেই!\n“কিবা ক’ব খুজিও ৰৈ গ’লি যে? ক’ আকৌ৷”\nক’ব নুখুজিও সকলো কথাই তৃষ্ণাৰ আগত বলকি পেলালোঁ৷ আচলতে অন্তৰৰ ক্ষোভৰ কথা বিশ্বাসযোগ্য কাৰোবাৰ আগত ক’বলৈ পালে মনটো মুকলি হৈ পৰে৷ তাই খিলখিলাই হাঁহি উঠিল৷\n“তোৰো কাম নাই আৰু৷ কি কি কথাবোৰ যে ভাবি সময় নষ্ট কৰ! তই এজনী মস্ত বুৰ্বক৷ বেছিকৈ ভাবি ভাবিয়েইটো চাকৰিটো এৰিলি৷ প্ৰদীপ্ত আৰু মই, আমি দুয়োটাই কাম কৰিও কি সন্তান ডাঙৰ কৰা নাই?”\nজ্বলা জুইত ঘিউ! নহয়, গেলাত টেঙা! মোৰ কলিজাত এপাত যেন শেলহে বহুৱাই দিলে তাইৰ কথাখিনিয়ে৷\n“বাৰু বাদ দে সেইবিলাক৷ এটা কথা ক’ছোন পঞ্চী৷ বৰুৱানীহঁতৰ লগত তাৰমানে তই চাক্ চাকিন্য লৈ ফেৰ মাৰিব ওলাইছ? লাভ নাই বুজিছ৷ আমাৰ সময়লৈ মনত পেলাচোন৷ কেতিয়াবা কাপোৰৰ অভাৱত আমি দেখোন স্কুলীয়া ইউনিফৰ্ম পিন্ধিয়েই আলহী খাবলৈ যাব লগাত পৰিছিলোঁ৷ তেতিয়া আমাৰ লগৰ কেইটামানৰ আটক ধুনীয়া সাজ পোছাক দেখি আমাৰ মনত অলপ হ’লেও দুখ লাগিছিল৷ সেইকেইটাৰ দুটামানক বাদ দি বাকী কেইটাই দেখোন বিশেষ একোৱেই কৰিব নোৱাৰিলে৷ মাক-বাপেকৰ উপাৰ্জনেই খাই থকা নাই জানো এতিয়ালৈকে সিহঁতে?”\nঅলপ সময় ৰৈ তৃষ্ণাই পুনৰ ক’লে,\n“সিহঁতলৈ বেয়াই লাগে বুজিছ৷ মাক দেউতাকে সঠিকভাবে পৰিচালনা কৰিবলৈ ব্যৰ্থ হোৱাৰ শাস্তি ভুগিবলগা হৈছে সিহঁতকেইটাই৷”\n“তাৰমানে তোৰ মতে ভাল কাপোৰ-কানি পিন্ধালে ল’ৰা ছোৱালী অধঃপাতে যায়?”\n“মই সেইটো কোৱা নাই৷ মই বুজাব বিচাৰিছোঁ যে সকলোৰে বেছিটো বেয়া৷ স্কুলৰ ইউনিফৰ্ম পিন্ধাই ৰিমলীক ফুৰাবলৈ নিবলৈ কোৱা নাই, আমাৰ দেউতাহঁত আৰ্থিকভাৱে অতিশয় দূৰ্বল আছিল৷ তোৰ সামৰ্থ্য আছে, গতিকে প্ৰয়োজনীয়খিনি দে৷ কিন্তু সাধাৰণ জন্মদিন এটাৰ বাবে বেলেগ কোনোবাই পিন্ধি আহিব কাৰণেই নিজৰ কণমানিজনীলৈও নতুন কাপোৰ আনি দিব লগাৰ কোনো কাৰণ মই নেদেখোঁ৷ সময়ৰ কাম সময়ত কৰিবলৈ শিক৷ এই বয়সত ৰিমলীক খেলা-ধুলা আৰু লাহে লাহে অলপ ডাঙৰ হোৱাৰ লগে লগে কিতাপ পঢ়াৰ পৰিবেশ এটা দিবলৈ যত্ন কৰ৷ ফেশ্বন শ্ব’ পিছতো কৰিব পাৰিবি৷”\nতৃষ্ণাৰ কথাখিনিয়ে মোৰ দেহত হুলে বিন্ধাদি বিন্ধিলে৷ অলপ সময় তাই নিৰৱে ৰ’ল৷ তাৰ পিছত আকৌ আৰম্ভ কৰিলে,\n“ৰ, আজি তোক এটা কাহিনী শুনাওঁ৷ মোৰ অকণমানি শিশু ৰোগী এজনীৰ কাহিনী৷ দহ বছৰ বয়স৷ বৰ মৰমলগা৷ মোৰ ওচৰলৈ চিকিৎসা সংক্ৰান্তত তাই কেইবাবাৰো আহিব লগা হৈছিল৷ অভাৱত ডাঙৰ হোৱা ছোৱালী, কিন্তু একো আপত্তি নাই, মিচিকিয়া হাঁহি এটিৰে কথা-বতৰাত একেবাৰে অমায়িক৷ এক কথাত ক’বলৈ গ’লে কণমানিজনীৰ ব্যৱহাৰে মোৰ অন্তৰত এক বিশেষ স্থান কব্জা কৰি লৈছিল৷ প্ৰত্যেকবাৰে দেউতাকৰ লগতেই আহিছিল তাই৷ তাতোকৈ ডাঙৰ কথা কি জান? মোৰ ওচৰলৈ অহা সেই পাঁচ ছয়বাৰৰ প্ৰতিবাৰতেই তাই একেটা ফ্ৰকেই পিন্ধি আহিছিল৷ আঠুৰ অলপ ওপৰত শেষ হোৱা পুৰণি ৰং যোৱা সেউজীয়া ৰঙৰ ফ্ৰক এটা৷”\n“তাইৰ ফ্ৰকটো ইমান মনত ৰ’ল যে?”\n“ৰ’হ আকৌ, তিনিমাহৰ ভিতৰত প্ৰত্যেকবাৰতেই যেতিয়া সৰু ছোৱালী এজনীক একেযোৰ কাপোৰতে দেখিম, কাপোৰযোৰ মনত ৰৈ যোৱাটো একেবাৰেই স্বাভাৱিক৷ তাইৰ লগত যেন মোৰ এক আত্মিক সম্পৰ্ক স্থাপন হৈ গৈছিল৷ তাইৰ মাজত হয়তো বা মোৰ নিজৰ ল’ৰালি কালতো আবিষ্কাৰ কৰিছিলোঁ৷ বুজি পাইছিলোঁ, আৰ্থিক অনাটনে দেউতাকজনক কোঙা কৰি ৰাখিছে৷ প্ৰথমবাৰেই যি মই মোৰ ফীজ লৈছিলোঁ, তাৰ পিছত ৰিচেপছন কাউণ্টাৰত তাই ফীজ ৰাখিবলৈ মানা কৰি দিছিলোঁ৷ ছোৱালীজনীক ধুনীয়া ফ্ৰক এটা উপহাৰ দিবলৈ অত্যন্ত হেঁপাহ জাগিছিল৷ কিন্তু ভয় হৈছিল, জানোচা দেউতাকজনৰ আত্মসন্মানত আঘাত লাগে৷ ফীজ নোলোৱাতো আৰু কিবা উপহাৰ দিয়া, এই দুটা সম্পূৰ্ণ বেলেগ কথা৷ তদুপৰি আৰু এটা কথাই মোৰ মনত ক্ৰিয়া কৰিছিল, হাজাৰ হওক সৰু ছোৱালী, মই যেনিবা এবাৰ এটা ফ্ৰক দিলোঁৱেই, তাৰ পিছত তাইৰ যদি আব্দাৰ বাঢ়ি যায়, তেতিয়া দেউতাকে মনত কষ্ট নাপাবনে? পৰোক্ষভাৱে মই তাইৰ স্বভাৱ নষ্ট কৰা নহ’ব জানোঁ? কিন্তু কি জাননে? কেতিয়াবা যে যুক্তিয়ে হৃদয়ৰ ওচৰত হাৰ মানে৷ গতিকেই এদিনাখন তাই মোৰ ওচৰলৈ আহোতে মই দেউতাকক সুধিলোঁ৷”\n“যে মই তাইক ফ্ৰক এটা কিনি দিলে তেখেতে বেয়া পাব নেকি? কিন্তু উত্তৰটো ছোৱালীজনীয়েহে দিলে৷”\n“কি ক’লে তাই?”\n“তাই ক’লে, বাইদেউ, পিন্ধিবলৈ মোৰ এই ফ্ৰকটো আছেই৷ কাপোৰ দিব নালাগে দিয়ক৷ বেয়া নাপায় যদি হৰলিক্স এবটলকে কিনি দিব নেকি বাৰু? হৰলিক্স খালে পঢ়া শুনাত ভাল হয় বোলে?”\nতৃষ্ণা মনে মনে ৰ’ল৷ ময়ো আবেগিক হৈ পৰিলোঁ৷ কিনো ক’ম ভাবিয়ে পোৱা নাছিলোঁ৷ তথাপি সুধিলোঁ,\n“কি বুলি ক’লি তই?”\nথোকা থুকি মাতেৰে তৃষ্ণাই উত্তৰ দিলে,\n“চাৰি বটল হৰলিক্স আৰু কমপ্লান কিনি দি পঠালোঁ৷ ইতিমধ্যে সন্থা এটাৰ লগত কথা বতৰা আৰম্ভ কৰিছোঁ, এতিয়াৰেপৰা তাইৰ পঢ়া শুনাৰ সমস্ত খৰচ মই বহন কৰিম৷”\nমৰিশালীৰ নিস্তব্ধতা বিৰাজ কৰিলে কোঠাটোত কিছুসময়৷\n“বাৰু, বাদ দে সেইবিলাক৷ ৰিমলীহঁত এতিয়াও ঘৰ পোৱাহি নাই যে?”\n“তাইক দেউতাকে প্ৰগ্ৰামৰপৰা বাহিৰে বাহিৰে মামাকহঁতৰ তালৈ ফুৰাবলৈ নিয়াৰ কথা৷ আহি পাবই অলপ পিছতে৷”\nতৃষ্ণাই হাঁহি হাঁহি ক’লে,\n“তাৰমানে ৰিমলীয়েও আমাৰ দৰেই স্কুলীয়া ইউনিফৰ্মতে ফুৰিবলৈ যাব লগা হৈছে?”\n“ক’ৰ কথা ক’ত যে মিলাব পাৰ নহয় তই৷”\nপৰিস্থিতিটো কিছু ধেমেলীয়া হৈ পৰিল৷ এটা সময়ত তৃষ্ণা গ’লগৈ৷ কিছু সময় পিছত ৰিমলীহঁতো আহি পালে৷ ভাত খুৱাই উঠিয়েই ৰিমলীক গা ধুবলৈ পঠালোঁ৷ বাথৰুমৰপৰা তাই মোক চিঞৰি সুধিলে,\nৰিমলীৰ বাবে মই ৰাতিপুৱাৰেপৰা বিচাৰি খোচাৰি বাছি থোৱা ফ্ৰকটো হাতেৰে চুই চালোঁ৷ মাত্ৰ কেইবাৰমানহে পিন্ধা কিবা দামী ব্ৰেণ্ডৰ দুহেজাৰটকীয়া সেউজীয়া ৰঙৰ মৰমলগা ফ্ৰক এটা৷ একেই সেউজীয়া ৰং। কিন্তু মই কেতিয়াও লগ নোপোৱাকৈও তৃষ্ণাৰ চকুৰ মাজেৰে দেখা সেই কণমানিজনীৰ সেই সেউজীয়া ফ্ৰকটোৰ আগত যেন ইয়াৰ সৌন্দৰ্য্য বেছ কিছু ম্লান পৰি গৈছে৷ চকুকেইটা জপাই ধৰিলোঁ৷ চকুৰ সন্মুখত আন্ধাৰৰ মাজত এটি মিচিকিয়া হাঁহিৰে উজ্জ্বল সেউজীয়া ফ্ৰক এটা পিন্ধি দহবছৰীয়া কিশোৰীজনী জিলিকি উঠিল৷ ৰিমলীয়ে আকৌ এবাৰ চিঞৰি সুধিলে,\n“মা, কোনযোৰ কাপোৰ?”\nমোৰ অজানিতেই হয়তোবা মোৰ অন্তৰাত্মাই উত্তৰ দিলে,\n“ভালদৰে যিকোনো এযোৰ পিন্ধি গ’লেই হ’ল মাজনী ৷ তুমি সোনকালে বাথৰুমৰপৰা ওলোৱা৷”\n← বৰ্ষাৰ গদ্য-ৰাজীৱ সন্দিকৈ\nসিদ্ধান্ত – বন্দিতা গগৈ বৰা →


নতুন SOP, আত্মহত্যাৰ ভাবুকি দিলে কোনে? | Asom Live 24\nin অসম, ক'ভিড-১৯, গুৱাহাটী\nঅসম লাইভ ২৪ঃ ৭ – ১৬ জানুৱাৰীলৈ ১০ দিনীয়া বৰ্ণাঢ্য কাৰ্যসূচীৰে ধুবুৰীৰ তাৰাংগাঝাৰত নামনি অসম গ্ৰাম্য মহোৎসৱ অনুষ্ঠিত হোৱাৰ কথা আছিল৷ কিন্তু ৰাজ্য চৰকাৰে নতুনকৈ জাৰি কৰা SOPক লৈ মহা বিপাঙত পৰিছে আয়োজক সমিতিৰ লগতে একাংশ ব্যৱসায়ী৷\nঅসম চৰকাৰৰ সংখ্যালঘু উন্নয়ন ব’ৰ্ডৰ অধ্যক্ষ হাবিব মহম্মদ চৌধুৰীয়ে দ্বাৰ উন্মোচনেৰে ৭ জানুৱাৰীত শুভাৰম্ভণি কৰিছিল৷ পিছে স্বাস্থ্য মন্ত্ৰী কেশৱ মহন্তই নতুনকৈ জাৰি কৰা SOPৰ বাবে জিলা প্ৰশাসনে ইতিমধ্যে বন্ধ কৰি দিছে মহোৎসৱৰ সকলো দোকান-পোহাৰ৷ অকল দোকান-পোহাৰেই নহয় অনুষ্ঠানটো স্থগিতৰো নিৰ্দেশ দিছে৷\nযাৰ বাবে চৰম হতাশাত ভুগিছে মহোৎসৱত অংশগ্ৰহণ কৰা ব্যৱসায়িক প্ৰতিষ্ঠানসমূহে৷ ব্যৱসায়ীসকলৰ স্পষ্ট অভিযোগ, বিভিন্ন উৎসৰ পৰা ঋণ লৈ মহোৎসৱত দোকান-পোহাৰ দিছিল৷\nপুৰাদমে চলি থকা মহোৎসৱখন এনেদৰে হঠাতে বন্ধ হৈ পৰাৰ ফলত মূৰে-কপালে হাত দিবলগীয়া হৈছে ব্যৱসায়ীসকলে৷ সেয়ে ভুক্তভোগীসকলে মুখ্যমন্ত্ৰী ড০ হিমন্ত বিশ্ব শৰ্মালৈ কাতৰ অনুৰোধ জনাইছে চৰকাৰী কোভিড নীতি-নিৰ্দেশনা অনুযায়ী মহোৎসৱখন নিৰ্ধাৰিত সময়লৈ সুকলমে চলাই নিয়াৰ বাবে৷\nলক্ষীপুৰৰ পৰা ফাৰুক আখতাৰৰ ৰিপ’ৰ্ট\nTags: asom live 24assam ka newsassam live 24axom live 24threatning to commit suicide\nকোভিডৰ মাজতে ভাল খবৰ! ৩ কোটি ১০ লাখে পালে…


চিফিলিছ — বিকাশপেডিয়া\nমূল পৃষ্ঠা / স্বাস্থ্য / ৰোগসমূহ / যৌন সংক্ৰমিত ৰোগ / চিফিলিছ\nইয়াত চিফিলিছ ৰোগৰ বিষয়ে আলোচনা কৰা হৈছে।\nচিফিলিছ হ’ল এটা যৌনসংগমৰ জৰিয়তে বিয়পা ৰোগ। ট্ৰিপ’নেমা পলিডাম নামৰ বিজাণুৰ পৰা এই ৰোগ হয়।\nচিফিলিছ কেনেকৈ হয়?\nচিফিলিছৰ ঘাঁ আন ব্যক্তিক স্পৰ্শৰ যোগেৰে বিয়পে। এই ঘাঁ, পুৰুষৰ লিংগ, মহিলাৰ যোনী, মলদ্বাৰ বা মলভাণ্ডাৰত হয়। এই ঘাঁ ওঠ বা মুখৰ ভিতৰতো হ’ব পাৰে। গৰ্ভৱতী মহিলাৰ চিফিলিছ হ’লে গৰ্ভস্থ শিশুটিৰো এই ৰোগ হ’ব পাৰে। শৌচাগাৰ, কম’ডৰ চিট, দৰ্জাৰ হেণ্ডেল, চুইমিংপুল, গৰম পানীৰ বাথটাব, একেই সাজ-পোছাক পিন্ধিলে বা বাচন ব্যৱহাৰ কৰিলে চিফিলছ নিবিয়পে।\nপ্ৰাপ্তবয়স্কলোকৰ শৰীৰত ইয়াৰ লক্ষণবোৰ কেনেকুৱা?\nচিফিলিছত আক্ৰান্ত বহু লোকৰ বহু বছৰলৈকে কোনো লক্ষণেই দেখা নিদিয়ে।\nপ্ৰাথমিক অৱস্থা:এটা বা বহুত ঘাঁৰ সৃষ্টি হ’লে চিফিলিছৰ প্ৰাথমিক অৱস্থাৰ উমান পোৱা যায়। চিফিলিছৰ সংক্ৰমণ হোৱাৰপৰা ১০-৯০ দিনৰ ভিতৰত প্ৰথম উপসৰ্গ আৰম্ভ হয়(ইয়াৰ গড় দিন ২১)। ঘাঁডোখৰ সাধাৰণতে টান, গোল, সৰু আৰু বেদনাহীন হয়। যি ঠাইৰে চিফিলছ শৰীৰত প্ৰৱেশ কৰে-সেই ঠাইতে সাধাৰণতে ঘাঁ হয়। ঘাঁটো ৩ৰ পৰা ৬ সপ্তাহলৈ থাকে আৰু নিজে নিজে ভাল হৈ যায়। তথাপিও প্ৰাথমিক অৱস্থাত চিকিৎসা নকৰিলে সংক্ৰমণ দ্বিতীয় অৱস্থালৈ গতি কৰে।\nদ্বিতীয় অৱস্থা:ছালত গুটি গুটি ওলোৱা আৰু আৱৰণত ঘাঁ সৃষ্টি হ’লে চিফিলিছৰ দ্বিতীয় অৱস্থাৰ আৰম্ভ হয়। এই গুটিবোৰ নখজুৱায়। এই গুটিবোৰ হাতৰ তলুৱা আৰু ভৰিৰ পতাত একেলগে ঠাহ খাই হ’ব পাৰে। এইবোৰ ৰঙচুৱা বা ৰঙচুৱা খৈৰী ৰঙৰ হব পাৰে। শৰীৰত আন ঠাইত আন আঁকাৰতো এই গুটিবোৰ হ’ব পাৰে। এনে গুটি হোৱাৰ উপৰিও জ্বৰ, লিম্ফ গ্ৰন্থি উখহি উঠা, ডিঙি চেৰচেৰাই থকা, চুলি সৰা, মূৰৰ বিষ, শৰীৰৰ ওজন কমি যোৱা, মাংসপেশী টান মাৰি ধৰা, ভাগৰ লগা আদি উপসৰ্গও দেখা যাব পাৰে।\nশেষ অৱস্থা:দ্বিতীয় অৱস্থাৰ উপসৰ্গবোৰ নোহোৱা হ’লেই শেষ অৱস্থা (পলম অৱ্স্থা)আৰম্ভ হয়। সঠিক সময়টো ধৰিব পৰা নাযায়। চিফিলিছৰ এই দেৰীকৈ হোৱা পৰ্য্যায়ত শৰীৰৰ ভিতৰৰ অংগ বিশেষকৈ মগজু, স্নায়ু, চকু, হৃদপিণ্ড, তেজ, ধমনী, যকৃত, হাড় আদি লাহে লাহে ক্ষতি হ’বলৈ ধৰে। এই ক্ষতি বহু বছৰৰ পাছতহে বুজিব পৰা যায়। চিফিলিছৰ এই শেষ পৰ্য্যায়ৰ ক্ষতিৰ ফলত মাংস পেশীৰ সঞ্চালনত অসুবিধা, অসাৰ ভাব, অৱশতা, লাহে লাহে দৃষ্টি শক্তি কমি যোৱা আৰু স্মৃতি বিভ্ৰমৰ দৰে উপসৰ্গও দেখা যায়। এই ক্ষতিৰ ফলত আক্ৰান্ত ব্যক্তিৰ মৃত্যুও হ’ব পাৰে।\nএগৰাকী গৰ্ভৱতী মহিলা আৰু গৰ্ভস্থ শিশুক এই ৰোগে কেনেকৈ প্ৰভাৱিত কৰে?\nএগৰাকী গৰ্ভৱতী মহিলা কিমান দিন আগৰপৰা চিফিলিছ ৰোগত ভুগিছে তাৰ ওপৰত নিৰ্ভৰ কৰি মৃত শিশু প্ৰসৱ কৰিব নে প্ৰসৱৰ পিছতেই শিশুটিৰ মৃত্যু হ’ব সেইটো ক’ব পৰা যায়। কোনো ধৰণৰ লক্ষণ বা উপসৰ্গ দেখা নিদিয়াকৈয়ো সংক্ৰমিত শিশুৰ জন্ম হ’ব পাৰে। জন্মৰ লগে লগে চিকিৎসা নকৰিলে কেইসপ্তাহমানৰ ভিতৰতে অতি জটিল অৱস্থাৰ সৃষ্টি হ’ব পাৰে। চিকিৎসা নকৰিলে শিশুটিৰ বৃদ্ধিত পলম হোৱা, মৃগীৰোগ বা শিশুটিৰ মৃত্যুও হ’ব পাৰে।\nচিফিলিছ আৰু এইচ আই ভি ৰ মাজত সম্পৰ্ক কি?\nযৌনাংগত চিফিলিছৰ ঘাঁ থাকিলে, সংগমৰ সময়ত এইচ আই ভিৰ সংক্ৰমণ অতি সহজে হয়। চিফিলিছ থকা ৰোগীৰ এইচ আই ভি সংক্ৰমণৰ সম্ভাৱনা ২ৰ পৰা ৫ গুণ বাঢ়ি যায়।\nচিফিলিছ দ্বিতীয় বাৰৰ বাবে হ’ব পাৰেনে?\nএবাৰ চিফিলিছ হোৱাৰ পাছত দ্বিতীয় বাৰ নহ’বৰ বাবে শৰীৰে প্ৰতিৰোধৰ সৃষ্টি নকৰে। সফল চিকিৎসাৰ পাছতো পুনৰ সংক্ৰমণৰ সম্ভাৱনা থাকে।\nচিফিলিছ কেনেদৰে প্ৰতিৰোধ কৰিব পাৰি?\nচিফিলিছ নহ’বৰ বাবে অতি সহজ উত্তম উপায় হ’ল যৌন সম্পৰ্ক নকৰা। মদ বা ড্ৰাগছ নোখোৱাটোও চিফিলিছ ৰোধৰ এক উপায়। কিয়নো মাদক দ্ৰব্যৰ ৰাগীতে ক্ষতিকাৰক যৌন কাৰ্য্য সংঘটিত কৰা হয়।\nপ্ৰাচীন ভাৰতত বিজ্ঞান


ৰাজ্য চৰকাৰৰ বৃহত্ সিদ্ধান্ত! ২০ লাখ নিবনুৱালৈ চাকৰি, বিনামূলীয়া হ’ব কোৰোণা ভেকচিন! bihar-cabinet-approves-proposal-of-free-covid-19-vaccine-20-lakh-jobs– News18 Assam\nৰাজ্য চৰকাৰৰ বৃহত্ সিদ্ধান্ত! ২০ লাখ নিবনুৱালৈ চাকৰি, বিনামূলীয়া হ’ব কোৰোণা ভেকচিন!\nUpdated:December 16, 2020, 12:24 PM IST\nমঙলবাৰে কেবিনেটে জনাই অনুমোদন।\nLast Updated: December 16, 2020, 12:24 PM IST\nনিবনুৱা সমস্যা সমস্যা সমগ্ৰ দেশৰ বাবেই এতিয়া হৈ পৰিছে বৃহত্ সমস্যা। কৰোণা মহামাৰী, ল’ক ডাউনৰ পিছৰে পৰা দেশত ভয়ংকৰ গতিত বাঢ়িছে শিক্ষিত নিবনুৱাৰ সংখ্যা। তাৰ মাজতে বিহাৰ চৰকাৰে লৈছে ঐতিহাসিক সিদ্ধান্ত।\nমঙলবাৰে বিহাৰ চৰকাৰৰ কেবিনেট বৈঠকৰ সিদ্ধান্ত অনুসৰি, আগন্তুক বছৰত ২০ লাখ নতুন চাকৰি সৃষ্টি কৰি নিবনুৱাক নিযুক্তি দিয়াৰ লগতে বিনামূলীয়া হ’ব কোৰোণাৰ ভেকচিন।\nউল্লেখযোগ্য যে, নিবনুৱালৈ কৰ্মসংস্থাপন আগবঢ়োৱা আছিল বিহাৰৰ এন ডি এ মিত্ৰজোঁটৰ চৰকাৰৰ নিৰ্বাচনী প্ৰতিশ্ৰুতি। আৰু প্ৰতিশ্ৰুতি অনুসৰিয়েই, চৰকাৰী আৰু বেচৰকাৰী খণ্ডত ২০ লাখ চাকৰিৰ সৃষ্টি, মহিলাৰ দক্ষতা বিকাশৰ বিশেষ আঁচনি হাতত লোৱাৰ সিদ্ধান্ত গ্ৰহণ কৰে।\nসেইদৰে মহিলাৰ সাৱলিকৰণৰ বাবে চৰকাৰে আগবঢ়াব ৫ লাখ টকা পৰ্যন্ত লোন। আত্মনিৰ্ভৰ ভাৰত অভিযানক গুৰুত্ব দিয়া হ’ব এই ক্ষেত্ৰত।\nইফালে কোৰোণা ভাইৰাছৰ ভেকচিন বিহাৰৰ বিনামূলীয়া হোৱাৰ ক্ষেত্ৰতো অনুমোদন জনাই নিতীশ কুমাৰৰ কেবিনেটে।\nFirst published: December 16, 2020, 12:24 PM IST


ভোগেশ্বৰী ফুকননী - অসমীয়া ৱিকিপিডিয়া\nবঢ়মপুৰ, নগাঁও, অসম\n২০ ছেপ্টেম্বৰ, ১৯৪২\nভাৰতৰ স্বাধীনতা আন্দোলনৰ ছহীদ হিচাপে\nভোগেশ্বৰী ফুকননী (ইংৰাজী: Bhogeswari Phukanani) ভাৰতৰ স্বাধীনতা আন্দোলনৰ এগৰাকী সক্ৰিয় যুঁজাৰু আছিল। ১৯৪২ চনৰ স্বাধীনতা আন্দোলনত তেখেত ছহীদ হৈছিল।\nস্বাধীনতা সংগ্ৰামলৈ অৱদান[সম্পাদনা কৰক]\nস্বাধীনতা আন্দোলনৰ এগৰাকী আগৰণুৱা স্বেচ্ছাসেৱিকা আছিল। ভাৰতৰ স্বাধীনতা আন্দোলনৰ সৈতে তেখেত সক্ৰিয়ভাৱে জড়িত হৈ পৰিছিল। এই সময়ছোৱাত তেখেতে ফাটেকলৈকো যাব লগা হৈছিল। ১৯৪২ চনত ২০ ছেপ্টেম্বৰৰ দিনাখন ভাৰত ত্যাগ আন্দোলনত তেখেতে ব্ৰিটিছৰ হাতত গুলিবিদ্ধ হৈছিল আৰু শৰ্যাশয়ী হৈ তিনিদিন পাছত মৃত্যু হৈছিল। স্বাধীনতা আন্দোলনত মৃত্যুবৰণ কৰা বাবে তেখেত ছহীদ সন্মান দিয়া হৈছিল।\n↑ Bhogeswari Phukanani. http://books.google.co.in/books?id=6igd9NaJFlUC&pg=PA34&lpg=PA34&dq=bhogeswari+phukanani&source=bl&ots=C_KkuGeP_p&sig=dtQNHwElwp8g1V_dcxtihYLk25A&hl=en&sa=X&ei=CLz7UMylCI-srAelhoDQDA&ved=0CC8Q6AEwAA#v=onepage&q=bhogeswari%20phukanani&f=false। আহৰণ কৰা হৈছে: February 09, 2013.\n↑ স্বাধীনতা আন্দোলনত অসমৰ ছহীদ, কামাখ্যা চৰণ ভাগৱতী, পৃষ্ঠা-২৯\n↑ "Assamese women in India’s freedom movement". http://www.merinews.com/article/assamese-women-in-indias-freedom-movement/143486.shtml। আহৰণ কৰা হৈছে: February 09, 2013.\n"https://as.wikipedia.org/w/index.php?title=ভোগেশ্বৰী_ফুকননী&oldid=258154"ৰ পৰা অনা হৈছে\nএই পৃষ্ঠাখন ০৭ জানুৱাৰী, ২০২১ তাৰিখে ১২:০৫ বজাত অন্তিম সংশোধন কৰা হৈছিল।